Umaru gefaanu: Suvarugeyge ufaaverikamuge khabaru libivadaigennevi 10 sahaabeege therein\nޢުމަރު ގެފާނު: ސުވަރުގޭގެ އުފާވެރި ކަމުގެ ޚަބަރު ލިބިވަޑައިގެންނެވި 10 ސަޙާބީންގެ ތެރެއިން\nޢުމަރު ގެފާނަކީ، އެބޭކަލެއް އިސްލާމުވުމަށް އެދި ކީރިތި ރަސޫލާ ޞައްލަﷲ ޢަލައިހި ވަސައްލަމް، މާތްﷲ ހަޟްރަތުގައި ދުޢާ ކުރެއްވި މާތް ސަޙާބީއެވެ. އެކަލޭގެފާނަކީ މައްކާގެ ޤުރައިޝް ވަންހައަށް ނިސްބަތްވާ ޤަދަރުވެރި ބޭކަލެކެވެ. އެކަލޭގެފާނުގެ ހިތުގައި އިސްލާމް ދީނުގެ ނޫރު ބިންވަޅު ނެގިގެން ދިޔައީ، ކީރިތި ރަސޫލާ ޞައްލަﷲ ޢަލައިހި ވަސައްލަމް ކީރިތި ޤުރުއާނުގެ އަލްޙާއްޤަތު ސޫރަތް ކިޔަވާ ވިދާޅުވާ އަޑު އެއްސެވުމަށް ފަހުގައި ކަމަށް އައިސްފައިވެއެވެ. އަދިވެސް ޢުމަރު ގެފާނު އިސްލާމް ވުމާ، އެކަލޭގެފާނުގެ ދަރިކަނބަލުން ފާޠިމަތު ބިންތި ޚައްޠާބު އިސްލާމުވުމާވެސް ގުޅިގެން ވާހަކަތައް އައިސްފައިވެއެވެ.\nޢުމަރު ގެފާނު އިސްލާމްވުމަކީ، ދަތި އުނދަގޫތަކާ އެކު އަޅުކަން ކުރަމުންދިޔަ މުސްލިމުންގެ ޖަމާޢަތަށް ލިބުނު ވަރަށް ބޮޑު އުފަލެކެވެ. އިސްލާމް ދީނަށް ލިބުނު ނަޞްރެކެވެ. އިސްލާމްކަން ފާޅުނުކުރައްވައި ތިއްބެވި ބޭކަލުންނަށް ލިބުނު ހިތްވަރެކެވެ. އެކަލޭގެފާނު އިސްލާމުވެ ވަޑައިގަތުމުން މައްކާގެ މަގުތަކުގައި އެކަމުގެ އުފާ ފާޅުކޮށް ތަކުބީރު ކިޔައި ހެދިކަމަށްވެއެވެ. އޭގެ ކުރިން ގެފުޅުގައި އަޅުކަން ކުރަން ނުކުޅެދިފައިތިބި މުސްލިމުން ފާޅުގައި އަޅުކަން ކުރަން ފެށިއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޢުމަރު ގެފާނަށް ޙައްޤާއި ބާޠިލް ވަކިކޮށްދިން ކަލޭގެފާނުގެ ލަޤަބު ޢުމަރު ގެފާނަށް ދެއްވި އެވެ. އެއީ "އަލްފާރޫޤު" މިއެވެ.\nޢުމަރު ގެފާނަކީ އިސްލާމީ އުންމަތުގެ2ވަނަ ޚަލީފާއެވެ. އެކަލޭގެފާނުގެ ޚިލާފަތަކީ، ހުރިހާ ރޮނގަކުން ބެލިކަމުގައިވީ ނަމަވެސް މުޅި އިސްލާމީ އުންމަތަށް އެންމެ ބޮޑު ކުރިއެރުމެއް ލިބިގެންދިޔަ ޚިލާފަތް ކަމުގައި ޢިލްމުވެރިން ބުނެއެވެ. އެކަލޭގެފާނު ކުރެއްވި މުހިންމު ބައެއް ކަންތައްތަކުގެ ތެރޭގައި، ކީރިތި ރަސޫލާގެ ހިޖުރައާ ގުޅުވައިގެން ހިޖުރީ ތާރީޚް ޖައްސަވަން ފެއްޓެވުން، ޤާޟީ ކަމުގެ މަގާމު އުފައްދަވައި އެމަގާމުތަކަށް މީހުން އައްޔަން ކުރެއްވުން، ރަށްރަށުގެ ވެރިން ކަނޑައަޅުއްވައި މަސްއޫލިއްޔަތު ހަވާލުކުރެއްވުން، އަދިވެސް އިސްލާމް ދީނުގެ ހައްގުގައި ގިނަ މަސައްކަތްތަކެއް އެކަލޭގެފާނު ކުރެއްވި އެވެ. މީސްތަކުންނަށް ކުރައްވަން އަންގަވައި ކަންކަމުގައި އެންމެ ފުރަތަމަ އަމިއްލަފުޅަށް ޝާމިލްވެ އެކަމުން ނަމޫނާ ދައްކުވައެވެ. ކަންކަމުގެ ޙަޤީގަތް ހާމަކުރެއްވުމުގައި އެއްވެސް ޖެހިލުންތެރިކަމެއް ހިފެހެއްޓުމެއް ނުގެންގުޅުއްވައެވެ. މުޅި އިސްލާމީ ޚިލާފަތުގެ ވެރިޔަކަށް ހުންނެވި އިރުގައިވެސް އެކަލޭގެފާނުގެ ކިބައިން ބޮޑާވެރިކަމުގެ ނުބައި ސިފައެއް ނުފެނެއެވެ. މީސްތަކުންނަށް ހެޔޮ ޞާލިޙް ބޭކަލެކެވެ.\nއެކަލޭގެފާނުގެ ޚިލާފަތުގައި ރޭގަނޑު ރަށު ތެރޭގައި އަބަދުވެސް އެއްވެސް ބޭނުމެއް ޖެހިގެން އުޅޭ މީހެއްވޭތޯ ބެލުމަށް ހިންގަވައި ކަމުގައިވެއެވެ. މިގޮތުން ވަރަށްގިނަ މީހުންނަށް ހެޔޮ ފޯރުވައިދީ އުޅުނެވެ. އަދި އެކަލޭގެފާނު ކަނޑައަޅުއްވާފައިވާ އުސޫލުތަކަށް ގެންނަންޖެހޭ ހެޔޮ ބަދަލުތައްވެސް ރަށުގެ މީހުންނާ މިގޮތަށް ބައްދަލުވެ ދައްކާ ވާހަކަތަކުން ހޯއްދަވައި އެގޮތަށް ބަދަލުކުރައްވައެވެ.\nއެކަލޭގެފާނުގެ ޙަޔާތްޕުޅުން އަޅުގަނޑުމެންނަށް ވަރަށް ގިނަ ދަރުސްތައް ލިބެއެވެ. އެކަލޭގެފާނުގެ ވަރުގަދަ ޝަޙްޝިއްޔަތާ، މީހުންގެ މެދުގައި ހަރުކަށި ބޭކަލެއްގެ ގޮތުގައި ސިފަކުރެއްވިފައިވީ ނަމަވެސް އެކަލޭގެފާނަކީ ވަރަށް ހިތްތިރި އިޚްލާޞްތެރިވެސް ބޭކަލެކެވެ.\nޤުދުސްގެ މީހުން އިސްލާމީ ދައުލަތުގެ ދަށަށް ދިއުމަށް އެއްބަސްވި ހިނދު، އެކަލޭގެފާނު ވަޑައިގަތުމަށް ދެންނެވުނެވެ. އެކަލޭގެފާނު ދަތުރު ފެއްޓެވީ އެންމެ ސަވާރީއަކާ އެންމެ އެހީތެރިޔަކާ އެކުގައެވެ. ދަތުރުގައި އެއްފަހަރު ސަވާރީގައި ޢުމަރު ގެފާނު، އަނެއް ފަހަރު އެހީތެރިޔާ އަނެއް ފަހަރު ސަވާރީއަށް ލުއި ދެއްވައި އެ ދޭބަކަލުން ހިންގަވަމުން ވަޑައިގެންނެވިއެވެ. ގުދުސްއާ ކައިރިވިއިރު ސަވާރީގައި އިންނެވީ އެކަލޭގެފާނުގެ އެހީތެރިޔާއެވެ. އެކަލޭގެފާނުގެ ދެފައިންޕުޅު ކަށިމައްޗާ ހަމަޔަށް ކިސަޑު ހިރަފުހުންވަނީ ތަތްވެފައެވެ. ސަހަރާގެ ކިސަޑު ގަނޑުތަކުގެ ތެރެއިން އެކަލޭގެފާނުގެ ފައިވާންޖޯޑު ކޮޅު އަތުން ހިއްޕަވައިގެންނެވި އިރު ގުދުސްގެ މީހުން ދޮރޯށި ކައިރިއަށް އެއްވެ ތިއްބެވިތަން ފެނިގެން އިސްލާމީ ލަޝްކަރުގެ އިސް ކޮމާންޑަރު އަބޫ ޢުބައިދާ ގެފާނު ދެންނެވިއެވެ.\nކަލޭގެފާނު ސަވާރީއަށް މިތަނުން އަރުއްވަންވީނުތޯއެވެ. އެހިނދު އެކަލޭގެފާނު ދެންނެވިއެވެ. އަހުރެމެންނީ ކުރިން ދެރަ ނިކަމެތިންނެވެ. އިސްލާމް ދީނުގެ ހިދާޔަތުން އަހުރެމެންނަށްވަނީ މަތިވެރިކަން ދެއްވާފައެވެ. ޢިއްޒަތް ދެއްވާފައެވެ. އިސްލާމް ދީނުގެ ޢިއްޒަތް ނޫން އެހެން އެއްވެސް އިއްޒަތަކަށް އެދޭކަމުގައިވާނަމަ، މާތްﷲ އަހުރެމެން މިއަދުވެސް ނިކަމެތި ކުރައްވާ ހުއްޓެވެ. ގުދުސްގެ ދޮރޯށި ކައިރިއަށް އެއްވެފައިތިބި ގިނަ މީހުން ހީކުރީ ސަވާރީގައި އިންނެވީ ޢުމަރު ގެފާނުކަމަށެވެ.\nނިކަން ދެކިބަލާށެވެ. އޭރު ދުނިޔޭގެ ބާރުތައް ޖެހިލުންވާ އިސްލާމީ އުންމަތުގެ އެންމެ މަތީ ވެރިޔާ ޢުމަރު ގެފާނުގެ މިޢަމަލުފުޅުން އެކަލޭގެފާނުގެ ހިތްތިރިކަމާ، އިޚްލާޞްތެރިކަން ނުހަނު ބޮޑަށް ފާޅުވެގެންދެއެވެ. އަދި އެހާލަތުގައިވެސް ﷲއަށް ބިރުވެތިވެ ކިޔަމަންތެރިވެ ވަޑައިގަންނަވާވަރު ފެނިގެންދެއެވެ.\nޢުމަރު ގެފާނު އަވަހާރަވެ ވަޑައިގެންނެވީ ހިޖުރައިން 23 ވަނަ އަހަރުގައި ޢުމުރުފުޅުން 63 އަހަރުގައެވެ.


Foakaidhoo Bandharuge 56 Percent Masahkkai Nimihjje ފޯކައިދޫ ބަނދަރުގެ 56 އިންސައްތަ މަސައްކަތް ނިމިއްޖެ – Huvadhoo News Foakaidhoo Bandharuge 56 Percent Masahkkai Nimihjje Huvadhoo News\nފޯކައިދޫ ބަނދަރުގެ 56 އިންސައްތަ މަސައްކަތް ނިމިއްޖެ\nށ. ފޯކައިދޫ ބަނދަރު ތަރައްގީ ކުރުމުގެ މަޝްރޫއަށް އެއްގަމުތޮށިލުމަށް ބޭނުންވާ ގަލުގެ ފުރަތަމަ ޝިޕްމަންޓް ޕްރޮޖެކްޓް ސައިޓަށް ގެނެވިފައި - ފޮޓޯ: އެމްޓީސީސީ\nށ. ފޯކައިދޫ ބަނދަރު ތަރައްގީ ކުރުމުގެ މަޝްރޫއުގެ މަސައްކަތުގެ 56 އިންސައްތަ މަސައްކަތް މިހާރު ނިމިފައިވާ ކަމަށް އެމަސައްކަތުގެ ކޮންޓްރެކްޓަރ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ) އިން ވިދާޅުވެއްޖެއެވެ.\nއެމްޓީސީސީ އިން ވިދާޅުވީ، ފޯކައިދޫ ބަނދަރު ތަރައްގީ ކުރުމުގެ މަޝްރޫއުގެ މަސައްކަތުގެ 56 އިންސައްތަ މަސައްކަތް ނިމިފައިވާ ކަމަށާއި، އެއްގަމުތޮށި ލުމަށް ބޭނުންވާ ކޮންކްރީޓް ގަލުގެ ފުރަތަމަ ޝިޕްމަންޓް މިހާރުވަނީ ޕްރޮޖެކްޓް ސައިޓަށް ގެންދެވިފައި ކަމަށެވެ.\nއަދި މިހާރު ނެރު ފުންކުރުމުގެ މަސައްކަތް ނިމިފައިވާ ކަމަށާއި، މިހާރު ކުރިއަށްދަނީ ރިވެޓްމެންޓް ޖެހުމުގެ މަސައްކަތް ކަމަށްވެސް އެމްޓީސީސީ އިން ވިދާޅުވިއެވެ.\nމި މަޝްރޫޢުގެ ދަށުން، 45،795 ކިއުބިކް މީޓަރުގެ ސަރަޙައްދެއްގެ ބަނދަރު ފުންކުރުމާއި، 464 މީޓަރުގެ ސަރަޙައްދެއްގައި އެއްގަމުތޮށި ލުމާއި، 100 މީޓަރުގެ ސަރަޙައްދެއްގައި ރިވެޓްމެންޓް ޖެހުމާއި، 507 މީޓަރުގެ ސަރަޙައްދެއްގައި ބޭރުތޮށި ލުމާއި، 2320 އަކަ މީޓަރުގެ ސަރަޙައްދެއްގައި ޕޭވްމަންޓް ހެދުމުގެ އިތުރުން ނެރުބައްތިއާއި މަގުބައްތި ހަރުކުރުމުގެ މަސައްކަތް ހިމެނެއެވެ. މި މަޝްރޫޢަކީ 52.7 މިލިއަން ރުފިޔާގެ މަޝްރޫޢެކެވެ.


Penalty Jahan Furusathu Nudhinumun Salah Rulhigadha Vejje\nމުހައްމަދު ސަލާހް އާއި މާނެ ފޯޓޯ:--\nޕެނަލްޓީ ޖަހަން ފުރުސަތު ނުދިނުމުން ސަލާހް ރުޅިގަދަވެއްޖެ\nރޭ އިންޓަނޭޝަނަލް ޗެމްޕިއަންސް ކަޕުގައި ޔުނައިޓެޑާއި ބައްދަލު ކުރި މެޗުގައި ލިވަޕޫލަށް ލިބުނު ޕެނަލްޓީއެއް ޖެހުމުގެ ފުރުސަތު ނުލިބުމުން އެޓީމުގެ ތަރި މުހައްމަދު ސަލާހް ރުޅިގަދަވެއްޖެ އެވެ.\nޕްރީ ސީޒަން "ފިނި" މެޗެއްގައި ރޭ ލިވަޕޫލާއި ޔުނައިޓެޑު ބައްދަލު ކުރި މެޗުގައި ލިވަޕޫލަށް ލިބުނު ޕެނަލްޓީ އަކީ މެންޗެސްޓާ ޔުނައިޓެޑުގެ ކުޅުންތެރިއަކު ސަލާހްއަށް ކުރި ފައުލަކާ ގުޅިގެން ލިބުނު ޕެނަލްޓީއެކެވެ. ނަމަވެސް އޭގެ ޕެނަލްޓީ ޖަހަން ބޯޅަ ނަގަން އުޅުމުން އެޓީމުގެ ސަޑިއޯ މާނޭ ވަނީ އެކަމާ ދެކޮޅު ހަދާފައެވެ. މި މައްސަލާގައި ދެ ކުޅުންތެރިންގެ ދެ މެދުދުގައި ވަނީ އަރާއެރުން އުފެދި ޒުވާބު ހޫނުވެފައެވެ. ނަމަވެސް ކަންތައް މާބޮޑަށް ގޯސްނުވަނީސް ލިވަޕޫލްގެ ޖޭމްސް މިލްނާ ވަނީ ސަލާހް ޕެނަލްޓީ އޭރިއާއިން ބޭރަށް ނެރެފައެވެ.\nސާޑިއޯ މޭނާއަށް ޕެނަލްޓީ ޖަހަން ފުރުސަތު ދިނުމަށްފަހު ސަލާހް މިލްނާއެކު ދިޔައިރު އޭނާއާއި މާނޭ ހޫނު ބަހުގެ ހަމަލާތަކެއް ބަދަލު ކުރި މަންޒަރު ވަނީ ޓީވީ ކެމެރާތަކަށް ވެސް އަރާފައެވެ. ނަމަވެސް ޕެނަލްޓީ ގޯލުގެ ތެރެއަށް ވައްދާލުމަށްފަހު މާނޭ ވަނީ އުފާފާޅު ކުރުމުގައި ސަލާހްއާއެކު ބައިވެރިވެފައެވެ.\nރޭ ލިވަޕޫލުން މެންޗެސްޓާ ޔުނައިޓެޑުގެ މައްޗަށް 4-1 ގެ ނަތީޖާއަކުން ކުރި ހޯދި މެޗުގައި ސަލާހްއަށް ޕެނަލްޓީއެއް ޖެހުމުގެ ފުރުސަތު ލިބިފައިނުވާއިރު ލިވަޕޫލުން ވަނީ މެޗުގައި ދެ ޕަނަލްޓީ ޖަހާފައެވެ. މިދިޔަ ސީޒަނުގައި ގިނަ ލަނޑުތަކެއް ޖަހާ ޕްރިމިއާ ލީގު ޓޮފް ސްކޮރާގެ މަގާމު ހޯދި މުހައްމަދު ސަހާލްއަށް އަދި މިހާތަނަށް މެންޗެސްޓާ ޔުނައިޓެޑާ ދެކޮޅަށް ލަނޑެއް ކާމިޔާބު ކުރެވިފައެއް ނުވެއެވެ.\nފުލުހުން ގެންގުޅޭ ކުއްތާތަކަށް ކިޔަނީ ތާރާ، ޝަކީރާ، ސޭމް އަދި ބްލެކީ\n"ކޮރަޕްޝަންގެ ސީދާ އަދި ނުސީދާ އަސަރު ޤައުމުގެ ކުރިއެރުމަށް ކުރޭ"


Rihanna ge documentary eh Amazon ah | Mihaaru\nރިއާނާގެ ޑޮކިއުމަންޓަރީއެއް އަންނަ އަހަރު އެމެޒޯން އަށް\nޑޮކިއުމަންޓަރީ ސްޓްރީމްކުރާނެ ކަމަށް ބެލެވެނީ ޖުލައި 4، 2021 ގައި\nމަޝްހޫރު ލަވަކިޔުންޔެރިޔާ ރިއާނާގެ ދިރިއުޅުން ދައްކުވައިދޭ ޑޮކިއުމަންޓަރީއެއް ގެނެސްދޭން ތައްޔާރުވެއްޖެ އެވެ.\nމިކަން ކަށަވަރުކޮށްދެމުން ޑައިރެކްޓަރު ޕީޓާ ބާގް ކޮލައިޑާ އަށް ބުނީ ޑޮކިއުމަންޓަރީއެއް ހެދުމުގެ މަސައްކަތް، ކާމިޔާބު ލަވަކިޔުންޔެރިޔާއާ އެކު ކުރިއަށް ގެންދާތާ މިހާރު ހަތަރު އަހަރުވެއްޖެ ކަމަށެވެ. އަދި މިހާރު އެ މަސައްކަތް އޮތީ ޕޯސްޓް-ޕްރޮޑަކްޝަން މަރުހަލާގައި ކަމަށްވާތީ އަންނަ އަހަރުގެ ހޫނު މޫސުމުގައި އެމެޒޯން ޕްރައިމް ވީޑިއޯ މެދުވެރިކޮށް ޑޮކިއުމަންޓަރީ ގެނެސްދޭނެ ކަމަށް ބުންޏެވެ.\nޕީޓާ ބުނި ގޮތުގައި ޑޮކިއުމަންޓަރީ ސްޓްރީމްކުރާނެ ކަމަށް ބެލެވެނީ ޖުލައި މަހުގެ4ގަ އެވެ.\nExclusive: Director Peter Berg says the world will finally see Amazon's @rihanna documentary next year — and explains why it's taken4years to make. https://t.co/wHNj313ktU\n— Collider (@Collider) September 3, 2020\nޕީޓާ އަކީ 2012 ގައި ރިއާނާ މުހިއްމު ރޯލެއް ވެސް ކުޅުނު ސައިންސް ފިކްޝަން/އެކްޝަން ފިލްމު "ބެޓްލްޝިޕް" ގެ ޑައިރެޓަރެވެ. އޭނާ ގެނެސްދީފައިވާ ފިލްމުތަކުގެ ތެރޭގައި "ހޭންކޮކް" އާއި "ދަ ލޫޒާސް" އާއި "ޑީޕް ވޯޓާ ހޮރައިޒަން" އަދި "ޕެޓްރިއަޓްސް ޑޭ" ހިމެނެ އެވެ. ޕީޓާގެ އެންމެ ފަހުން ގެނެސްދިން ފިލްމަކީ މާޗް މަހު ރިލީޒްކުރި "ސްޕެންސާ ކޮންފިޑެންޝަލް" އެވެ.\nރިއާނާ، 32، ގެ ޑޮކިއުމަންޓަރީއާ ބެހޭ ގޮތުން ޕީޓާ ބުނީ ހުނަރުވެރި ލަވަކިޔުންތެރިއެއްގެ އިތުރުން މިހާރު ނުފޫޒު ގަދަ ވިޔަފާވެރިއެއްގެ ގޮތުގައިި ވެސް މަޝްހޫރު ރިއާނާގެ ވާހަކަ އަކީ ވަރަށް ޝައުގުވެރި އަދި އެހާ އިންސްޕަޔަރިންގެ ވާހަކަތަކެއް ކަމަށެވެ. އެހެންވެ އޭނާގެ ޑޮކިއުމަންޓަރީ ވެގެންދާނީ މީގެ ކުރިން ރިއާނާއާ ބެހޭ ގޮތުން އާންމުންނަށް ނޭނގޭ އެތައް ކަމެއް އެނގިގެން ދާނެ އެއްޗެއް ކަމަށް ބުންޏެވެ.\nޕީޓާ ވަނީ ކުރިން ވެސް މިއުޒިކް ދާއިރާގެ މަޝްހޫރު ޝަހުސިއްޔަތެއްގެ ޑޮކިއުމަންޓަރީއެއް ގެނެސްދީފަ އެވެ. އެއީ މީގެ ތިން އަހަރު ކުރިން މަރުވި އެމެރިކާގެ ރޮކް ބޭންޑް "ސައުންޑްގާޑެން" ގެ ލަވަކިޔުންތެރިޔާ ކްރިސް ކޯނެލްގެ ޑޮކިއުމަންޓަރީ އެވެ.\nހޮލީވުޑް ޑޮކިއުމެންޓްރީ އެމޭޒަން ސްޓްރީމިން ޓީވީ\nހޫ އިޒް ރިއާނާ؟؟؟ ރިހާނާ ދެއްތޮމީ


Gehlunu Indiage Mathindhaa Boat Adhives Nufeney, Boat Hoadhumuge Masahkaiy Adhives Kuriah - Vaguthu\nގެއްލުނު އިންޑިޔާގެ މަތިންދާބޯޓު އަދިވެސް ނުފެނޭ، ބޯޓު ހޯދުމުގެ މަސައްކަތްތައް އަދިވެސް ކުރިއަށް\n1 އަހަރު ކުރިން ( ޖުލައި 23, 2016 )\nގެއްލުނު އޭއެން-32 މަރުކާގެ ބޯޓެއް\nއިންޑިޔާގެ ޗެންނާއީއިން ފުރައިގެން އެ ޤައުމުގެ ޖަޒީރާ ރަށްތަކެއްކަމުގައިވާ އަންޑަމަންސް އަދި ނިކޯބަރ އައިލެންޑްސްގެ ޕޯރޓް ބްލެއަރ އަށް ދަތުރުކުރަމުން ދަނިކޮށް ގެއްލުނު އިންޑިޔާ އަސްކަރިއްޔާގެ އޭއެން-32 މަރުކާގެ ބޯޓު އަދި ފެނިފައިނުވާކަމަށާއި ބޯޓުގެ ނިޝާންތަކެއްވެސް ފެނިފައިނުވާކަމަށް އެ ޤައުމުން ބުނެފިއެވެ.\nއެ ޤައުމުގެ ދިފާއީ ވުޒާރާއިން މިއަދު ބުނެފައިވަނީ މި ބޯޓު ހޯދުމުގެ އޮޕަރޭޝަނުގައި 12 މަނަވަރާއި، ހަތަރު ސާވައިލެންސް މަތިންދާބޯޓާއި ސަބްމެރިންއެއް ހަރަކާތްތެރިވަމުންދާކަމަށެވެ. ހަމަ އެހެންމެ އިންޑިޔާގެ ޑިފެންސް މިނިސްޓަރ މަނޯހަރު ޕަރިއްކަރު އިއްޔެގެ ވަގުތެއްގައި ޗެންނާއީއަށް ވަޑައިގަނެ އެއާރަލް ސަރވޭއެއް ހައްދަވާފައިވާކަމަށްވެސް އެ ވުޒާރާއިން ބުނެއެވެ. އަދި މި އޮޕަރޭޝަން ވެގެންދާނީ އިންޑިޔާއިން މިހާތަނަށް ކުރިއަށް ގެންދާ އެންމެ ބޮޑު ސަރޗް އެންޑް ރެސްކިޔު އޮޕަރޭޝަނަށްކަމަށްވެސް ބުނެފައިވެއެވެ.\nމީގެއިތުރުންވެސް ކަމާއި ބެހޭ އިދާރާތަކުން ހާމަކޮށްފައިވާ ގޮތުގައި ގެއްލުނު ފްލައިޓުގައި 29 މީހަކު ދަތުރުކުރަމުން ދިޔައެވެ. އޭގެ ތެރޭގައި ހަތަރު އޮފިސަރުންނާއި، 17 އެހެނިހެން އަސްކަރީ ފަރާތްތަކާއި އަށް އާއްމުންގެ މީހުން ހިމެނެއެވެ. އެންޓަނޮވް-32 މަރުކާގެ މި ބޯޓު ނައްޓާލާފައިވަނީ އިއްޔެ ހެނދުނު 08:30 ގައި ޗެންނާއީގެ ޓަމްބަރަމުންނެވެ. އަދި އެ ބޯޓާއި އެންމެ ފަހުން އެއަރ ޓްރެފިކް ކޮންޓްރޯލަށް ގުޅިފައިވަނީ 08:46 ގައިކަމަށް މައުލޫމާތު ލިބެއެވެ.\nހާމަކޮށްފައިވާ އިތުރު މައުލޫމާތަށް ބަލާއިރު މި ބޯޓު އެންމެ ފަހުން ރާޑަރުން ފެނިފައިވަނީ ޗެންނާއީގެ 151 ނޯޓިކަލް މޭލު އިރުމަތިންނެވެ. އަދި ބޯޓު ވައަތަށް އަނބުރާލާ 23،000 ފޫޓު މަތިން ތިރިއަށް އަންނަކަން ފާހަގަކުރެވިފައިވާކަމަށް ކަމާއި ބެހޭ އިދާރާތަކުން ބުނެފައިވެއެވެ.\nމި ބޯޓު ވީނުވީއެއް ނޭނގި ގެއްލިފައިވާއިރު، މި މަހުގެ ކުރީކޮޅު މި ބޯޓަށް ތިން ޓެކްނިކަލް މައްސަލަ ޖެހިފައިވާކަމަށް މައުލޫމާތު ލިބެއެވެ. އެހެންނަމަވެސް އެ މައްސަލަތަކަކީ ސީރިޔަސް ބޮޑެތި މައްސަލަތަކެއް ނޫންކަމަށް މައުލޫމާތު ލިބެއެވެ. އަދި މިދިޔަ އަހަރުގެ ސެޕްޓެމްބަރ މަހުގެ ތެރޭގައި މި ބޯޓު އެއްކޮށް އޯވަހޯލް ކޮށްފައިވެއެވެ.\n46 މިނެޓް ކުރިން 3\nދިވެހި ރާއްޖެ މިދަނީ ހަނގުރާމައިގެ ނުރައްކަލަށް ހުޅުވިގެން - ނަޝީދު\n3 ގަޑިއިރު ކުރިން 33\nއިންޑިއާ އާއި ރާއްޖެއާ ދެމެދު އޮންނަނީ ޒަމާންވީ ގުޅުމެއް، އެފްޓީއޭގެ ސަބަބުން އެ ގުޅުމަށް އަސަރެއް ނުކުރާނެ - ފޮރިން މިނިސްޓަރ\n12 ގަޑިއިރު ކުރިން 2\nއިންޑިއާއިން ރާއްޖެއަށް ޙަމަލާ ދޭންވީގޮތް އެޤައުމުގެ ނޫހަކުން ހާމަކޮށްފި\n14 ގަޑިއިރު ކުރިން 52


Dhuniyeyge enme aadhayaa hilaafu adhi reethi miskihthah - TrendingRED\n29 މޭ 2017 - 22:29\nދުނިޔޭގެ ހަތަރު ބައިކުޅަ އެއް ބަޔަކީ މުސްލިމުންނެވެ. އެހެން ކަމުން، މުސްލިމުން ނަމާދު ޤާއިމު ކުރުމަށްޓަކައި މިސްކިތްތައް ވަނީ ވަރަށް ސާފުކޮށް، އަދި އެހާމެ ރީތިކޮށް ހަދާފައެވެ. ދުނިޔޭގެ އެކި ކަންކޮޅުތަކުގައި ތަފާތު މިސްކިތްތައް ހުރެއެވެ.\nއެންމެ ފުރަތަމަ މިސްކިތެއް ބިނާކުރެއްވީ އަޅުގަނޑުމެންގެ ރަސޫލާ މުޙައްމަދު(ޞ) އެެވެ. އެކަލޭގެފާނު ވަނީ އެކަލޭގެފާނުގެ ގެކޮޅު ބޭރުގައި، މީސްތަކުންނަށް ފަސޭހައިން ނަމާދަު ކުރެވޭނެގޮތް ހަށްދަވާފައެވެ. އަދި، އެކަލޭގެފާނު ނަމާދު ޤާއިމް ކުރަށްވަނިކޮށް، މުސްލިމުން، އެކަލޭގެފާނުގެ ފަހަތްޕުޅުން ސަފުހަދައި ނަމާދކުރައްވައެވެ.\nއިސްލާމް ދީން މުޅިދުނިޔެއަށް ފެތުރުމާއިއެކު، އެެހެން ޤައުމުތަކުގެ މުސްލިމުން ވަނީ، މިސްކިތްތައް ބިނާ ކުރުމުގެ މަސައްަކަތް ފަށާފައެވެ. އަދި މި މިސްކިތްތަކުގައި ވުޟޫ ކޮށް ސާފު ޠާހިރުވުމަށް ޚާއްސަ ތަނެއް ހަދާފައި ވެއެވެ. މީގެއިތުރުން، ޤިބްލަ ހޯދުމަށް ވަކި ތަނަކާއި ބަންގި ގޮވުމަށް މުންނާރެއް ހަދާފައި ވެއެވެ.\nދުނިޔޭގައިވާ ރީތި މިސްކިތްތައް ވަރަށް ވެސް ގިނައެވެ. ނަމަވެސް ތިރީގައި މި ބަޔާން ކުރެވޭ މާތް ﷲގެ ގެފުޅުތަކަކީ، ޚާއްސަ ގޮތެއްގައި ރީތި ކަމަށް ފާހަގަ ކޮށްލެވޭ 15 މިސްކިތެކެވެ.\n1. ސުލްތާން އަހްމަދު މޮސްކް (ބްލޫ މޮސްކް)\nމި މިސްކިތް ބިނާ ކުރެވިފައި ވަނީ 17 ވަނަ ޤަރުނައިގެ ތެރޭގައެވެ. އިސްތާންބުލް ގައި ބިނާ ކުރެވިފައިވާ މި މިސްކިތް އޭގެ ނޫކުލައިގެ މުށިތަކުގެ ސަބަބުން ވަނީ "ބްލޫ މޮސްކް" ގެ ނަމުން ނަން ދެވިފައެވެ.\n2. ނާސިރު އަލް މޮލްކް މޮސްކް\nއެހެން މިސްކިތްތަކާއި ޚިލާފަށް އިރާނުގެ ޝިރާޒުގައި ބިނާ ކުރެވިފައިވާ މި މިސްކިތް ވަނީ ކުލަގަދަ ބިއްލޫރި ތަކަކުން ވަށާލާފައެވެ. އަދި އެ މިސްކިތުގައިވާ ޕޭރޝިއަން ކާޕެޓް، މި ކުލަގަދަ ބިއްލޫރި ތަކުން ދަޅަ އަޅާލާފައެވެ.\n3. އިސްތިޣްލާލް މޮސްކް\nއިންޑޮނޭޝިއާގެ ޖަކާޓާގައި 20 ވަނަ ޤަރުނުގައި މި ބިނާ ކުރެވިފައިވާ މިސްކިތަކަކީ، ނަމާދު ކުރުމަށް ހަދާފައިވާ ތަންކޮޅާއި އަދި މުންނާރުގެ ޚާއްސަކަމަށް މަޝްހޫރުވެފައެވެ.\n4. ޖަމާ މަސްޖިދް މޮސްކް\nއިންޑިއާގައި ބިނާކުރެވިފައިވާ މި މިސްކިތަކީ ރަތް ކުލައިގެ ވެލިގަލުން އަދި މާބަލްސް އިން ބިނާކުރެވިފައިވާ މިސްކިތެކެވެ.\n5. ޝެއިޚް ޒެއިދް ގްރޭންޑް މޮސްކް\nއަބޫ ދާބީގައި ބިނާކުރެވިފައިވާ އެންމެ ބޮޑު އެއް މިސްކިތުގައި 40000 މީހުންނަށް ނަމާދު ކުރެވޭނެއެވެ. ޕޭރޝިއަން ކާޕެޓްސް އިން ފަތުރާލެވިފައިވާ މި މިސްކިތުގައި ޖޭރމަނީގެ ޗޭންޑެލިޔާތަށްވެސް ވަނީ އެހާމެ ހިތްގައިމުކޮށެވެ. އަދި، މީއްޗިއްސްތަށް ވަަނީ، ސުވަރޯވްސްކީ ކްރިސްޓަލްސް އިން ހަދާފައިވާ އެއްޗެހި ތަކެކެވެ.\n6. ސުލްތާން ހަސަން މޮސްކް\nކެއިރޯގެ ސްކޫލެއްގައި އަދި މިސްކިތެއްގެ ގޮތުގައި ބިނާ ކުރެވިފައިވާ މި މިސްކިތަށް މިހާރު 300 އަހަރު ވެދާނެއެވެ.\n7. ޝާހް މޮސްކް\nއިރާން ގައި ބިނާ ކުރެވިފައިވާ މި މިސްކިތަކީ 10 ޤަރުނައިގެ ތެރޭގައި މި މިސްކިތް ބޮޑުކުރެވިފައިވެއެވެ. އަދި 1000 އަހަރުގެ އިސްލާމިކް ކުރެހުންތައް މި މިސްކިތުން ދައްކަވައިދެއެވެ.\n8. ނެޝަނަލް މޮސްކް އޮފް މެލޭޝިއާ\nމެލޭޝިއާގެ ކުއާލަ ލަމްޕޫރްގައި 20 ވަނަ ޤަރުނުގައި ބިނާ ކުރެވިފައިވާ މި މިސްކިތުގެ ފުރާޅު ފަރުމާ ކުރެވިފައިވަނީ، ހުޅުވާލެވިފައިވާ ވިއްސާރަ ކުޑައެއް ހެންނެވެ.\n9. އެޑިއުކޭޝަން ސިޓީ މޮސްކް\nދޯހާގައި ބިނާ ކުރެވިފައިވާ މި މިސްކިތުގައި ވަނީ އިސްލާމް ދީނުގެ ފަސް ރުކުނަށް ބިނާކޮށް މި މިސްކިތުގެ ނަމާދު ކުރާ ބައި5އުސްމިނަކަށް ހަދާފައިވެއެވެ.\n10. ހަސަން2މޮސްކް\nމި މިސްކިތަކީ ދުނިޔޭގެ އެންމެ ދިގު މިސްކިތެވެ.\n11. އިބްން ތުލުން މޮސްކް\nއިޖިޕްޓްގައި ބިނާ ކުރެވިފައިވާ މި މިސްކިތަކީ 876 ވަނަ އަހަރު އިޖިޕްޓް އަދި ސީރިއާގެ އޭރުގެ ޓޭރކިޝް ވެރިޔާ ބިނާކޮށްދީފައިވާ މިސްކިތެކެވެ.\n12. ސުލޭމަނިޔެ މޮސްކް\nއޮއްޓޮމަން މިސްކިތެއް ކަމަށްވާ އިސްތާންބުލްގައި ބިނާ ކުރެވިފައި ވަނީ ހަގިއާ ސޯފިއާ ޗާޗް އާއި އެއްގޮތަށް ބިނާކޮށްފައެވެ.\n13. އިސްލާމިކް ސެންޓަރ އިން ވޮޝިންގްޓަން ޑީ.ސީ.\nމި މިސްކިތަކީ ހުރިހާ ތަނެއްގެ ޘަގާފަތް އެއްކޮށްލުމަށްފަހު ބިނާކުރެވިފައިވާ މިސްކިތެކެވެ. ޚާއްސަކޮށް އިޖިޕްޓް، ޓުރުކީ އަދި އިރާންއެވެ.\n14. ޝާހް ފައިސަލް މޮސްކް\n1970 ވަނަ އަހަރުގައި އިސްލާމްއާބާދްގައި ބިނާކުރެވުނު މި މިސްކިތަކީ ސުންނަތް ނަމާދުތަށް ކުރަމުންދާ މިސްކިތެކެވެ. އަދި އެކި ހިސާބުތަކުގެ މުސްލިމުންގެ ތަފާތު އަޅުކަން ކުރާ ގޮތް މި މިސްކިތުގައި ބަލައިގަނެއެވެ.\n15. ގްރޭޓް މޮސްކް އިން ް\nމި މިސްކިތަކީ ހުޅަނގު އެފްރިކާގައި ބިނާ ކުރެވުނު ފުރަތަމަ މިސްކިތެވެ. އަދި ކައިރޮއަން ވަނީ މުސްލިމުންނަށް އެންމެ މާތް4ރަށްތަކުގެ ތެރޭގައި ހިމެނިފައެވެ.


މިސްކިތްތަކުގެ މުއައްޒަފުންގެ ހާޒިރީ ބެލެހެއްޓުމުގެ ނިޒާމު ހަރުދަނާކުރުމަށް ދިރާގާއި މިނިސްޓްރީއާ ދެމެދު އެއްބަސްވުމެއްގައި ސޮއިކޮށްފި\nދިވެހިރާއްޖޭގެ ހުރިހާ މިސްކިތްތަކުގެ މުއައްޒަފުންގެ ހާޒިރީ ބެލުމަށްޓަކައި އިލެކްޓްރޯނިކް ސިސްޓަމަކުން ގުޅާކުމުގެ މަސައްކަތް ކުރުމަށްޓަކައި ދިރާގާއި މިނިސްޓްރީއާ ދެމެދު އެއްބަސްވުމެއްގައި މިއަދު ސޮއިކޮށްފި އެވެ.\nދިރާގުގައި މިއަދު ބޭއްވި ބައްދަލުކުރުމުގައި މިނިސްޓްރީގެ ފަރާތުން މި އެއްބަސްވުމުގައި ސޮއި ކުރެއްވީ މިނިސްޓަރ އޮފް ސްޓޭޓް އަލްފާޟިލް ހަސަން ރަޝީދު އަދި ޕަރމަނަންޓް ސެކްރެޓަރީ އަލްފާޟިލް މުޞްއަބު އަބްދުﷲއެވެ. އަދި ދިރާގުގެ ފަރާތުން ސޮއި ކުރެއްވީ ދިރާގުގެ ސީއީއޯ އަދި އެމްޑީ އަލްފާޟިލް އިސްމާއިލް ރަޝީދު އަދި ޑިރެކްޓަރ އޮފް ކަސްޓަމަރ ސަވިސަސް އެންޑް ސޭލްސް އަލްފާޟިލް އަލީ ރިޔާޒްއެވެ.\nމި އެއްބަސްވުމުގެ ދަށުން ގާތްގަނޑަކަށް ހަތަރު މަސް ދުވަހުގެ ތެރޭގައި ރާއްޖޭގެ 700 އަށްވުރެ ގިނަ މިސްކިތެއްގެ މުއައްޒަފުންގެ ހާޒިރީ ބެލުމުގެ ނިޒާމެއް ގާއިމް ކުރެވޭނެއެވެ. މި ކަމުގެ ސަބަބުން މުއައްޒަފުންގެ މުސާރަ ދިނުމާއި އެލަވަންސް ދިނުމުގައި އިތުރަށް ފަސޭހަވެގެންދާނެއެވެ. އަދި މިސްކިތްތަކުގެ މުއައްޒަފުން ޒިންމާދާރު ކުރުވުމަށް ފަސޭހަވެގެންދާނެއެވެ.\nރާއްޖޭ މިސްކިތްތަކުގެ މުއައްޒަފުންގެ ހާޒިރީ ހަރުދަނާގޮތެއްގައި ބެލެހެއްޓުމަށްޓަކައި މިނިސްޓްރީގެ ފަރާތުން އަންނަނީ ގިނަ މަސައްކަތްތަކެއް ކުރަމުންނެވެ.


Malaysia ga vote levey umuru 18 aharah dhah kuranee\nމެލޭޝިޔާގައި ވޯޓު ލެވޭ އުމުރު 18 އަހަރަށް ދަށް ކުރަން ވަނީ ނިންމާފައި--\nމެލޭޝިޔާގައި ވޯޓު ލެވޭ އުމުރު 18 އަހަރަށް ދަށް ކުރަނީ\nމެލޭޝިޔާގެ އިންތިހާބުތަކުގައި 18 އަހަރު ފުރުމުން ވޯޓު ލެވޭ ގޮތަށް އެ ގައުމުގެ ގާނޫނު އަސާސީ ބަދަލު ކުރުމަށް މަޖިލީހަށް ހުށަހަޅައިފި އެވެ.\nމެލޭޝިޔާގެ ގާނޫނު އަސާސީގައި މިހާރު އޮތް ގޮތުން ވޯޓުތަކުގައި ބައިވެރިވެވޭނީ އުމުރުން 21 އަހަރު ފުރުމުންނެވެ. އިދިކޮޅު ފަރާތްތަކުން އެ އިސްލާހު ހުށަހަޅާފައި ވަނީ މެލޭޝިޔާއަށް ސަރުކާރުން ގެންނަމުންދާ ޑިމޮކްރެޓިކް ބަދަލުތަކަށް ތާއީދު ކުރާ ކަން ދެއްކުމުގެ ގޮތުންނެވެ. އެ އިސްލާހާ އެކު 18 އަހަރު ފުރުމުން އިންތިހާބުތަކުގައި ވާދަ ކުރުމުގެ ފުރުސަތު ވެސް ލިބިގެންދާނެ އެވެ. އެ އިސްލާހުތަކަށް މިއަދު މެލޭޝިޔާގެ ގާނޫނު ހަދާ މަޖިލީހުގައި ބަހުސް ކުރަން ފަށާނެ އެވެ.\nވޯޓު ލެވޭ އުމުރު 18 އަހަރަށް ދަށް ކުރުމަކީ ވެރިކަން ކުރަމުންދާ ޕަކަތަން ހަރަޕަން ކޯލިޝަންގެ ރިޔާސީ ވައުދެކެވެ. އެ ވައުދު ފުއްދުމުގައި އެންމެ ބުރަ މަސައްކަތެއް ކުރައްވަމުން ގެންދަވަނީ މެލޭޝިޔާގެ އެންމެ ޒުވާން ވަޒީރު ސައްޔިދު ސާދިގު އަބްދުއްރަހުމާނެވެ. އުމުރުން 26 އަހަރުގެ ވަޒީރު ވަނީ އެ އިސްލާހަށް އިދިކޮޅު ފަރާތްތަކުގެ ތާއީދު ހޯއްދެވުމަށް ގިނަ މަސައްކަތްތަކެއް ކުރައްވާފަ އެވެ.\nސައްޔިދު ސާދިގު އަބްދުއްރަހުމާން ގަބޫލު ކުރައްވާ ގޮތުގައި އެ އިސްލާހަކީ މެލޭޝިޔާގެ ޑިމޮކްރަސީއަށާއި ޒުވާނުންނަށް ވެސް އެކަމުގެ ސަބަބުން ހެޔޮ ބަދަލުތަކެއް އަންނާނެ އިސްލާހެކެވެ.\nނިމިދިޔަ ތިން އިންތިހާބުގައި ވެސް ވެރިކަން ކުރާ ކޯލިޝަނަށް ބޮޑު ކާމިޔާބެއް ހޯދައި ދިނުމުގެ ފަހަތުގައި ތިބީ މެލޭޝިޔާގެ ޒުވާނުންނެވެ. 1970 ގެ އަހަރުތަކުން ފެށިގެން ޔުނިވާސިޓީ އަދި ކޮލެޖުތަކުގެ ދަރިވަރުން ސިޔާސީ ކަންކަމުގައި ބައިވެރިވެ އުޅުން ވަނީ މަނާކޮށްފައެވެ. އާ އިސްލާހުތަކުގެ ތެރޭގައި ދަރިވަރުންގެ ޔޫނިއަންތައް އުފެއްދުމަށް ފަހިކޮށް ދިނުމާއި ތައުލީމު ހާސިލު ކުރާ ޒުވާނުން ސިޔާސީ ހަރަކާތްތަކުގައި އިސްކޮށް ހަރަކާތްތެރިވުމުގެ ފުރުސަތު ފަހި ކޮށް ދޭނެ ކަމަށް ވެރިކަން ކުރާ ކޯލިޝަނުން ވަނީ ބުނެފައެވެ.


Rangalhu kaanaa ah dharin hiyy jahsaanee kihineh? | Hurihaa.mv\nރަނގަޅު ކާނާއަށް ދަރިންގެ ހިތް ޖައްސާނީ ކިހިނެއް؟\nPublished on 13 Jan 2022, 04:10\nރަނގަޅު ކާނާއަށް ދަރިންގެ ހިތް ޖެއްސޭނެ\nކުޑަ ދަރިފުޅު ނުކާތީ ކަންބޮޑުވޭ ހެއްޔެވެ؟ ކަންބޮޑުވާނަމަ ދަރިފުޅު ނުކަނީ ކީއްވެތޯ ވިސްނާލިން ހެއްްޔެވެ؟ ރަނގަޅަށް ނުކާނަމަ ދަރިފުޅު ހެދިބޮޑުވުމަށް ހުރަސް އެޅެއެވެ. މި ލިޔުމުގައި މި ބަލާލަނީ ދަރިފުޅު ނުކާން ބޮޑާ ހާކާނަމަ ކުރެވިދާނެ ބައެއް ކަންކަމަށެވެ.\nކާންދިނުމުގައި ތަފާތު ބާވަތްތައް ހިމެނުން\nދަރިފުޅަށް އެންމެ ފައިދާ ހުރި ބާވަތްތައް ކާންދިނުމުގެ ގޮތުން ކޮންމެ ފަހަރަކު އެކެއްޗެއް ދެވޭތަން ވަރަށް ގިނަ ފަހަރު އާދެ އެވެ. ނަތީޖާއަކަށް ވަނީ އަބަދު އެކައްޗެއް ކައިކައި ކުދިން ކެއުން މަތިން ފޫހިވުމެވެ. މީގެ ބަދަލުގައި ތަފާތު ވައްތަރުތައް ދޭން އާދަކުރާށެވެ..\nތަފާތު ގޮތަކަށް ކާނާ ތައްޔާރުކުރުން\nކުއްޖާގެ ސަމާލުކަން އެންމެ ފުރަތަމަ ލިބޭނީ ތައްޓަށް ކާއެއްޗެހި ތައްޔާރު ކޮށްފައި ހުންނަ ގޮތަށެވެ. ތަރުކާރީ އާއި މޭވާ ދޭއިރު އެތަކެތި ތަށީގައި ރީތި ގޮތަކަށް އަތުރާލައިފިނަމަ އޭގައި ލާ ރަހަ މާ ކަމުނުދިޔަސް ކުދިން ގަޔަވާނެ އެވެ.\nކާއެއްޗެހި ހެދުމުގައި ދަރިފުޅު ބައިވެރި ކުރުން\nކެއްކުމަށް ބޭނުންވާ އެއްޗެހި ގަންނަން ފިހާރައަށް ދާއިރު ދަރިފުޅު ގެންދާށެވެ. ހަރުގަނޑުން މޭވާ އާއި ތަރުކާރީ ފަދަ އެއްޗެހި ނަގާށެވެ. ހަމަ އެގޮތަށް ކައްކާ ގަޑީގައި ވެސް ކުއްޖާގެ އުމުރާ ގުޅޭ ބައެއް މަސައްކަތް ޖައްސާށެވެ. އެގަޑީގައި ވާހަކަ ދައްކައި ކުއްޖާގެ ހިޔާލު ވެސް ހޯދާށެވެ. އޭރުން ކާގަޑިއަކީ ވެސް ދަރިފުޅަށް އުފާވެރި ވަގުތުކޮޅަކަށް ވާނެ އެވެ.\nދަރިން ތަރުބިއްޔަތު ކުރުން ލައިފްސްޓައިލް


REPORT: Ibthihal ge video kolheh !\nއިބްތިހާލްގެ ވީޑިއޯ ކޮޅެއް!\nނޫސްވެރިޔާ އަހުމަދު ހަމީދު އާދަމް 2013 ވަނަ އަހަރު ވ. ކެޔޮދޫއަށް ކުރި ދަތުރެއްގައި ނަގާފައިވާ އިބްތިހާލްގެ ވީޑިއޯކޮޅެއް ބޭނުންކޮށްގެން އުފައްދާފައިވާ ވީޑިއޯ ރިޕޯޓް -- އާއިމް ޒަމީރު | އަވަސް\nވ. ރަކީދޫގައި އުމުރުން ތިން އަހަރުގެ މުހައްމަދު އިބްތިހާލް ރަހުމް ކުޑަކޮށް، އަނިޔާވެރި ގޮތަކަށް މަރާލި ހަބަރު އައީ ޖަނަވަރީ 28، 2015 އިގަ އެވެ. އެ ހަބަރުން މުޅި ރާއްޖެ ސިހުނެވެ. މުޅި ގައުމު އެއް ފަހަރާ ކަރުނަ އަޅާ ރޮއިގަތެވެ. އަދި އަނިޔާވެރި އެ މަރުގެ ފަހަތުގައި ވަނީ އިބްތިހާލްގެ މަންމަ، އާފިޔާ މުހައްމަދު މަނިކުކަން އެނގުމުން ލިބުނު ބޮޑު ހައިރާންކަން މާ ބޮޑުވި އެވެ. އެކަމާ ހެދި ދިވެހިރާއްޖެ އެކަށް ރަކިވެ ލަދުގަންނާން ޖެހުނެވެ. އެ އަންހެން މީހާ ހައްޔަރުކޮށް ތަހުގީގެއް ހިނގައި ގަތުމާ ހަމައަށް ބައެއް ދިމަ ދިމާއިން ރުޅި ކޮންޓްރޯލް ނުކުރެވޭ ހިސާބަށް ދިޔައެވެ. އޭގެ ފަހުން އާފިޔާ ހައްޔަރުކޮށް އަވަސް އަވަހާ ތަހުގީގެއް ވެސް ހިނގައި ޝަރީއަތާ ހަމައަށް ދިއުމުން އިބްތިހާލަށް ކުރި އަނިޔާގެ ހުރިހާ ވާހަކަތައް ވަރަށް ތަފްސީލްކޮށް ކިޔައިދިނެވެ. އެއްވެސް އިންސާނިއްޔަތު ކަމެއް ނެތް އެ އަނިޔާވެރި އަމަލުގެ ވާހަކަތަކުން ލިބުނީ އިތުރު ހިތްދަތި ކަމެވެ. އިތުރަށް ދެރަވެ ލޭ އަވަސް ވުން ނޫން ކަމެއް ހިނގާފައެއް ނުވެ އެވެ.\nއިބްތިހާލު މަރާލި މައްސަލާގައި އާފިޔާ ހައްޔަރުކުރީ މަރަށް ދެ ދުވަސްފަހުން ޖަނަވަރީ 30، 2015 ގައެވެ. ތަހުގީގު ކުރިއަށް ގެންގޮސް އާފިޔާއަށް ގަސްދުގައި ދަރިފުޅު މަރާލި ކަމުގެ ދައުވާ އާއި އަމުރަށް ނުކިޔަމަންތެރިވުމުގެ ދައުވާ އުފުލި އެވެ. ތަހުގީގުގައި އާފިޔާ ވަނީ އޭނާ އުފަން ދަރިފުޅަށް އޭނާ ކުރި އަނިޔާގެ ތަފްސީލު ދީފަ އެވެ. އޭގެ އަސަރު ހުރި، ވޭންގަދަ ބައެއް ވާހަކަތައް ފުލުހުން ވަނީ އާންމުވެސް ކޮށްފަ އެވެ.\nއާފިޔާ ބުނެފައިވާ ގޮތުގައި އޭނާ އިބްތިހާލު މަރާލަން ތަޅައި އަނިޔާ ކުރީ ގޭގެ ތަޅުން މަތީގައި ބޯ ދަށަށް ބާލީހެއް ލައިގެން ނިދާފައި އޮއްވަ އެވެ. ދަރިފުޅުގެ ކޮނޑުގައި ހިފާ ކުޑަކަކޫ މައްޗަށް ޖަހާ، އިބްތިހާލުގެ ކަރުގައި ހިފައި ނޭވާ ހާސްކުރި އެވެ. އަދި ވަރަށް ބާރަށް ކަރުގައި ހިފާ ފިއްތާފައިވެ އެވެ. އާފިޔާ ބުނާ ގޮތުން ކަރުގައި ހިފިލެއް ބާރުކަމުން ދަރިފުޅު، އިބްތިހާލުގެ އަނގައިން ލޭ އައެވެ.\n"އެވަގުތު އިބްތިހާލު ވަރަށް މަޑުމަޑުން މަންމާއޭ ކިޔާ ގޮވައިވެސްލި،" އަމިއްލަ އިއުތިރާފެއް ދެމުން، އާފިޔާ އޭނާގެ ރަހުމެއް ނެތް އެ އަމަލުތައް މި މޭރުމުން ކިޔައިދީފައި ވެއެވެ.\nމިވެސް އާފިޔާގެ ތަހުގީގުގައި އައި ވާހަކަ އެވެ؛ އޭގެ ފަހުން ފައި ކުރުކޮށްފައި އިބްތިހާލުގެ މޭ މަތީގައި ބާރަށް ތިން ފަހަރު ކޮޅުފައިން ޖެހުމާއެކު ދަށްދޮޅީގައި ވެސް ވަރަށް ބާރަށް ޖެހި އެވެ. ދަރިފުޅާމެދު އަނިޔާގެ އިންތިހާއަށް ދިއުމަށް ފަހު އާފިޔާ ގެއިން ނުކުމެ ހަަމަޖެހިލައި ހިނގައިގަތީ އެވެ. އޭނާ ގޮސް އިނީ އެހެން ގެއެއްގައި ޓީވީ ބަލާށެވެ. ކަމެއްކޮށްފައި އައި މީހެއްހެން ހީވެސް ނުވާ ފަދައެވެ. އާފިޔާ ޓީވީ ބަލަން އިން ގޭގެ މީހުން އިބްތިހާލު ކޮބައިތޯ ދެތިން ފަހަރަކު ސުވާލުވެސް ކޮށްލިއެވެ. ރުޅިވެރިކަމާއެކު، އޭނާ ނިދާފައި އެބައޮތޭ ބުނެލިއެވެ. އޭރު ގޭ ތަޅުމަތީގައި އިބްތިހާލު އެ ކުޑަކުޑަ ހަށިގަނޑުގައި އަޅަމުންދިޔަ ގަދަފަދަ ވޭނާއެކު ރޮއި ގިސްލާ މަރާ ހަނގުރާމަ ކުރަމުން ދިޔައެވެ. އާފިޔާ އެނބުރި ގެއަށް އައިރު އިބްތިހާލު އޮތީ ހޭނެތިފަ އެވެ.\nއާފިޔާ އިއްޔެ ކޯޓުން ނެރެގެން ގެންދަނީ: ދަރިފުޅު މަރާލި ކުށް ސާބިތުވެ 20 އަހަރަށް ވަނީ ޖަލަށްލާފައި -- އަހުމަދު އަޝްހާދު އަބްދުﷲ (ޖެރީ) | އަވަސް\nފަހުން ޝަރީއަތުގައި ވެސް އާފިޔާ ވަނީ އެ ހުރިހާ ކަމަކަށް އިންކާރެއް ނެތި އިއުތިރާފެއް ދީފަ އެވެ. ލާ އިންސާނީ އަނިޔާކޮށް އިބްތިހާލު މަރާލި ކަމަށް އޭނާ އެ އިއުތިރާފު ދިނީ އޮގަސްޓް 17، 2015 އިގައެވެ. އާފިޔާ ބުނާ ގޮތުން އިބްތިހާލު މަރާލި ދުވަހު ވަރަށް ބޮޑަށް އަނިޔާ ކުރި އެވެ. އޭނާ އިބްތިހާލު ފެނުނަސް ގަދަ ރުޅި އާދެ އެވެ. ވާހަކަދައްކަން ވެސް ބޭނުމެއް ނުވެއެވެ. އޭނާ ބުނެފައިވާ ގޮތުން މައުސޫމް އިބްތިހާލަށް އެނާ އަބަދާ އަބަދު އަނިޔާ ކުރަނީ އެއީ "ބައްޕަ ނެތް" ކުއްޖަކަށްވާތީ އެވެ. އަދި އޭގެ ސަބަބުން ރަށުގައި މީހުންގެ ނަފްރަތާއި ފުރައްސާރަ އޭނާއަށް ލިބޭތީ އެވެ.\nމަރާލި އިބްތިހާލުގެ ހަށިގަނޑު ބެއްލެވި ޑޮކްޓަރުގެ ރިޕޯޓެއް ވެސް ޝަރީއަތަށް ގެންދެވުނެވެ. އެ ރިޕޯޓްގައި ވާގޮތުން އިބްތިހާލުގެ ހަށިގަނޑުގެ އެތައް ތަނެއްގައި ދުވަސްވީ ޒަހަމާއި ތާޒާކޮށް ހުރި ޒަހަމްތައް ހުއްޓެވެ. އަދި އިބްތިހާލްގެ ބަނޑަށް ލޭ އެޅި، މޭކަށިގަނޑު ބިނދިފައިވެ އެވެ. ކަރުގައި ނިޔަފަތީގެ ނިޝާންތަކާއި ޒަހަމް ހުއްޓެވެ. ޑޮކްޓަރުން ވިދާޅުވެފައިވާ ގޮތުން އިބްތިހާލު މަރުވީ ނޭވާ ހާސްކޮށްލުމާއި އަނިޔާގެ ބޮޑެތިހާ ޒަހަމްތަކުން ބަނޑަށް ލޭ އެޅިގެނެވެ.\nޝަރީއަތާ ހަމައިން ތިލަވި އާ ވާހަކަތައް\nއިބްތިހާލްގެ މަރަށް އަވަހަށް އިންސާފު ހޯދައިދޭން ދިވެހި ރައްުޔިތުން ތިބީ ވަރަށް ބޭނުންވެފަ އެވެ. އެ ޝަރީއަތުގެ އަޑުއެހުންތައް ކުރިއަށްދިޔަ ވަރަކަށް މައްސަލައިގެ ތެރެއިން އާ ވާހަކަތައް ވެސް އުފަންވި އެވެ. އެއް ކަމަކަށް އިބްތިހާލްގެ މަންމަގެ ދޮންބައްޕަ، އިސްމާއީލް ރައޫފް އިބްތިހާލަށް ޖިސްމާނީ އަދި ޖިންސީ ގޮތުން އަނިޔާކުރި އެވެ. އެ ތުހުމަތާއެކު އެމީހާ ވެސް ހައްޔަރުކުރި އެވެ. އެއީ ޑިސެންބަރު 1، 2015 އެވެ. ފަހުން އޭނާއަށް ދައުވާ ކުރި އެވެ. އެއީ އިތުބާރުހުރި މަގާމެއްގައި ހުރެ އިބްތިހާލަށް ޖިންސީ ގޯނާކުރި ކަމުގެ ދައުވާ އެވެ. އެ ޝަރީއަތްތައް ކުރިއަށް ގެންދިޔައީ ސިއްރުކޮށެވެ.\nމުހައްމަދު އިބްތިހާލް އަދި އޭނާގެ މަންމަ އާފިޔާ މުހައްމަދު މަނިކު\nއެ އިސްމާއީލް ރައޫފްގެ ފަރާތުން އާފިޔާއަށް ވެސް ވަނީ ޖިންސީ ގޯނާއާ ފުރައްސާ ކުރިމަތިވެފައި ވެއެވެ. ސިލްސިލާ ގޮތެއްގައި އެކި ދުވަސްމަތިން އާފިޔާއަށް އޭނާގެ ދޮންބައްޕަ ޖިންސީ ގޯނާ ކޮށްފައި ވެއެވެ. އޭގެ ސަބަބުން އާފިޔާއަކީ ނަފްސާނީ ގޮތުން އެތައް މައްސަލަތަކެއްގެ ތެރޭގައި އިން އަންހެނަކަށް ވެފައި ވެއެވެ. އެ ވާހަކަތައް ޝަރީއަތުގައި އާފިޔާ ކިޔައި ދިނެވެ. އަދި އެއީ އާފިޔާގެ މަންމައަށް ވެސް އެނގިގެން ހިނގާފައިވާ ކަންކަމެވެ. އާފިޔާގެ މަންމަ އެދިފައި އޮތީ އެ ވާހަކަތައް ސިއްރު ކުރާށެވެ. އަދި ފަހުން އޭނާގެ މަންމައާއި ބައްޕަ މަޖުބޫރު ކުރުވީ އާފިޔާ ލައްވާ ހަށިވިއްކުވާށެވެ. އޭގެ ފަހުން އެތައް ބައެއްގެ ޖިންސީ ޝިކާރައަކަށް އާފިޔާ ވިއެވެ.\nއިއުތިރާފު ގެންގޮސް އިންކާރު ކުރަން ފެށުން\nނުފޮރުވައި ޝަރީއަތަށް މުޅި މައްސަލައިގެ ހުރިހާ ތަނެއް ދައްކައި ތަފުސީލްކޮށް ދިނުމަށް ފަހު 2018 ވަނަ އަހަރުގެ ތެރޭ އާފިޔާ މުޅީން އެހެން މީހަކަށް ބަދަލުވި އެވެ. އޭނާގެ ވާހަކަ ވެސް ބަދަލުވި އެވެ. އިއުތިރާފު ގެންދިއުމާއެކު ބުނާން ފެށީ "އަހަރެން އިބްތިހާލަށް އަނިޔާ ނުކުރަ" މެވެ. އިހަށް ޝަރީއަތުގައި ދެއްކި ވާހަކަތަކާއި އޭގެ އިހަށް ފުލުހުންގެ ބަޔާނުގައި ހުރި ވާހަކަތަކަކީ ވެސް ހުސް ބުހުތާނު ދޮގެވެ.\nއޭނާ ބުނި ގޮތުން އެއީ އޭނާއަށް ބިރު ދައްކައި މަޖުބޫރުން ނެރެފައިވާ ވާހަކަތަކެކެވެ. ބިރު ދައްކައި އެއްބަސް ކުރުވީ ފުލުހުންނާއި ޖަލު އޮފިސަރުން ބައިވެރިވެގެނެވެ. ޝަރީއަތުގައި އާފިޔާ އެ ގޮތަށް ފުރަތަމަ ވާހަކަ ދެއްކީ އޮގަސްޓް 8، 2018 އިގަ އެވެ. އެހާ ހިސާބުން އޭނާ މުޅީން ބަދަލުވީ އެވެ.\nއިބްރާހިމްގެ މަރުގެ މައްސަލައާ ގުޅޭގޮތުން އަވަސްއިން ތައްޔާރުކޮށްފައިވާ ޓައިމްލައިން -- ގްރެފިކްސް: ހައްވާ އިޒުވީނާ\nއާފިޔާގެ ރާގު ބަދަލުކޮށްލީ މަރުގެ އެ މައްސަލާގައި ރަކީދޫ މީހުންގެ ހެކިބަސް ނެގި ދުވަހު އެވެ. އެ ދުވަހު ހެކިބަސް ދިން ބައެއް މީހުން ބުނި ގޮތުން "[އިބްތިހާލްގައި] ތަޅާ ތަޅާ މަރާލަންވީއޭ، އޭރަށް މީހުން ކިޔާނެ އެއްޗެއް ނޯންނާނެއޭ! އާފިޔާ ބުނެ" އެވެ. އަދި އެކި ދުވަސްމަތީން އެ ކުއްޖާއަށް ވޭންދެނެވި ގިނަ ބައިވަރު އަނިޔާތައް ދެމުންދިޔަ މަންޒަރު ދެކެމު އެވެ. އޭގެތެރޭގައި ތުއްތު އެ ކުއްޖާގެ ކުރިމަތީ ފަރާތަށް ބޮޑެތި އަނިޔާތައް ދީފައި ހުއްޓާ ފެނިފައި ވެއެވެ. އަދި އިބްތިހާލާ ބެހޭ ގޮތުން މީހަކު ސުވާލެއް ކުރިޔަސް އެ ކުއްޖާއަށް ނިސްބަތް ދެރަ ބަހެއް އެހެންނާ ހުތުރު ބަހެއް ނޫނީ އާފިޔާގެ އަނގައި ބޭރެއް ނުކުރެ އެވެ.\n"ވިޓްނަސް ބޮކްސް" ގައި ހެކިންގެ ވާހަކަތައް އާއިރު އާފިޔާ ގެންދިޔައީ ހަރަކާތުން އެ ވާހަކަތަކަށް ދެކޮޅު ހަދަމުންނެވެ. އަދި ބައެއް ފަހަރު އަނގައާ މޫނު މަތީގައި އަތްއަޅާ ހެކީންގެ ވާހަކަތަކާއި ދެކޮޅު ހެދި އެވެ. އެ މަޖިލީސް ރޫޅައިލުމުގެ ކުރީން އާފިޔާއަށް ފުރުސަތެއް ލިބުމުން ފުރަތަަމަވެސް ބުނީ "އެ މީހުން އެދީ ހުސް ދޮގެ" އެވެ. އަދި ވާހަކަ އަނެއްކޮޅަށް އަނބުރާލައި ބުނި ގޮތުން "[އޭނާގެ] އިބްތިހާލު މަރާލަން ރަށު މީހުން ގޮވާ ހަދަ" އެވެ.\nއިބްތިހާލްގެ ތާރީހީ ވީޑިއޯކޮޅު ނެގި ނޫސްވެރިޔާ އަހުމަދު ހަމީދު އާދަމް\nނޫސްވެރިޔާ ހަމީދަށް ނެގިފައިވާ އިބްތިހާލުގެ ވީޑިއޯކޮޅެއް\nއިބްތިހާލުގެ މަރުގެ ހަބަރާއެކު އެ މައުސޫމް ކުއްޖާގެ އަސަރުން ފުރިފައިވާ ބާރުގަދަ ފޮޓޯއެއް އާންމުވިއެވެ. އައްސަދު ކިޔާ ފޮޓޯގްރާފަރަކު ނަގާފައިވާ އެ ފޮޓޯއަކީ އަޖައިބެއްހާ މޮޅު ފޮޓޯއެކެވެ. އެއީ އިބްތިހާލު މަރާލުމުގެ ހަފުތާއެއްހާ ދުވަސްކުރިން ނަގާފައިވާ ފޮޓޯއެކެވެ. އިބްތިހާލުގެ ދޮއްބައްޕައާއެކު ވ. އަތޮޅުފެރީގައި ކުރި ދަތުރެއްގެ މަތީގައި ނަގާފައިވާ ފޮޓޯއެކެވެ. އިބްތިހާލުގެ ދޮންބައްޕައަކީ ފެރީ ކެޕްޓަނެވެ. އެ ފޮޓޯއިން އިބްތިހާލުގެ މަރާއި އޭގެ ކުރީގެ ހިތްދަތި ދިރިއުޅުން ނުފޮރުވޭ ވަރަށް ބުނެދިނެވެ.\nއަވަސްގެ ނޫސްވެރިޔާ އަހުމަދު ހަމީދު އާދަމާ ވެސް އިބްތިހާލާ ވަނީ ވަރަށް ގާތުން ބައްދަލުވެފަ އެވެ. ނަމަވެސް އެކަން ހަމީދަށް އެނގުނީ އިބްތިހާލު މަރާލިތާ އަހަރު ދުވަސް ފަހުންނެވެ. އޭރު ހަމީދު މަސައްކަތް ކުރަމުން އައީ ވީޓީވީގަ އެވެ. އިބްތިހާލާ ބައްދަލުވެވުނުކަން ހަމީދަށް އެނގުނީ އޭނާގެ ކޮމްޕިއުޓަރުގައި އުކާލާން ޖެހޭ ކަމަށް ފެންނަ ވީޑިއޯތަކެއް އުކައިލުމުގެ ކުރީން ބައި ވީޑިއޯކޮޅުތައް ބަލައިލަން ހަވާވަމުން ގޮސް ހުޅުވައިލި ވ. ކެޔޮދުން އޭނާއަށް ނެގި ވީޑިއޯކޮޅަކުންނެވެ. އެއީ 2013 ވަނަ އަހަރުގެ ރިޔާސީ އިންތިހާބުގެ ކެންޕެއިން ދުވަސްވަރު ޖޭޕީގެ ރިޔާސީ ކެންޑިޑޭޓް ގާސިމް އިބްރާހިމް ކެޔޮދޫއަށް ކުރެއްވި ދަތުރުފުޅުގައި ކެޔޮދޫން ނަގާފައިވާ ވީޑިއޯކޮޅެކެވެ. ގާސިމް ކެޔޮދޫއަށް ކުރެއްވި ދަތުރުގައި އެ ރަށުގެ ހުރިހާ ގޭގެއަކަށް ވެންނެވި އެވެ.\nގާސިމާއެކު ހަމީދު އެގެއަށް ވަން އިރު އިބްތިހާލު ހުރީ މާމައާއި ދޮން ކާފައާއެކު ކެޔުދޫގަ އެވެ. ވަރަށް އާދައިގެ ގެއެއްގެ ތެރޭގަ އެވެ. އޭރު އެ ގޭގެ ބޮޑުއަށީގައި އޭނާގެ ދޮންކާފައާއެކު އިބްތިހާލު ވެސް އިށީންދެލައިގެން އިނެވެ. އުނދޯއްޔެއްގައި އިބްތިހާލުގެ މާމައާއި އެހެން ކުއްޖަކު ވެސް އިނެވެ. ވީޑިއޯކޮޅުން ފެންނަ ގޮތުގައި ވެސް އެގެއަށް ވަދެ ވަޑައިގެން ގާސިމް އިށީނދެވަޑައިގެންނެވީ އިބްތިހާލުގެ ކައިރީގަ އެވެ. އޭރުވެސް އެ ކުޑަކުއްޖާގެ ހާލަތު ރަނގަޅުހެނެއް ހީއެއް ނުވެއެވެ. މޫނުމަތިން ބައެއް ފާރުވެފައިވާ ކަމުގެ ނިޝާންތަކެއް ހުއްޓެވެ. ބައިބޯކޮށް ގޭތެރެ އޮތަސް އޭނާގެ ނަޒަރު އެއިން އެއްވެސް ކަމަކަށް ނުގެންދެ އެވެ. އެންމެންގެ ތެރޭ އޭނާ އިނީ ހިމޭން ދުނިޔެއެއްގަ އެވެ. އޭނާގެ ހުރިހާ ހަރަކާތަކުން ފާޅުވަނީ ހިތްދަތި ކަމެވެ. ވީޑިއޯ ކޮޅުގައި އިބްތިހާލުގެ ދޮންކާފަ ދޭތެރެ ދޭތެރެއިން އޭނާގެ ބޮލުގައި ފިރުމާލަ އެވެ. ތުއްތު އެ ކުއްޖާ އެފަދަ ހާލަތެއްގައި ފެނުމުން ކެމެރާ ގިނަ ވަގުތު އަމާޒު ކުރެވެނީ އޭނާގެ މޫނަށެވެ. އެއީ އެ މައުސޫމް މޫނުން އެތައް ވާހަކަތަކެއް ބުނެދޭ ކަމަށް އިހުސާސް ކުރެވިގެނެވެ.\nޝަރީއަތަށް ހައަހަރު: އާފިޔާ 20 އަހަރަށް ޖަލަށް\nއާފިޔާ "އުފުރާލި" ތާ ހަ އަހަރު ފަހުން އޭނާގެ މައްޗަށް ކުށް ސާބކިތުކޮށް އިއްޔެ ވަނީ 20 އަހަރުގެ ޖަލު ހުކުމެއް އިއްވާފައެވެ. ޝަރީއަތަށް އޭނާ "ދެ އަނގައިން" ވާހަކަ ދެއްކި ނަމަަވެސް އޭނާގެ އިއުތިރާފުގެ އިތުރުން، އިބްތިހާލް މަރުވެފައިވަނީ އާފިޔާ ކުރި އަނިޔާތަކުގެ ސަބަބުން ކަމަށް ބާރު ލިބޭ ހެކިތަކާއި ޑޮކްޓަރުންގެ ރިޕޯޓުތަކާއި ހުރި ގަރީނާތަކުގެ މައްޗަށް ބަލައި، ގަސްދުގައި ކުއްޖަކު މަރާލުމުގެ ކުށް ޝަރުއީ އަދި ގާނޫނީ ހަމަތަކުގެ މަތިން އާފިޔާގެ މައްޗަށް ސާބިތުވީ ކަމަށް ކްރިމިނަލް ކޯޓުގެ ގާޒީ މުހައްމަދު ސަމީރު ނިންމެވީ އެވެ.\nމި މައްސަލާގައި އިސްލާމީ ޝަރީއަތުގައި އޮންނަ ގިސޯސް ނުވަތަ މަރަށް މަރު ހިފޭނެ ޝަރުތުތައް ފުރިހަމައެއް ނުވެއެވެ. މަރަށް މަރު ހިފެން ނެތް ކަމަށް ގާޒީ ވެސް ވިދާޅުވިއެވެ. ސަބަބަކީ އުފަން ދަރިން މަރައިގެން މައިންބަފައިންގެ މައްޗަށް ގިސޯސް ނުހިފޭނެ ކަމަށް ޖުމްހޫރު އިލްމުވެރިން ވިދާޅުވާތީ އެވެ. އަދި އެގޮތަށް ސުންނަތް ޖަމާއަތުގެ މަޒްހަބުތަކުގައި އަމަލު ކުރާތީ އެވެ.\nހަތް އަހަރު ވާންދާން މައްސަލައަށް ނިމުން ގެންނަވަމުން ގާޒީ ވަނީ މުޅި މައްސަލައާ ގުޅޭގޮތުން ވަރަށް ތަފްސީލްކޮށް ވާހަކަފުޅު ދައްކަވާފަ އެވެ. ގާޒީ ވިދާޅުވި ގޮތުގައި އާފިޔާއަށް ވެސް އަދި އޭނާ މަރާލި އޭނާގެ ދަރިފުޅު އިބްތިހާލަށް ވެސް އިންސާފު ލިބެން ޖެހެ އެވެ. އާފިޔާއަށް އެތައް ބައެއްގެ ފަރާތުން ޖިންސީ އަނިޔާ ލިބި އިންސާފު ނުލިބިވެ އެވެ. އާފިޔާގެ ފަރާތުން އިބްތިހާލަށް އަނިޔާ ލިބެމުންދިޔަކަން އެރަށުގެ ރައްޔިތުންނަށް ފެނިފައިވިޔަސް ހުއްޓުވަން އެކަށީގެންވާ މަސައްކަތެއް ކޮށްފައެއް ނުވެއެވެ.\nއާފިޔާއަށް ޖިންސީ ގޯނާއާ ޖިންސީ އަނިޔާ ލިބިފައިވުމަކީ އޭނާގެ ދަރިއަކު މަރާލަން ޖެހޭ ސަބަބެއް ނޫނެވެ. އަދި "ބައްޕަ ނެތް ކުއްޖަކު" ލިބުމަކީ ވެސް އެ ކުއްޖާ މަރާލަން އޮތް ސަބަބެއް ނޫނެވެ. ހުކުމްގައި އެފަދަ އެތައް ވާހަކަތަކެއް ގާޒީ ފާހަގަކޮށް ދެއްވާފައި ވެއެވެ.\nހަ އަހަރަށް ފަހު އިބްތިހާލުގެ މަރާއި ގުޅިގެން އޭނާ މަންމަގެ މައްޗަށް ކުށް ސާބިތުވެ 20 އަހަރަށް ޖަލަށްލާން ހުކުމް ކުރި ނަމަަވެސް މައްސަލައާއި އެކި ގޮތްގޮތުން ގުޅިފައިވާ އެތަށް ކަމެއް ބިމަށް ގެނބިފައި ހުރީ އެވެ. ބަލައި ތަހުގީގު ހިންގާ ޝަރީއަތް ކުރަންޖެހޭ މައްސަލަތައް ގިނައެވެ. އިބްތިހާލުގެ މަރާއެކު ފެންމަތިވި ހުރިހާ މައްސަލަތަކަށް ވެސް އިންސާފު ލިބެން ޖެހެ އެވެ. އެއީ "ދެވަނަ އަފިޔާ" އެއް އުފަންވުމުގެ ފުރުސަތު ނުދޭށެވެ.\nމުހައްމަދު އިބްތިހާލް ކުށްކުރުން ރަކީދޫ


މަހަކު - /1000ރުފިޔާ\nނައިފަރު ކައުންސިލްގެ އިދާރާއިންކަނޑައަޅާ ތާވަލަކާ އެއްގޮތަށް ކައުންސިލް އިދާރާއިން އަންގާގޮތެއްގެމަތިންމަސައްކަތްކުރުން.\nނައިފަރު ކައުންސިލް އިދާރާއިން އިންތިޒާމްކުރާ ގޮތެއްގެމަތިން މިސްކިތް ފޮޅާ ސާފުކުރުމާއި ފާޚާނާއާއި އިސްކުރުބަރި ލެވިފައިވާ މިސްކިތްތަކުގައި އެތަންތަންދޮވެ ސާފުކޮށް ބެލެހެއްޓުމާއި މިސްކިތުގެ ގޯތިތެރެއާއި މިސްކިތާ އިންވެގެން ހުންނަ މަގުތަކުގެ މިސްކިތާވީފަޅި ކުނިކެހުމާއި ވިނަނޮޅުމާއި ކުނިއުކާލުމުގެ މަސައްކަތްކުރުން (މީގެތެރޭގައި މިސްކިތުގެ ގޯތިތެރޭގައި ހުންނަ ގަބުރުސްތާނުތައް ނުހިމެނެއެވެ.)\nކައުންސިލް އިދާރާއިން އަންގާގޮތެއްގެމަތިން ކޮންމެ ދުވަހަކުވެސް މިސްކިތަށްގޮސް ދޮރުތަކާއި ބިއްލޫރިލެވިފައިވާ ތަންތަނާއި، ހޮޅިބުރި، ފަންކާ، ކަބަޑުތައްފޮޅައިސާފުކުރުން. އަދިހޮޅިބުރިތަކާއި ފަންކާތައް އޮފީހުން ހަމަޖައްސާ އުޞޫލަކުން ދިއްލުމާއި ނިއްވާލުން.\nމިސްކިތަށް ލިބެމުންދާ ގެއްލުންތައް ޤަވާޢިދުން ނައިފަރު ކައުންސިލްގެ އިދާރާއަށް އަންގަމުންގެންދިޔުން.\nކައުންސިލް އިދާރާއިން ހަމަޖައްސާގޮތެއްގެމަތިން މިސްކިތުގެ ގޯތިތެރޭގައި ގަސްއިންދައި، ގަސްތައްކޮށައި، ގަސްތަކަށްފެންދީ ބެލެހެއްޓުން.\nމީގެއިތުރުންވެސް މިސްކިތާގުޅިގެންޙަވާލުކުރެވޭ އެންމެހައިކަންތައްތައްކުރުން.\nލިޔަންކިޔަން ދަތުމާއެކު، މަޤާމުގެ މަސައްކަތްކުރުމުގެ ހުނަރު / ޤާބިލްކަން ލިބިފައިވުން\nވަޒީފާއަށްއެދި ފުރިހަމަކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލްސަރވިސް ކޮމިޝަންގެ ވެބްސައިޓް (www.csc.gov.mv) އިންނާއި ނައިފަރު ކައުންސިލް އިދާރާގެ ކައުންޓަރުން ލިބެން ހުންނާނެއެވެ.)\nލިބިފައިވާ ތައުލީމާއި ތަމްރީން 26%\nލިބިފައިވާ މަސައްކަތު ތަޖުރިބާ 26%\nމަސައްކަތް ކުރުމުގެ ގާބިލުކަން / ހުނަރު: 48%\nމަޤާމަށްއެދި ހުށަހަޅަންޖެހޭ ތަކެތި ހުށަހަޅާނީ 29 ޖަނަވަރީ 2020 ގެ 13:00 ގެ ކުރިން، ފާދިއްޕޮޅު ނައިފަރު ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައިގަނެވޭނެއެވެ.\nމި ވަޒީފާއަށް އެދި ހުށަހަޅާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތރެރެއިން އެންމެ މަތިން މކްސް ލިބޭފަރާތްތައް ޝޯޓްލިސްޓް ކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އަދި ޕްރެކްޓިކަލް ޓެސްޓް އޮންނާނީ 2020 ފެބްރުއަރީ 02 އާ 2020 ފެބްރުއަރީ 06 އާ ދެމެދު ފާދިއްޕޮޅު ނައިފަރު ކައުންސިލް އިދާރާގައެވެ. ވީމާ މިވަޒީފާއަށް ކުރިމަތިލާ ފަރާތްތަކުން އެތާރީޚްތަކުގައި އިންޓަވިއުއަށް ތައްޔާރުވެގެން ތިއްބެވުމަށްވެސް ދަންނަވަމެވެ.


Dho?! STORY: Handhaanveyhey Kalaa. Ep 44\nސިކުންތުކޮޅެއްފަހުން އަނެއްކާވެސް ކައިރިވެލިއެވެ. އިތުރަށް އެނބުރި ދިއުމެއް ނެތެވެ. އިތުރަށް ހުއްޓުމެއް ނެތެވެ. އިތުރަށް ލަސްކުރުމެއް ވެސް ނެތެވެ. ދެން އޮތީ ކުރިއަށް ދިއުމެވެ.\nނިދުމަށްވުރެ ގިނަވަގުތު އަނަސް ހޭދަކުރީ ނިދާފައި އޮތް މިރްހާއަށް ބެލުމުގައެވެ. އޭނަ ތެދުވީ ފަތިސް ނަމާދަށް ދާން ފެންވަރައިލާނެ ވަގުތުކޮޅެއް އޮއްވައެވެ. ދަމުން މިރްހާއަށް ގޮވިއެވެ. ހަމަ ގޮވާލުމާއެކު މިރްހާ ހޭލައިފިއެވެ.\n"އެބަ އަންނަން މިސްކިތަށް ގޮސްލާފަ. ތެދުވޭ އިނގޭ..." އަނަސް އޯގާތެރިއަޑަކުން ވާހަކަދެއްކިއެވެ.\nމިރްހާ ބޯޖަހައިލުމުން އޭނަ ކޮޓަރިން ނިކުމެއްޖެ އެވެ. ދޮރު ލެއްޕުނު އަޑާއެކު މިރްހާ ތެދުވެ އިށީނެވެ. ގަޑި ބަލާލައިފައި އޭނަ އަވަހަށް ރަޖާ އެއްފަރާތްކޮށްލުމަށް ފަހު ތެދުވެގެން ގޮސް ފާޚާނާއަށް ވަދެއްޖެއެވެ. ވާޖިބު އަދާކޮށްލައިގެން ނިކުމެ ހަސަންގެ ކޮޓަރި ދޮރު ހުޅުވާލައިފައި ވަދެގެންދިޔައެވެ. އެނދާ ކައިރިވީއިރު ހަސަން ހިނިއައިސްފައި އޮއްވައި ފެނުމުން އޭނާގެ ތުންފަތަށް ވެސް ހިނިތުންވުމެއް ވެރިވެއްޖެ އެވެ.\n"މަންމިގެ ޕަމްޕްކިން ހޭލައިގެން ނުވެސްރޮއެ. ހާދަ ބަސްއަހައޭ..." މިރްހާ ވާހަކަދައްކަން ފެށުމާއެކު ހަސަން ފޮނިވެގެން އެނބުރިލާފައި ތެދުވެއްޖެ އެވެ.\nމިރްހާ އެވަގުތު ވަށައިގެން ނަޒަރު ހިންގާލައިފައި ހަސަން އަތަށް ކުޅޭއެއްޗެއް ދިނުމަށްފަހު ބުއްފުޅިގިރަން ހިނގައްޖެއެވެ. އޭނަ އެނބުރިއިރު ހަސަން ހަމަ އެއިންގޮތަށް ކުޅެލަ ކުޅެލާ އިނެވެ. އޭނަ ކުޅޭއެތި ފުޅިއަށް ބަދަލުކޮށްލުމުން ހަސަން އުފަލާއެކު އޮށޯވެ ބަނޑުހައި ހޫނުކަން ފިލުވަން ފެށިއެވެ. މިރްހާ އެތަނުން ނިކުތީ ހަސަންއަށް ނިދިގެން ފުޅި ވެއްޓުނުފަހުން އެހިފައިގެންނެވެ. ދޮވެލާފައި ގެންގޮސް ހިއްކަން ބެހެއްޓުމަށްފަހު އޭނަ މަޑުކުރީ ބޭރުގައި ސޯފާގައެވެ.. އެހެން އިންއިރު އިރުއިރުކޮޅާ ބަލައިލެވެނީ ބޭރު ދޮރާއި ދިމާއަށެވެ. އިންތިޒާރު ކުރެވެމުން ދިޔައީ އަނަސް އެދޮރު ހުޅުވާފައި ވަދެގެން އަންނާނެ ވަގުތަކަށެވެ.\nވަގުތު ކުރުކޮށްލަން ފޯނު ނަގައިގެން ހާވަން އިންދާ މެސެޖެއް އައެވެ. މިރްހާ ސިހުނީ މެހެވިޝްގެ ނަން އަރާފައި އޮއްވައި ފެނުނީމަ އެވެ. މެހެވިޝް އެ ގަޑީގައި ހޭލާ ކުރަނީ ކީއްހެއްޔެވެ؟ އަދި އޭނައަށް މެސެޖުކުރަނީ ކީކޭ ކިޔާފައި ހެއްޔެވެ؟\nތެޅިތެޅި އޮތް ހިތަކާއެކު އޭނަ މެސެޖު ހުޅުވާލައިފައި ރަނގަޅަށް ކިޔާލިއެވެ. ހަމައެއާއެކު ފުންމައިގެން ތެދުވެވިއްޖެ އެވެ.\n"ކިހިނެއްވީ؟" އެ އިވުނީ އަނަސްގެ އަޑެވެ.\nމިރްހާ ބަލާލިއިރު އަނަސް ވަދެގެން އަންނަނީ އެވެ. އޭނައަށް މެހެވިޝްގެ މެސެޖު ފެނިފައި ލިބުނު ޝޮކްގައި ހުއްޓާ އަނަސް ދޮރު ހުޅުވާލި އަޑު ވެސް ނީވުނީއެވެ.\n"މެހެވިޝް މިރަށަށް އަންނަނީ.." މިރްހާއަށް ނުހުއްޓުވެނީސް އަނގައިން އެ ބަސްތައް ނިކުތެވެ.\n"ބޭނުމެއް ނުވޭތަ އޭނަ މިރަށަށް އަންނާކަށް؟" އަނަސް އައިސް ކައިރިއަށް ހުއްޓުނުއިރު ބުމަކައިރިކޮށްލިއެވެ. މިރްހާ ހިތްހަމަނުޖެހެންވީ ސަބަބެއް އޭނައަށް ކުޑަކޮށްވެސް ނުވިސްނޭ ކަހަލައެވެ. ނޫނީ މެހެވިޝް ކަންތައް ކުރިގޮތް އޭނަ އެހާ އަވަހަށް ހަނދާން ނެތުނީހެއްޔެވެ؟\n"އެނގޭދޯ މެހެވިޝް އަނަސްދެކެ ރުޅިއަންނަކަން؟" މިރްހާ ފޯނު ސޯފާމައްޗަށް ވައްޓާލައިފައި ހަށަން ބަނދެލިއެވެ.\n"އެކަމަކު އެއީ މިރްހާގެ ދައްތައެއްނު..." އަނަސް ސޯފާގައި އިށީނދެ ހަމަޖެހިލިއެވެ.\nމިރްހާއަށް ހައިރާންވެގެން ހަށަން މޮހާލައިފައި އެ މޫނަށް ބަލަން ހުރެވުނެވެ. އެއަށްފަހު އޭނާ ވެސް އިށީނދެލައިފި އެވެ. އަނަސް ނުހަނު ލޯބިން މިރްހާގެ ބޮލުގައި ފިރުމާލައިފައި އަދިވެސް ފުންކޮށް އެމޫނަށް ބަލައިލި އެވެ.\n"މެހެވިޝް އިޒް ޓްރަބްލް. އޭނަ މީހަކުދެކެ ރުޅި އަރަން ފަށައިފިއްޔާ ވަރަށް ޒާތީކަމަށް ހަދާނެ. މިއަދާއި ހަމައަށްވެސް އޭނަ އަނަސް ބަލައެއްނުގަނޭ. އަބަދުވެސް މަސައްކަތްކޮށްފަ ހުރީ އަނަސްއާ ދެކޮޅަށް. ޝީ ތިންކްސް ޕީޕަލް ލައިކް ޔޫ ޝުޑް ނެވަ އެންޖޯއި ލަގްޒަރީ. އޭނަގެ ނަޒަރުގައި ވެލްތީ މީހުންނާ ގުޅޭ އާދައިގެ ބެކްގްރައުންޑެއްގެ ކޮންމެ މީހަކީ ގޯލްޑް ޑިގާރއެއް. އަހަންނަށް ޔަޤީން މިހާރުވެސް އޭނަ އެއަންނަނީ ކޮންމެވެސް ކަންތައްގަނޑެއް ހިންގައިލަންކަން...." އަނަސްއަށް ވަޢުދުވީ ފަދައިން މިރްހާ އޭނަގެ ކަންބޮޑުވުންތައް އަނަސްއަށް ކިޔައިދިނެވެ.\nއަނަސް އޭނަގެ އަތުގައި ހިފާލައިފައި މަޑުމަޑުން ދެފަރާތަށް ބޯ ހޫރައިލީ އެކަމާ ނުވިސްނަން ބުނަމުނންނެވެ. މިރްހާ ދޫކޮށްލީ ފުން ނޭވައެކެވެ. އެއްޗެއް ބުނަން އެނގޭނީ ވަގުތު ދައްކާ މަންޒަރަކުންނެވެ. އެކަމަކު އޭނަ ޖެހޭނީ ވިސްނައިގެން ހުންނާށެވެ. ލިބުނު އާޚަބަރާއެކު މިރްހާއަށް ގިނައިރު އެގެއަކު ނުހުރެވުނެވެ. އަނަސް ކައިރީ ގެއަށް ދާން ބޭނުންވާ ވާހަކަ ބުނުމުން އެއްވެސް ވަރަކަށް ހުއްޓުވާކަށް މަސައްކަތެއް ނުކުރެއެވެ. އޭނަ ނުބުންޏަސް މެހެވިޝްގެ ވާހަކަ ބުނި ހިސާބުން މޫޑު ބަދަލުވެފައިވާކަން ވިސްނުނީ ކަމަށްވެދާނެ އެވެ.\nގެއަށް ގޮސް މިރްހާއަށް އިނދެވެނީ އަނެއްކާވެސް ދޮރާއި ދިމާއަށް ބަލަހައްޓައިގެންނެވެ. އެކަމަކު މިފފަހަރު އަނަސްގެ އިންތިޒާރުގައެއް ނޫނެވެ. އަނަސް އަތުވެދާނެތީއެއްވެސް ނޫނެވެ. އެކަމަކު މެހެވިޝް އެދޮރު ހުޅުވާލައިފައި ވަދެގެން އަންނާނީ ކޮންއިރަކު ކަމެއް ނޭނގިފައެވެ. ބޭރުން މީހަކު ހިނގައިލާ އަޑު އިވުނަސް ހިތުގެ ތެޅުން އަވަސްވެއެވެ. ވަރަށް މަސައްކަތުން އޭނައަށް ނިދުނެވެ. ދެން ހޭލެވުނީ އެގާރަޖަހަން ދަނިކޮށެވެ. ބަނޑުހައިކަމުން އޭރު ހީވަނީ އެހެންފަދަ ކަމެއް ހެންނެވެ. އަވަހަށް ފާޚާނާއަށް ވަދެލާފައި ނިކުމެ ބބަދިގެއަށް ދިޔައީ ކޮންމެވެސް އެއްޗެއް ބަނޑަށްލުމުގެ ގަސްތުގައެވެ. މިރްހާގެ ފިޔަވަޅުތައް ހުއްޓުވައިލީ ބަދިގެއަށް ވަންއިރު މޭޒު ދޮށުގައި އިން މީހަކު ފެނިގެންނެވެ.\n"މެހެވިޝް!!" މިރްހާގެ ދެފައި ބިމުގައި ތަތްލިއެވެ.\nމެހެވިޝް ހިނިއައިސްފައި އިނީ ކައިރީގައި އިން އުލާ ދައްކަމުންދިޔަ ވާހަކައެއް އަޑު އަހާށެވެ. އެކަމަކު އޭނަ ވާހަކަދެއްކިއަޑަށް އެދިމާއަށް މޫނު އަނބުރާލައިފިއެވެ.\n"ޔޫ ލުކް ފެޓް..." މިރްހާ ދެވަނަ ފަހަރަށް ހިނގައިގެންފައި ގޮސް ކައިރިވުމާއެކު މެހެވިޝް އޭނައަށް ބަލަން އިނދެގެން ފާޑުކިޔާލިއެވެ. އުލާ އެވަގުތު އަނގައަށް ގޮތެއް ހަދައިލަމުން މިރްހާއަށް ބަލައިލިއެވެ.\n"ނޫން. ފަލައެއް ނޫން. ޝީ ލުކްސް ހެލްދީ. މިރަށަށް ފުރަތަމަ އައިއިރު ހީވަނީ ކަށީގައި ހަން ތަތްލާފަ ހެން...އެން ނައު ޝީޒް މޯ ޕްރިޓީ..." އުލާ މެހެވިޝްގެ ވާހަކައާ ގުޅުވައިގެން ވާހަކަދެއްކިއެވެ.\nމިރްހާ އެއްވެސް އެއްޗެއް ނުބުނެ ގޮނޑީ ދަމާލައިފައި އިށީނުމަށް ފަހު ޕާންފޮޗެއް ނަގައި ބަޓަރު ހާކަންފެށިއެވެ. މެހެވިޝް އާއި އުލާ އެހިސާބުން ވާހަކަ ނިންމައިލީއެއް ނޫނެވެ. މިރްހާފަދަ ހަށިގަނޑެއް ދަމަހައްޓަން މީހުން ކުރާ މަސައްކަތުގެ ވާހަކަ ކިޔައި އަދިވެސް އޭނަގެ ވާހަކަ ދިފާއު ކުރިއެވެ. އެކަމަކު އުލާ މުޅިން އިދިކޮޅެވެ. މި ދެ މީހުންނަށް އޭނާ އެތާ އިނންކަން ވެސް ނޭނގެނީ ކަހަލަ އެވެ.\n"މިރްހާ!" އުލާ ދެއްކި ވާހަކައަކަށް މިރްހާގެ ޖަވާބު ނައިސްގެން ކޮނޑުގައި ހިފާލިއެވެ. ހިޔާލުގެ ފުންކަނޑެއްގައި ގެނބެމުންދިޔަ މިރްހާއަށް ހޭވެރިކަންވެގެން އެމޫނަށް ބަލައިލެވުނެވެ. އުލާ ކަންބޮޑުވެފައިވާ ފަދަ ނަޒަރެއް ދެމުން ނިތަށް ރޫ ގިނަކޮށްލިއެވެ. މެހެވިޝް އެވަގުތުވެސް އިނީ އުލާއަށް ކުރިން ބުނެވުނު އެއްޗަކާއި ގުޅިގެން ރުޅިއައިސްފައި ކަހަލަ އެވެ. އޭނަގެ ލޮލުން އާވިއަރާހެން ހީވެއެވެ. "އަހަރެން މިދައްކަނީ އަނަސްގެ ވާހަކަ. މިރްހާގެ އުފާވެރިކަން އެނބުރި އައީ އެހެންވެއޭ..." އުލާ އޮޅުންފިލުވައިދިނެވެ.\nމިރްހާއަށް ވަގުތުން ވިސްނުނެވެ. މެހެވިޝް ނައްޓާފައި އެއިނީ އަނަސްގެ ނަން ބުނެވިގެންނެވެ.\n"އަހަރެންގެ ދަރިފުޅާ ފިރިމީހާއާ މީޓްކުރަން ދާނީ ކޮންއިރަކުން؟" އެނގޭކަމަށްވެސް ނުހަދާ މިރްހާ ސުވާލުކޮށްލާފައި ފާންޕޮތީގައި އަނގަޖެހިއެވެ.\nއެވަގުތު މެހެވިޝްގެ އާވި އަރައަރާ ހުރި ދެލޮލުގައި ހުޅުހިފި ހެން ހީވިއެވެ. ދެދަތްޕިލާ ޖައްސާބާރުކޮށްލިއިރު ދަތްތަކަށް ތަދުނުވާކަމެއްވެސް ނޭނގެއެވެ.\n"ކީއްވެ އެއްޗެކޭ ނުބުނީ؟ އެހެންވެއެއްނޫންތަ މިރަށަށް ތިއައީ؟ އަހަންނާއި އަހަރެންގެ ލޯބި ލޯބި ކުޑަ އާއިލާއާ ބައްދަލުކުރާކަށް ނޫންތަ؟" މިރްހާ ބެލީ ހައްތަހާ ބޮޑަށް މެހެވިޝް ރުޅިއަރުވާލެވޭތޯ އެވެ. ދެބެންގެ މޫނުގެ ކުލަވަރާއި ވާހަކައަށް ބަލާފައި އުލާ އިނީ އެތަނުން ގުޑިލަންވެސް ނުކެރި ހިމޭންވެފފަ އެވެ. ތެދުވެގެން ދާން ބޭނުންވިއަސް ތެދުވާކަށް ނުކެރުނެވެ.\n"އެހެންވެއެއް ނޫން އަހަރެން މިރަށަށް އައީ..." މެހެވިޝް އަޑަށް ބާރުލައިފައި ބުނެލިއެވެ.\n"ދެންއެހެންވީއިރު ކީއްކުރަން؟ އޯހ ވެއިޓް... އަހަރެން އަނަސްއަށް ނުކިޔައިދީ އޮތް ހަމައެކަނި ސީކްރެޓް ފަޅާއަރުވާލަންވެގެންތަ؟ " މިރްހާއަށް ލިބިފައިހުރީ ކޮންހިތްވަރެއް ކަމެއް ނޭނގެއެވެ. އޭނަ ހުރީ އެންމެ ފިޔަވަޅެއްވެސް ފަހަތަށް ޖެހޭ ގޮތަކަށް ނޫނެވެ. ލައްކަ ދުވަހު ބަންދުވެފައިވާ ބޮއްކެއްގެ ތެރޭގައި އުޅެވިއްޖެއެވެ. މިއަދު ފުރަތަމަ ފަހަރަށް އެބޮކި ފެޅިއްޖެކަމުގެ އިހްސާސް ކުރެވެމުންދިޔައެވެ. އިތުރަށް އޭނަގެ އުފާވެރި ދިރިއުޅުން އެގޮތުގައި ކުރިއަކަށް ނުދާނެއެވެ. އިތުރަށް އަނަސްއަށް ސިއްރުކޮށްގެން ބިރުން ހުރުމެއް ނެތެވެ. ދެން ބޭނުމީ އަނަސް ކޮންމެ ގޮތަކަށް ނިންމިއަސް އެސިއްރު ފާޅުކުރާށެވެ. އޭނަގެ ހަޔާތުގެ ހުންގާނު އޮތީ އަނަސްގެ އަތްމަތީގަ އެވެ. ގޮތެއް ނިންމާނީ އަނަސް އެވެ.\n"އެހެންވީމަ އަދިވެސް ބިރުން ދޯ ތިހުންނަނީ އެވާހަކަ ނުބުނެ...؟ " މެހެވިޝްގެ ތުންފަތަށް އަލުން ހިނިތުންވުން އެނބުރި އައެވެ. މިރްހާގެ ޝައްކު އެވަގުތު ޔަޤީނަށް ބަދަލުވިއެވެ. ނީޒާ އެވާހަކަ މެހެވިޝްއާ ދެއްކީއެވެ. އާއިލާމީހހުންނާއި އެކުވެރިކަން އޮންނަ މީހުން ތެރަޕިސްޓުން ގޮތުގައި ހަމަނުޖައްސަންވީ ސަބަބަކީ އެއީއެވެ. ނީޒާ އެވާހަކަ އެބުނީ އޭނައަށް އެހީވުމުގެ ގޮތުން ކަމަށްވެދާނެއެވެ. އެކަމަކު ތިމާގެ ދުޝްމިނަކީ އެންމެ ގާތުގައި އުޅޭ އާއިލާ މީހާ ކަމުގައި ވަނީ މަދުފަހަރަކު ނޫނެވެ. ނީޒާއަށް އެކަން ނޭނގި އޭނަ އެންމެ ރައްކާތެރިކުރަން ބޭނުންވާ ސިއްރު އެހާމަ ކުރީ މެހެވިޝްކައިރީގައެވެ. އަދި މެހެވިޝްއަށް އެއީ ރަނުގެ ފުރުސަތެކެވެ. އަދިވެސް އެއްފަހަރު އޭނައާއި އަނަސް ދުރުކޮށްލަން އެހަތިޔާރުގެ ބޭނުން ހިފާނެކަމާއިމެދު ޝައްކެއް ނެތެވެ.\n"ކުރިން ހުރީ ނުބުނަން. އެކަމަކު މިހާރު ބުނަން ނިންމައިފިން. މިއަދު ހަވީރު އެގެއަށް ދާނީ އަނަސްއަށް ހުރިހާ ވާހަކައެއް ކިޔައިދޭ ގޮތަށް. އަދި އަނަސް އަހަރެންގެ މެންޓަލް އިލްނެސްއާއެކުވެސް ބަލައިގެންފިއްޔާ އަހަންނާއެކު އަލލުން ރަށަށް ދިރިއުޅެންދާންވެސް ހުށައަޅާނަން. މެހެވިޝް ބޭނުމިއްޔާ ޝޯ އެންޖޯއި ކުރަން ފްރޮންޓް ސީޓު ޓިކެޓް އިންނާނެ. އެހެންވީމަ މިއަދު ހަތަރެއް ޖަހާއިރަށް ރެޑީވެގެން ހުރޭ!" މިރްހާ ނުހަނު ހަމަޖެހިލައިގެން އިނދެ ވާހަކަތައް ނިންމާލައިފައި ތެދުވިއެވެ.\nކޮޓަރިއަށް ވަދެ މިރްހާ ފެށީ އަންނައުނުތައް ފަތްޖަހައި ފޮށްޓަށް އެޅުމުގެ މަސައްކަތެވެ. ރީތިވާ ސާމމާނުވެސް ކުޑަ ކޮސްމެޓިކްސް ދަބަހަކަށް އަޅާފައި ރީތިވާ މޭޒުމަތީ ބެހެއްޓިއެވެ. އޭނަ އިރުކޮޅަކުން ބޭރަށް ނިކުތްއިރު މެހެވިޝް ގޯތިތެރޭ ހުރީ ފޯނެއްގައެވެ. ދެކޮޅަށް ހިނގާލަ ހިނގާލާ ހުރިއިރު އެމޫނުގައި ކާމިޔާބީގެ ހިނިތުންވުމެއް ވިއެވެ. އަނަސް އޭނަ އަލުން ބަލައިނުގަންނާނެކަން މިހާރުވެސް ޔަޤީންވަނީ ކަހަލަ އެވެ. ތެދަށް ބުނަންޏާ ޚުދު މިރްހާގެ ހިތްވެސް ބުނަނީ އެހެންނެވެ. އެކަމަކު މިހާރު އޭނަ ބިރެއް ނުގަނެއެވެ. ހަމަ ކުއްލިއަކަށް އެއިހްސާސް އުދުހިގެން ދިޔައީ ކޮންތާކަށް ކަމެއް ނޭނގެއެވެ.\nހަވީރު ފަހެއް ޖަހަން ދެތިން މިނިޓަށް ވެފައި ހުއްޓާ މިރްހާ ކޮޓަރިން ނިކުތްއިރު ކޮޓަރިތެރޭ އޭނަގެ ފޮށްޓާއި އަތް ދަބަސް ގެނެސް ހުރީ ފާރުކައިރީ ބަހައްޓާފައެވެ. އަދި ކޮޓަރިތެރެއަށް ބަލައިލުމުން މީހަކު ދިރިއުޅޭކަން އެނގޭފަދަ އެއްވެސް ނިޝާނެއް އިތުރަކަށް ނެތެވެ. އަލަމާރި އާއި ރީތިވާ މޭޒާއި ފާޚާނާވެސް ހުރީ ހުހަށެވެ.\nފޯނަށް ބަލަމުން ގޮސް ގޯތިތެރެއަށް ނިކުމެވުމާއެކު މެހެވިޝް ގޮވި އަޑު އައެވެ. މިރްހާ ބަލާލިއިރު ގެއިން ނިކުމެގެން އަންނަނީ އެވެ. މިރްހާ ގާތަށް އެވަގުތު ރުޅިއެއްވެސް ނައެވެ. މެހެވިޝް ފަރާތުން އޭނަ ކުރާނެ އާ އުންމީދެއް ނެތެވެ. ދެބެން އެކީ ގޮސް އަނަސްމެންގޭ ދޮރާށި ހުޅުވާލައިފައި ވަންއިރު އެތެރެއިން ބޮޑުދައިތަ ވާހަކަދައްކާ އަޑު އިވެއެވެ. މިރްހާ ސަލާމް ގޮވާލައިފައި ގޮސް ދޮރުމައްޗަށް ހުއްޓުމާއެކު ޒާހިރާ މޫނު ހަދާލައިފައި ސޯފާއިން ތެދުވެއްޖެ އެވެ. ތަންކޮޅެއް ދުރުގައި ހުރި އަނަސްއަށް އޭނަ ފެނިގެން ކައިރިއަށް އައެވެ. އަނަސްގެ އުރުގައި އިން ހަސަންއަށްވެސް މަންމަ ފެނުމާއެކު ހެވިފައި މަންމާއޭ ގޮވާލައިފިއެވެ. މިރްހާގެ މެއަށް ބާރުވެގެން އައެވެ. އެދެލޮލަށް ކަރުނަ ޖަމާވިއެވެ. އޭނަ ދަރިފުޅު އުރާލަން އުޅެނިކޮށް ފަހަތުން އައިސް އޭނައަށްވުރެ ކުރިން ހަސަން އުރައިލީ މެހެވިޝް އެވެ. މިރްހާއަށް ހައިރާންވެފައި ބަލައިލެވުނެވެ. އެކަމަކު މެހެވިޝްގެ މޫނުން އޭނަ އުންމީދުކުރިފަދަ ލޯއްބެއް ނުފެނުނެވެ. އާވައްތަރެއްގެ ކުޅޭއެއްޗެއް ފެނިގެން މީހަކު ބަލާހެން ކުޑަކުޑަ ހަސަންއަށް އޭނަ ބަލަމުންދިޔައީ ގަޔާ ދުރުކޮށްލައިގެން ހުރެއެވެ. -- ނުނިމޭ --\nޒައި ގެނެސްދިނީ އަންހެނުންނަށް ހާއްސަ ތަފާތު ޖިމެއް\nނުލަފާ ރޯލުތަކުން އަޒޫ\nވީދާލި: ތިޔަ ރަށު މީހުން ކިޔަނީ ކީކޭ؟


BML ge Card thakun beyrugai muaamalaiy kurevey adhadhu dhahkohffi\nދުނިޔޭގެ އެހެނިހެން ގައުމުތަކާ އެއްފަދައިން ކޮރޯނާ ވައިރަހުގެ ބަލިމަޑުކަމާ ގުޅިގެން ރާއްޖޭގެ އިގްތިސާދަށްވެސް ހީނަރުކަން ކުރިމަތިވެ، ބޭރު ފައިސާ ލިބޭ މިންވަރު ވަރަށް ބޮޑަށް މަދުވެފައި ވުމާ އެކު، މިއަދުން ފެށިގެން ބޭންކް އޮފް މޯލްޑިވްސް (ބީއެމްއެލް)އިން ދޫކޮށްފައިވާ ހުރިހާ ޑެބިޓް އަދި ކްރެޑިޓް ކާޑުތަކުން ރާއްޖޭން ބޭރުގެ މުއާމަލާތްތައް ކުރެވޭނެ އަދަދުތައް ކުޑަކޮށްފި އެވެ.\nއެގޮތުން މިއަދުން ފެށިގެން ރާއްޖޭން ބޭރުގައި ދިރިއުޅޭ ދިވެހިންނަށް މަހެއްގެ މައްޗަށް ކާޑަކުން ބޭނުންކުރެވޭނީ 750 ޑޮލަރާ ހަމައަށެވެ. ރާއްޖޭގައި ނަމަ ކާޑުތަކުން އޮންލައިންކޮށް ބޭރުގެ މުއާމަލާތްކުރެވޭނީ ކާޑަކުން މަހެއްގެ މައްޗަށް 250 ޑޮލަރާ ހަމައަށެވެ.\nމީގެ ކުރިން ބީއެމްއެލްގެ ކާޑުތަކުން ދުވާލަކު 400 ޑޮލަރާ ހަމައަށް ރާއްޖެއިން ބޭރުގައި ފައިސާ ނެގޭއިރު، ޕީއޯއެސް މެޝިންތަކުން އަދި އެ ނޫން ގޮތްގޮތުން 600 ޑޮލަރާހަމައަށް ވިޔަފާރި ބޭރުގައި ކުރެވެ އެވެ. އެހެން ނަމަވެސް، 95 ޕަސެންޓް ކަސްޓަމަރުން އެ ލިމިޓާ ކައިރި ކުރާ ވަރަށް ވެސް ބޭނުން ނުކުރާ ކަމަށް ބޭންކުން ބުންޏެވެ.\nބީއެމްލްއިން މިއަދު ނެރުނު ނޫސްބަޔާނެއްގަިއ ބުނީ ބޭރުގައި މުއާމަލާތް ކުރެވޭ އަދަދު މިވަގުތު ލިމިޓް ކުރަން މަޖުބޫރުވީ ރާއްޖެއަށް މިހާރު ދިމާވެފައިވާ ޑޮލަރު މަދުވުމުގެ މައްސަލަ ހައްލު ކުރުމުގެ ގޮތުން ރާއްޖޭން ބޭރަށްދާ ޑޮލަރުގެ އަދަދު މަދުކުރުމަށެވެ. އަދި މިހާރު ހުރި ޑޮލަރު ކޮންމެހެން ޒަރޫރީ ކަންކަމަށް ބޭނުން ކުރުމުގެ މުހިންމުކަން މިވަގުތަށް ބޮޑުވެފައިވާ ކަމަށް ވެސް ބީއެމްއެލްއިން ބުންޏެވެ.\n“ޒަރޫރީ ބޭނުންތަކަށް މުދާ އެތެރެކުރުމަށާއި އަދި ހަމައެހެންމެ ރާއްޖޭން ބޭރުގައި ސިއްހީ ހިދުމަތާއި ތައުލީމް ހޯދުމަށް ދައްކަންޖެހޭ ފައިސާއަށް އިސްކަންދިނުމުގެ ގޮތުން ބޭންކް އޮފް މޯލްޑިވްސް އަށްވެސް މި ފިޔަވަޅު އަޅަން މަޖުބޫރު ވީ އެވެ،” ބީއެމްއެލްއިން ނެރުނު ބަޔާނުގައިވެ އެވެ.\nމި ގޮތަށް ކާޑުން ކުރެވޭ މުއާމަލާތުގެ އަދަދު ދަށްކުރެވުނު ކަމުގައިވިޔަސް، ބޭސްފަރުވާ އާއި ތައުލީމާ ގުޅުންހުރި ކަންކަމުގައި ފައިސާދެއްކުމަށް ވަގުތީ ލިމިޓެއް ކަސްޓަމަރުންނަށް ދިނުމަށްވަނީ ހަމަޖެހިފައެވެ. މި ގޮތަށް ބޭނުންވާ ކަސްޓަމަރުން އިންޓަރނެޓް ބޭންކިންގ މެދުވެރިކޮށް އެކަމަކާ ގުޅުން ހުރި ލިޔުންތައް ބޭންކަށް ފޮނުވުމަށް ބޭންކުން އެދެއެވެ.\nބީއެމްއެލްއިން ބުނީ މި ބަދަލާ ގުޅިގެން ބޭންކުގެ 95 ޕަސެންޓު ކަސްޓަމަރުންނަށް އެކަމުގެ އަސަރެއް ނުކުރާނެކަމަށެވެ. އަދި ހަމައެހެންމެ މިއީ މިވަގުތުގެ ހާލަތަށް ބަލައި ބޭންކުން ކޮންމެހެން އަޅަން މަޖުބޫރުވި ވަގުތީ ފިޔަވަޅެއްކަމުގައި ވިޔަސް، ހާލަތު ބަދަލުވުމާއެކު ބޭންކުން މި ނިންމުން އިއާދަ ކުރާނެ ކަމަށްވެސް ބުންޏެވެ.\n“ޑޮލަރ ލިކިއުޑިޓީ އަކީ ދިމާވެފައިވާ ބޮޑު ގޮންޖެހުމަށްވާއިރު، ބައިނަލްއަގްވާމީ އިދާރާތަކާ ގުޅިގެން ފަންޑިންގ ހޯދުމަށް ބޭންކް އޮފް މޯލްޑިވްސް އިން ކެނޑިނޭޅި މަސައްކަތްކުރަމުންދާނެއެވެ. ގައުމީ ބޭންކުގެ ގޮތުގައި މިދަތި ހާލަތުގައިވެސް ދިވެހި ރައްޔިތުންނަށް އެހީތެރިވުމުގައި ދެމިއޮންނާނެކަމުގެ ޔަގީންކަން އަރުވަމެވެ،” ބީއެމްއެލްގެ ބަޔާނުގައިވެ އެވެ.


ސެކިއުރިޓީ އެންޑް އޮޕަރޭޝަނަލް މެނޭޖްމަންޓް ކޯހުގެ ބައިވެރިންނަށް ފަޔަރ ފައިޓިންގ ކްލާސްތަކެއް ކުރިއަށް ގެންގޮސްފި\nއެމްސީއެސް އިން ކުރިއަށް ގެންދިޔަ ފަޔަފައިޓިންގ ކްލާސްތަކުގެ ތެރެއިން---\nމޯލްޑިވްސް ކަރެކްޝަނަލް ސަރވިސް (އެމްސީއެސް) ގެ އޮފިސަރުން ތަރައްގީކޮށް އެމީހުންގެ ހުނަރުވެރިކަން އިތުރުކުރުމަށް ކުރަމުން ގެންދާ މަސައްކަތުގެ ތެރެއިން މިހާރު ކުރިއަށް ގެންދާ ސެޓްފިކެޓް4އިން ސެކިއުރިޓީ އެންޑް އޮޕަރޭޝަނަލް މެނޭޖްމަންޓް ކޯހުގެ ފުރަތަމަ ބެޗްގެ ބައިވެރިންނަށް ފަޔަރ ފައިޓިންގ ކްލާސްތަކެއް ކުރިއަށް ގެންގޮސްފިއެވެ.\nއެމްސީއެސް އިން މާފުށީ ޖަލުގެ ޓްރެއިނިންގ ގްރައުންޑްގައި ފަސް ދުވަހުގެ މުއްދަތަށް ކުރިއަށް ގެންދިޔަ މި ކްލާސްތައް ނަންގަވައިދެއްވީ މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) ގެ ފަޔަރ އެންޑް ރެސްކިއު ސަރވިސްގެ މުދައްރިބުންނެވެ.\nމި ކްލާސް ތަކުގައި ތިއަރީ އާއި ޕްރެކްޓިކަލް ކްލާސްތައް ވަނީ ބައިވެރިންނަށް ކިޔަވައިދީފައެވެ. އަދި ޕްރެކްޓިކަލް ކްލާސްތަކުގައި ފަޔަރ ޕަންޕު ބޭނުންކުރާނެ ރައްކާތެރި ގޮތްތަކާއި ޑްރިލްތަކާއި ކޮމާންޑްތައްވެސް މި ކޯހުގެ ބައިވެރިންނަށް ވަނީ ދަސްކޮށްދީފައެވެ. އަދި ހޮޅި އަޅާނެ ގޮތްތަކާއި ބޭނުންކުރާ ބައެއް “ނޮޓް” ތައްވެސް ވަނީ ބައިވެރިންނަށް ކިޔަވައިދީ ދަސްކޮށްދީފައެވެ.


BREAKING: Inspection gai gavaidhah nufethey ithuru 40 thaneh bandhu koffi - One Online\n2 ޖޫން 2020، މާލެ، ކޮވިޑް 19 ގެ ނުރައްކާބޮޑުވެ މާލޭގެ ކެފޭ އަދި ރެސްޓޯރެންޓް ތައް ބަންދުކުރިތާ ގިނަ ދުވަސްތަކެއް ފަހުން، މާލެ އާ އާންމުހާލަތަށް ގެނެސް މާލޭގެ ކެފޭ ރެސްޓޯރެންޓް ތައް ހުޅުވާލުން -- ވަން ފޮޓޯ: މުހައްމަދު ހައްޔާން\nއިންސްޕެކްޝަނުގައި ގަވައިދަށް ނުފެތޭ އިތުރު 40 ތަނެއް ބަންދުކޮށްފި\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކުރިއަށްގެންދާ އިންސްޕެކްޝަނުގައި ގަވައިދަށް ނުފެތޭ އިތުރު 40 ތަނެއް ބަންދުކޮށްފިއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގައި މިރޭ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ، މިއަދު ކުރިއަށްގެންދިޔަ އިންސްޕެކްޝަންގެ ތެރެއިން 189 ތަނެއް ބަލައިފައިވާ ކަމަށެވެ. އެގޮތުން ކާބޯތަކެތީގެ ހިދުމަތްދޭ 62 ތަނަކާއި، 13 ސެލޫނެއް، 113 ފިހާރައާއި އެއް މާރުކޭޓް އިންސްޕެކްޓް ކޮށްފައިވާ ކަމަށް ޑރ. ނަޒްލާ ވިދާޅުވިއެވެ.\n"މީގެ ތެރެއިން 40 ތަނެއް މިއަދު ބަންދު ކުރެވުނު. އެއީ އަޅުގަނޑުމެންގެ ގަވައިދުތަކާއި އެއްގޮތަށް އެތަންތަން ނެތީމަ. މި 40 ތަނުގެ ތެރޭގައި9ސެލޫން، 14 ފިހާރަ، ކާބޯތަކެތީގެ ހިދުމަތްދޭ 16 ތަނެއް އަދި އެއް މާރުކޭޓް ހިމެނޭ،" ޑރ. ނަޒްލާ ވިދާޅުވިއެވެ.\nމީގެ އިތުރުން ޑރ. ނަޒްލާ ވިދާޅުވީ، މިހާތަނަށް އެޗްޕީއޭއިން އިންސްޕެކްޓް ކުރި ތަންތަނުގެ ތެރެއިން ދެބައިކުޅަ އެއްބައި ތަންތަން ބަންދު ކުރަން ޖެހިފައިވާ ކަމަށާއި، ނަމަވެސް ބަންދުކުރި ގިނަ ތަންތަނުން މިހާރު ގަވައިދާ އެއްގޮތަށް ކަންކަން ރަނގަޅުކޮށްފައިވާ ކަމަށެވެ.\nމީގެ ހަތަރު ދުވަސް ކުރިން ފެށި އިންސްފެކްޝަންގައި އުސޫލުތަކަށް ނުފެތޭ ތަންތަން ވަގުތުން ބަންދު ކުރެއެވެ. ފުރަތަމަ ދުވަހު 27 ތަނެއް ބަންދުުކުރިއެވެ. ދެވަނަ ދުވަހު 50 އަދި އިއްޔެ ތިން ތަނެއް ބަންދު ކުރިއެވެ. މާދަމާވެސް އިންސްޕެކްޝަންގެ ކުރިއަށް ގެންދާނެއެވެ.\nކޮވިޑް 19ގެ ސަބަބުން ކެފޭ، ރެސްޓޯރަންޓް އަދި ހޮޓާތަކާއި ސެލޫން އަދި ޖިމް ފަދަ ތަންތަން ބަންދުކުރުމަށްފަހު އެތަންތަން އަލުން ހުޅުވައި ހިދުމަތްދޭން ހުއްދަ ދީފައިވަނީ ވަކި އުސޫލުތަކަކަށް އަމަލު ކުރަން ޝަރުތުު ކުރުމަށްފަހުއެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ހެލްތް ޕްރޮޓެކްޝަން އެޖެންސީ ކޮވިޑް 19 އެޗްއީއޯސީ ޑރ. ފާތިމަތު ނަޒްލާ ރަފީގު\nރިޔަލު ދޯންޏެއްގައި މަހަށް ނުކުމެ އުޅެނިކޮށް ގެއްލުނު އުމުރުން ދުވަސްވީ މީހާ ފެނިއްޖެ\nކޮވިޑް ޖެހުނު އިތުރު ދިވެއްސަކު މަރުވެ، ރާއްޖޭގައި ކޮވިޑް މަރުގެ ޖުމުލަ އަދަދު 50 އަށް\nރައީސް ޔާމީން ޖަލަށް ލުމަށާއި ޖޫރިމަނާ ކުރުމަށް ކުރި ހުކުމް ހައިކޯޓުން ދަމަހައްޓައިފި


Evvumugai baiveri vee eh noon, geah dhamun madukohllee: China safeer | Mihaaru\nޗައިނާ ސަފީރު އެއްވުމުގައި ހުންނަވަނިކޮށް ސޯޝަލް މީޑިއާގައި އާއްމުކޮށްފައިވާ ފޮޓޯތަކެއް.\nއެެއްވުމުގައި ބައިވެރިވީއެއް ނޫން، ގެއަށް ދަމުން މަޑުކޮށްލީ: ޗައިނާ ސަފީރު\n13 ފެބުރުއަރީ 2018 - 14:35 25 comments\nއިދިކޮޅު ޕާޓީތަކުން ރޭ އެމްޑީޕީގެ ހަރުގެ ސަރަހައްދުގައި ބޭއްވި އެއްވުމުގައި ބައިވެރިވެވަޑައިނުގަންނަވާ ކަމަށާއި ގެއަށް ވަޑައިގަތް މަގުމަތީގައި މަޑުކޮށްލެއްވީ ކަމަށް ޗައިނާގެ ސަފީރު ޒަންގް ލިޒޯންގް މިއަދު ވިދާޅުވެއްޖެ އެވެ.\nހަބޮލިވެފައިވާ ސިޔާސީ މަސްރަހުގައި މިއަދު އެންމެ ބޮޑު ކަމަކަށްވީ، އިދިކޮޅު އެއްވުމުން ޗައިނާގެ ސަފީރު ފެނުމުންނެވެ. މިއީ، އެއްވުމުގައި ސަފީރު ބައިވެރިވެވަޑައިގަތުމުން ކަމަށް ސޯޝަލް މީޑިއާގައި ދަނީ ވާހަކަ ދައްކަމުންނެވެ. އެއްވުމުގެ ތެރޭގައި ސަފީރާއެކު ބައެއް މީހުން ނަގާފައިވާ ފޮޓޯތައް ވެސް ވަނީ އާއްމުކޮށްފަ އެވެ.\nއެއްވުމުގައި ޗައިނާ ސަފީރު ބައިވެރިވެވަޑައިގެންފައިވާ ކަމަށް ދައްކާ ވާހަކަތައް ދޮގުކުރައްވައި ޒަންގް "މިހާރު" އަށް ވިދާޅުވީ އިދިކޮޅު ފަރާތްތަކުން މުޒާހަރާ ކުރިއަށް ދަނިކޮށް ކުޑައިރުކޮޅަކަށް މަޑުކޮށްލެއްވީ މަންޒަރު ބަލާލަން ކަމަށެވެ. އެއީ، ރަސްމީ އެއްވެސް ހައިސިއްޔަތަކުން ކުރެއްވި ކަމެއް ނޫން ކަމަށް ވެސް ވިދާޅުވި އެވެ.\n"އެމްބަސީ އެ ހުންނަނީ އެ ސަރަހައްދުގައި. އަޅުގަނޑު އެތަނުން ނުކުމެގެން ދިޔަ މަގުމަތީގައި، އެތަނުގައި މީހުން ތިބީމަ ބަލާލަން ކުޑައިރުކޮޅަކަށް މަޑުކޮށްލީ. އެއީ ބައިވެރިވުމެއް ނޫނެއް ނޫންތޯ؟،" ކުޑަކޮށް ހެމުން ވިދާޅުވި އެވެ.\nއޭނާ ވިދާޅުވި ގޮތުގައި ޗައިނާ އާއި ރާއްޖެއާ ދޭތެރޭގައި އޮންނަނީ ވަރަށް ގާތް ގުޅުމެކެވެ. އެހެންވިއަސް ކުރިން ވެސް ނިންމާފައިވާ ގޮތަށް ރާއްޖޭގެ މައްސަލަތަކުގެ ތެރެއަށް އެ ގައުމުން ނުވަންނާނެ ކަމަށް ވިދާޅުވި އެވެ.\n"ރާއްޖޭގެ ހާލަތު ވަރަށް ގާތުން ބަލަމުން މި އަންނަނީ. ރާއްޖެއަށް އެހީވާން ޗައިނާ އޮތީ ތައްޔާރަށް، އެކަމަކު މައްސަލަތަކުގެ ތެރެއަކަށް ނުވަންނާނެ،" ސަފީރު ވިދާޅުވި އެވެ.\nއޭނާ ވިދާޅުވީ ޗައިނާ އިން ބޭނުން ވަނީ ރާއްޖޭގައި ހަމަޖެހުމާއި އަމާންކަން ގާއިމްވެފައި އޮތުން ކަމަށެވެ. މިހާރު އޮތް ހާލަތުން އަރައިގަނެ، އެ ހާލަތަށް ބަދަލުވާން ސިޔާސީ ޕާޓީތަކާއި ސަރުކާރުން ވާހަކަ ދެއްކުން މުހިއްމު ކަން ސަފީރު ފާހަގަކުރެއްވި އެވެ.\nއެއްވުމުން ބައްލަވާލައްވަން ސަފީރު މި މަޑުކުރެއްވީ، ރައީސް ޔާމީން ވެރިކަމަށް ވަޑައިގެންނެވި ފަހުން ޗައިނާއަށް ބަރޯސާވެ، އެ ގައުމުގެ ނުފޫޒު ރާއްޖެ އަށް ވަރަށް ބޮޑަށް ފޯރާފައިވާ ކަމަށް އިދިކޮޅު ފަރާތްތަކުން ތުހުމަތުކުރަމުން ދަނިކޮށެވެ.\nRaajje ah beynumee UNge halleh noon, dhivehin ge halleh: China\nސިޔާސީ މަސްރަހު ހަލަބޮލިވެފައި މިވަނީ، ޖަލު ހުކުމްތަކެއްގައި ތިއްބެވި ސިޔާސީ ނުވަ ބޭފުޅަކު ވަގުތުން މިނިވަންކުރުމަށް އަންގައި، މި މަހުގެ ފުރަތަމަ ދުވަހު ސުޕްރީމް ކޯޓުން ނެރުނު އަމުރަކާ ގުޅިގެންނެވެ. އެ މައްސަލަ ހައްލު ކުރުމުގެ ގޮތުން ކަމަށް ބުނެ، ރައީސް އަބްދުﷲ ޔާމީން ވަނީ މި މަހުގެ ފަސް ވަނަ ދުވަހުގެ ރޭ، 15 ދުވަހުގެ މުއްދަތަށް ކުއްލި ނުރައްކަލުގެ ހާލަތު އިއުލާން ކުރައްވައިފަ އެވެ. ހަމަ އެ ރޭ ފުލުހުންނާއި ސިފައިން ބާރުގެ ބޭނުންކޮށްގެން ސުޕްރީމް ކޯޓުގެ ތެރެއަށް ވަދެ، އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދު ވަނީ ހައްޔަރު ކޮށްފަ އެވެ. އޭގެ އިތުރުން ރައީސް އަބްދުﷲ ޔާމީންގެ އެއްބަފާ ބޭބޭފުޅު، ކުރީގެ ރައީސް މައުމޫން އަބްދުލްގައްޔޫމާއި ޗީފް ޖުޑީޝަލް އެޑްމިނިސްޓްރޭޝަން ހަސަން ސައީދު ވެސް ވަނީ ހައްޔަރު ކޮށްފަ އެވެ.\nއިތުރު ލިޔުންތައް އެމްޑީޕީ މުޒާހަރާ އިދިކޮޅު ފަރާތްތައް ރާއްޖެ-ޗައިނާ ކުއްލި ނުރައްކަލުގެ ހާލަތު ޗައިނާ\nނަޝީދު ދެއްވި ހިތްވަރު: "ހިތާމަ އިޝްގަށް ހައްދަވާ"


SunOnline: Autism hunna kudhinnah hajoo jehumun Rameezah nuruhun\nއޯޓިޒަމް ހުންނަ ކުދިންނަށް ހަޖޫ ޖެހުމުން ރަމީޒަށް ނުރުހުން\nއަހުމަދު ސާއިލް އަލީ 19 Jan 2022, 13:14\nމެދުހެންވޭރު ދާއިރާގެ ޕީޕީއެމްގެ މެމްބަރު އާދަމް ރަމީޒު-- ފޮޓޯ: ސިޓީ ކައުންސިލް\nޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީނަކީ އޯޓިޒަމް ހުންނަ ބޭފުޅެއް ކަމަށް ބުނެ މާލޭ ސިޓީ ކައުންސިލްގެ ޕީޕީއެމްގެ މެމްބަރަކު މިސާލު ޖެއްސެވުމުން ގިނަ ބައެއްގެ ފާޑުކިޔުން އަމާޒުވެއްޖެއެވެ.\nސިޓީ ކައުންސިލްގެ ރަސްމީ ބައްދަލުވުމެއްގައި، އެ ކައުންސިލްގައި އިންނަވާ މެދުހެންވޭރު ދާއިރާގެ ޕީޕީއެމްގެ މެމްބަރު އާދަމް ރަމީޒު ވިދާޅުވީ ބައެއް މިނިސްޓްރީތަކުގައި އޯޓިސްޓިކް ކުދިން އެބަތިބި ކަމަށެވެ.\n"އަކްރަމް ކަމާލުއްދީނަކީ އޭގެ [އޯޓިސްޓިކް] ކުއްޖެއް ކަމަށް އަޅުގަނޑުމެން ބަލަނީ. ސަރުކާރުގެ މިނިސްޓްރީތަކަށް ލާފައިވާ ބޭފުޅުންތަކުގެ ތެރެއިން،" މޭޔަރު ޑރ. މުހައްމަދު މުއިއްޒު ރިޔާސަތުގައި އިންނެވި ޖަލްސާގައި ރަމީޒު ވިދާޅުވިއެވެ.\nރަމީޒު، އަކްރަމާ ދިމާލަށް އެގޮތަށް ވިދާޅުވީ ސިޓީ ކައުންސިލްގެ ބައެއް ނިންމުންތަކަށް ޕްލޭނިން މިނިސްޓްރީން ދެކޮޅު ހަދައި ސިޓީ ފޮނުވާ މައްސަލައިގައެވެ.\nރަމީޒު އެހެން ވިދާޅުވާ ވީޑިއޯ ސޯޝަލް މީޑިއާގައި މިހާރު ދައުރުވާއިރު ގިނަ ބަޔަކު އަންނަނީ އެކަމަށް ފާޑުކިޔަމުންނެވެ. އޭގެ ތެރެއިން ޖެންޑާ މިނިސްޓަރު އައިޝަތު މުހައްމަދު ދީދީ ވިދާޅުވީ ސިޓީ ކައުންސިލްގެ ޖަލްސާތަކުގައި ހާއްސަ އެހީއަށް ބޭނުންވާ ކުދިންނަށް ހަޖޫ ޖަހައި، މަލާމާތް ކުރުމަކީ ބަލައިގަނެވޭނެ ކަމެއް ނޫން ކަމަށެވެ.\nސިޓީ ކައުންސިލްގެ ކުރީގެ މޭޔަރު ޝިފާ މުހައްމަދު ވެސް ވަނީ އެއީ "ދެރަ ކަންކަން" ކަމަށް ވިދާޅުވެ އެ ވީޑިއޯ ރީޓުވީޓް ކުރައްވައިފައެވެ.\nރައްޔިތުންގެ މަޖިލީހުގެ އިހަވަންދޫ ދާއިރާގެ އެމްޑީޕީގެ މެންބަރު މުހައްމަދު ޝިފާއު ވިދާޅުވީ މާލޭ ސިޓީ ކައުންސިލް މެންބަރުގެ އެ ބަހުރުވަ ހަމަ އެއްގޮތަކަށް ވެސް ބަލައިނުގަނެވޭނެ ކަމަށެވެ.\n"މުޖުތަމައުގައި ތިބި ހާއްސައެހީއަށް ބޭނުންވާ ކުދިންނަށް ދޭންޖެހޭ ގަދަރު ސިޔާސީގޮތުން ތިމާ ކިތަންމެ ބާރުގަދަ ވިޔަސް ދޭން ޖެހޭނެ. އޯޓިޒަމް ތަހައްމަލްކުރާ ކުއްޖެއްގެ އިހުސާސް މިބޭފުޅާއަކަށް ނޭނގޭނެ،" ޝިފާއު ވިދާޅުވިއެވެ.\nރައްޔިތުންގެ މަޖިލީހުގެ މެމްބަރުންނާއި ސަރުކާރުގެ އިސްވެރިންގެ އިތުރުން އާންމުން ވެސް އަންނަނީ އެކަމަށް ފާޑު ކިޔަމުންނެވެ.\nއެ އަމަލާ ގުޅޭގޮތުން "ސަން"އިން ސުވާލު ކުރުމުން ރަމީޒު ވިދާޅުވީ އޭނާ އެގޮތަށް މިސާލު ޖެއްސެވީ ނުކުޅެދުންތެރިކަން ހުންނަ ފަރާތްތަކަށް މަލާމާތް ކުރުމުގެ ނިޔަތުގައި ނޫން ކަމަށެވެ.\n"އަކްރަމް ކަންތައް ކުރާ ގޮތުން ބުނި އެއްޗެއް އެއީ. އެއްގޮތަކަށް ވެސް އެހެއް [މަލާމާތް] ކުރުމުގެ ގޮތުންނެއް ނޫން،" ރަމީޒް ވިދާޅުވިއެވެ.


Court thaku ge goas vaahaka rayyithun mihaaru nudhakkaa: Raees Nasheed\nޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން އާއި ޖުޑިޝަލް ސާވިސް ކޮމިޝަން ހިންގާ އިމާރާތް: ކޯޓުތަކުގެ ގޯސް ވާހަކަތައް މިހާރު ނުދައްކާ ކަމަށް ރައީސް މުހައްމަދު ނަޝީދު ވިދާޅުވި\nޝަރުއީ ދާއިރާ އިސްލާހު ކުރުމުގެ މަސައްކަތް ރައްޔިތުންގެ މަޖިލީހުގެ ތެރެއިން ވަރަށް ފުރިހަމަކޮށް ކުރެވިފައިވާ ކަމަށާއި ޝަރުއީ ދާއިރާ އާއި ޝަރުއީ ކޯޓުތަކާ ގުޅޭ ގޯސް ވާހަކަތައް މިހާރު އެއްގޮތަކަށް ވެސް ރައްޔިތުން ނުދައްކާ ކަމަށް މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ އިދާރާގައި މިއަދު ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރި ސުވާލަކަށް ޖަވާބު ދެއްވަމުން ރައީސް ނަޝީދު ވިދާޅުވީ، މިދިޔަ ދޮޅު އަހަރު ދުވަހުގެ ތެރޭގައި ނަވާރަވަނަ ރައްޔިތުންގެ މަޖިލީހުގެ މެންބަރުންނަށް އެންމެ ބޮޑަށް ކުރި މަސައްކަތަކީ ޝަރުއީ ނިޒާމު އިސްލާހު ކުރުމުގެ މަސައްކަތް ކަމަށެވެ.\n"އާ ސުޕްރީމް ކޯޓެއް އަޅުގަނޑުމެނަށް ލިބިއްޖެ. އަޅުގަނޑުމެނަށް ފަނޑިޔާރުންގެ ގާނޫނަށް އިސްލާހު ގެނެވިއްޖެ. އަޅުގަނޑުމެންނަށް ޖުޑިޝަލް ސާވިސް ކޮމިޝަން ރަނގަޅަށް ހިންގަން ފެށިއްޖެ. ފަނޑިޔާރުންނާ ގުޅޭ ޝަކުވާތައް ބަލަން ފެށިއްޖެ." ޝަރުއީ ދާއިރާގައި އިސްލާހު ކުރެވުނު ކަންކަން ފާހަގަ ކުރައްވަމުން ނަޝީދު ވިދާޅުވި އެވެ.\nޝަރުއީ ދާއިރާ އިސްލާހުވެފައިވާ ކަމުގެ އެންމެ ބޮޑު ހެއްކެއް މިއަދުގެ ނޫސްވެރިންގެ ބައްދަލުވުން ސާފުވެފައިވާ ކަމަށް ރައީސް ނަޝީދު ވިދާޅުވި އެވެ. ކޯޓުތަކާއި ޝަރުއީ ދާއިރާއާ ގުޅުން ހުރި އެއްވެސް ކަމަކާ ގުޅޭ ގޮތުން ނޫސްވެރިޔަކު ސުވާލު ކޮށްފައި ނުވާ ކަމަށް އެމަނިކުފާނު ވިދާޅުވި އެވެ.\n"ސޯޝަލް މީޑިއާއަށް ބަލާލިޔަސް ފެންނާނެ، އޭގައި ނެތް ކޯޓެއްގެ ވާހަކައެއް. އާންމު މީޑިއާއެއްގައި ވެސް ކޯޓެއްގެ ވާހަކަ ނާދޭ. އެހެން ގޮތެއް އެ ވަނީ އެ ކަމެއް ރަނގަޅަށް ހިނގާތީ. ރަނގަޅަށް ކަމެއް ހިނގަން ފެށީމަ އެހާ ބޮޑަކަށް ސަނާ ކިއުމެއް ނޯންނާނެ. އެހެންވިޔަސް ގޯސްކޮށް ހިނގާނަމަ އެ ކަން ފާހަގަ ވެސް ކުރާނެ." ރައީސް ނަޝީދު ވިދާޅުވި އެވެ.\nމަޖިލީހުގެ އިންތިހާބުގައި އެމްޑީޕީގެ ކެންޑިޑޭޓުން ހުށަހެޅި "އެޖެންޑާ 19" މެނިފެސްޓޯގައިވާ ގާނޫނީ އޮނިގަނޑުތަކުގެ ތެރޭގައި އެންމެ ބޮޑު ކަމަކަށް ދެކެވުނީ ވެސް ޝަރުއީ ނިޒާމު އިސްލާހު ކުރުމާއި އިންސާފު ގާއިމު ކުރުމެވެ. މަޖިލީހަށް އަހަރެއް ވެގެން ދިޔައިރު ސުޕްރީމް ކޯޓުގެ މުޅި ބެންޗު ބަދަލު ކުރުން ފަދަ ގިނަ މަސައްކަތްތައް ކޮށްފައިވެ އެވެ.\nނަމަވެސް ޝަރުއީ ދާއިރާއާ ގުޅޭ އެންމެ ބޮޑު ޝަކުވާއެއްގެ ގޮތުގައި އޮންނަ ފަނޑިޔާރުންގެ މައްސަލަ ބެލުމަށް އޮންނަ ޖުޑިޝަލް ސާވިސް ކޮމިޝަން (ޖޭއެސްސީ) ގެ އެކުލެވުން ބަދަލުކުރުމުގެ އެއްވެސް މަސައްކަތެއް ނުހިނގަ އެވެ. ރައީސް ނަޝީދު ވެސް އެ ކޮމިޝަންގައި އިންނަވައިގެން ކުރިއަށްދާތީ މަޖިލީހަށާއި އެމްޑީޕީއަށް ފާޑުކިއުންތައް އަމާާޒުވެފައިވެ އެވެ.\nމަޖިލީހުގެ ރައީސްގެ ހައިސިއްޔަތުން ނަޝީދު ވެސް އެ ކޮމިޝަނުގައި އިންނަވަ އެވެ. މަޖިލީހުގެ ތުޅާދޫ ދާއިރާގެ މެންބަރު ހިސާން ހުސައިނާއި ބަންޑާރަ ނައިބު އިބްރާހިމް ރިފްއަތާއި ރައީސް އިބްރާހިމް މުހައްމަދު ސޯލިހްގެ މެންބަރެއްގެ ގޮތުގައި މަސްތޫރު ހުސްނީ ވެސް އިންނަވަ އެވެ. ޖޭއެސްސީގައި ތިއްބަވައިގެން ނުފޫޒު ފޯރުވާ ކަމުގެ ތުހުމަތު ވެސް ކުރެވެ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ސުޕްރީމް ކޯޓް + ޖޭއެސްސީ ޝަރުއީ ދާއިރާ އެޖެންޑާ 19 ޝަރުއީ ދާއިރާ ރިފޯމް ކުރުން\nޣަނީ ވަކި ކުރާ މައްސަލަ މާދަމާގެ އެޖެންޑާއަށް


Mulhi Twitter gai #LibaasEid, Dhivehi Hedhumun hihthah fathaha koffi - One Online\nމުޅި ޓްވިޓަރުގައި #ލިބާސްއީދު، ދިވެހި ހެދުމުން ހިތްތައް ފަތަހަކޮށްފި\nހުޅުމާލޭގައި ކުރިއަށް ދިޔަ ލިބާސް އީދުގެ ހަރަކާތްތައް --- ފޮޓޯ: ސްކޭޓްބޯޑް އެސޯސިއޭޝަން އޮފް މޯލްޑިވްސް\nމިއަހަރުގެ މިނިވަން ދުވަހު ސޯޝަލް މީޑިއާ ފެނުނީ މުޅިން ތަފާތު ކޮށެވެ. ކުޑައެއް ބޮޑެއް، އަންހެނެއް ފިރިހެނެއް ނެތް ގޮތަށް މުޅި ދިވެހި ޓުވިޓަރުގައި އޮތީ ދިވެހި ހެދުމެވެ. ލިބާހާއި ދިގު ހެދުމެވެ. މުންޑާއި ފޭއްޔެވެ. އެކަހަލަ ހެދުންތައް ލައިގެން އުޅުނު ޅަދުވަސްތަކުންނެވެ. ނުވަތަ އެ ހެދުން ލައި އުޅުނު ކޮންމެވެސް މީހެއްގެ ހަނދާންތަކެވެ.\nމިއީ މި ފަހުން އެންމެ ހިންގާލި އެއް ހަރަކާތް ލިބާސްސައްބީސްއަށް ޓުވިޓަރަށް އެރި ފޯރިގަނޑެކެވެ. ކޮންމެ މީހަކު ވެސް އެ މީހެއްގެ އަތުގައި އޮތް ލިބާހެއް ނުވަތަ މުންޑެއް ވިޔަސް އަނދެ ފޮޓޯ ނަގައި ލިބާސްސައްބީސް ހޭޝްޓެގް ޖަހައި ޓުވިޓާއަށް ދޫކޮށްލިއެވެ. ކުރިން ދިވެހިން އެޅި ނަލަ ހެދުން އަދުގެ ޖީލަށް ރީތިވެގެންދިޔައެވެ.\nލިބާސްސައްބީސްގެ ފޯރި ނުކެނޑިގެން އުޅެނިކޮށް އެ ފޯރި އިތުރަށް ވައިގައި ހިފާލީ #ލިބާސްއީދު ހަރަކާތުންނެވެ.\nމިއަހަރުގެ އީދާ ގުޅިގެން ޓްވިޓާގައި ކުރިއަށްގެންދިޔަ #ލިބާސްއީދު ހަރަކާތަށް ނަގާފައިވާ ފޮޓޯއެއް --- ފޮޓޯ/ މުހައްމަދު ފައިސަލްގެ ޓްވިޓާރ\n#ލިބާސްއީދު އަކީ ވެސް އައިޝަތު ސަނާޔާ ޝިމްރީ އަދި މަރްޔަމް ރިފްގާގެ އިސްނެގުމާއެކު އުފެދުނު ލިބާސް މޫވްމަންޓްގެ ހަރަކާތެކެވެ. ދިވެހި ސަގާފީ ބޮޑު އީދުގައި ދިވެހި ސަގާފީ ހެދުމުގެ ކުލަވަރު ވެސް ގަދަކުރުމަށް ފެށި އެ ހަރަކާތް ވެސް އެންމެފަހުން ދިވެހި ޓުވިޓަރު ފަތަހަކުރިއެވެ.\nރާއްޖޭގެ އެކި ކަންކޮޅުތަކުގައި މީހުން އީދު ފާހަގަކުރި ގޮތާއެކު ދިވެހި ހެދުންތަކުގައި މީހުން ދިޔައީ ފޮޓޯތައް ނަގައި ޓުވިޓާއަށް ދޫކުރަމުންނެވެ. މާލެ އަދި ހުޅުމާލޭގައި އެ ހަރަކާތް އިސްތިސްނާއެއް ނުވިއެވެ.\nއެގޮތުން މާލޭ ރަސްފަންނު ސަރަހައްދުގައި ބޭއްވި ލިބާސްއީދުގެ ހަރަކާތަށް ބޮޑު ތަރުހީބެއް ލިބިގެންދިޔައިރު، ހުޅުމާލޭގައި އެ ހަރަކާތް ފެނުނީ މުޅިން ތަފާތު ކޮށެވެ. ހުޅުމާލޭ ސްކޭޓް ކުރާ ސަރަހައްދުގައި ސްކޭޓްކުރާ ޒުވާނުންތިބީ ސަގާފީ ހެދުމުގައެވެ.\n#ލިބާސްއީދު ފާހަގަ ކުރުމަށް ސޯޝަލް މީޑިއާގައި ހިއްސާކޮށްފައިވާ ފޮޓޯއެއް --- ފޮޓޯ/ #ލިބާސްމޫވްމަންޓް\n#ލިބާސްއީދު ފާހަގަ ކުރުމަށް ސޯޝަލް މީޑިއާގައި ހިއްސާކޮށްފައިވާ ފޮޓޯއެއް --- ފޮޓޯ: އައިޝަތު މާއިދާ\n#ލިބާސްއީދު ފާހަގަ ކުރުމަށް ސޯޝަލް މީޑިއާގައި ހިއްސާކޮށްފައިވާ ފޮޓޯއެއް --- ފޮޓޯ: ސްކޭޓް ބޯޑިންގް އެސޯސިއޭޝަން އޮފް މޯލްޑިވްސް\n#ލިބާސްއީދު ފާހަގަ ކުރުމަށް ސޯޝަލް މީޑިއާގައި ހިއްސާކޮށްފައިވާ ފޮޓޯއެއް --- ފޮޓޯ: ރިޝްމީ\nސްކޭޓް ބޯޑިންގް އެސޯސިއޭޝަނުން ކުރިއަށް ގެންދިޔަ އެ ހަރަކާތުގައި ލިބާސް ލައިގެން ނުވަތަ މުންޑު އަނދެން ޒުވާނުންނާއި ކުޑަކުދިން އެތަނުގައި ސްކޭޓްކުރީ ފަރިތަކަމާއެކުއެވެ. ދައްކައިދިނީ ދިވެހި ސަގާފީ ހެދުމުގައި ކޮންމެ ކަމެއްވެސް ވާނެކަމެވެ. އާންމުންނަށް އެކަން ވެގެންދިޔައީ ވެސް ތަފާތު ކަމަކަށް ކަމުން ލިބުނު ތަރުހީބު ވެސް ބޮޑެވެ.\nކޮންމެއަކަސް، ލިބާސްސައްބީސް އާއި ލިބާސްއީދާއެކު ސަނާޔާ އާއި ރިފްގާގެ ބޭނުން ހާސިލް ވެއްޖެއެވެ. ދިވެހި ހެދުމަށް އަދުގެ ޒުވާނުންގެ މެދުގައި ލޯބި ޖައްސައިފިއެވެ. ގިނަ ޒުވާނުންނަށް ލަދަކަށްވި ކަމެއް ފެޝަނަކަށްވެ ސަޅި ވެއްޖެއެވެ.\nދެ ހަރަކާތަށްފަހު ދެން ކަމެއް ނެތް؟\nދެ ހަރަކާތުގެ މޭސްތިރިން ކަމަށްވާ ރިފްގާ އާއި ސަނާޔާ ވެސް ހުރީ ލިބާހުގެ ކުޅި ނިންމާ ނިޔަތެއްގައެއް ނޫނެވެ. އެ ހަރަކާތްދާނީ ކުރިއަށެވެ. އީދަށްފަހު ވަކި ހަރަކާތެއް ކުރިއަށް ގެންދިއުމުގެ ހިޔާލެއް އަދި ނެތެވެ.\nނަމަވެސް އެ މީހުންގެ އުއްމީދަކީ ލިބާސް މޫމްމަންޓްގެ ހަރަކާތެއް އަހަރަކު އެއް ފަހަރު ނަމަވެސް ކުރިއަށް ގެންދިއުމެވެ. އެމީހުންގެ އެދުމަކީ ލިބާހަށް އޮތް ލޯތްބާއި ލިބާހާއި ގުޅޭގޮތުން ލިބޭ މައުލޫމާތުތައް ހިއްސާކުރުމެވެ.\n"އުއްމީދު ކުރަނީ ލިބާސް މޫވްމަންޓްގެ އެހީގައި ގިނަ ބަޔަކު ލިބާސް ލުމަށް ޝައުގުވެރިކަން އުފައްދާ އެކަމަށް މީހުންނަށް އެއްބާރުލުން ދިނުމުގައި ހުންނަން. ކޮންމެ ފަހަރަކު ހޭޝްޓެގެއް ނެހެދި ނަމަވެސް ކޮންމެ މީހަކު އަމިއްލައަށް ބޭނުންވެގެން ގައުމީ ހެދުން ލުމަށް ހިޔާރު ކުރަން ބޭނުމީ. ލިބާސް މޫވްމަންޓް އިން ސޯޝަލް މީޑިއާ ބޭނުންކޮށްގެން ދިވެހިންގެ ހިތުގައި ދިވެހި ހެދުމަށް ކުރިން ދެވިފައިވާ ލޯބި އަނބުރާ ގެނައުން ބޭނުމަކީ. އުއްމީދަކީ މި މަސައްކަތާއެކު ހެރިޓޭޖް މިނިސްޓްރީއާއެކު މަސައްކަތް ކުރުން''\nމި އީދާއެކު ލިބާސްއީދުގެ ފޯރި ޓުވިޓަރުގައި އަދިވެސް ކުރިއަށްދާއިރު، އެ ހަރަކާތުގެ ފޮޓޯތައް ވެސް ބަލައި ފޫހި ނުވެއެވެ. އެހާމެ ރީތިވެފައި ނަލައެވެ.\nގުޅޭ ޓެގު އާދަކާދަ އާއި ސަގާފަތް އަންހެނުން


Mi aharuge Miss Universe ge thaaju Philippines ge reethee ge raanee ah | Mihaaru\nމިސް ޔުނިވާސް 2018 ގެ ތާޖް ކެޓްރިއޯނާ ބޮލުގައި އަޅުވަނީ.\nމި އަހަރުގެ މިސް ޔުނިވާސްގެ މަގާމު ފިލިޕީންސްގެ ރީތީގެ ރާނީ އަށް\n18 ޑިސެމްބަރ 2018 - 08:002comments\nމިސް ޔުނިވާސް މުބާރާތުގައި ބައިވެރިވި 93 ގައުމެއްގެ ބައިވެރިންނާ ވާދަކޮށްގެން މި އަހަރުގެ ތާޖު ހާސިލު ކުރި 24 އަހަރުގެ ކެޓްރިއޯނާއަކީ އޮސްޓްރޭލިއާ ދަރިކޮޅުގެ ފިލިޕީންސްގެ ރައްޔިތެކެވެ. މިއީ މިސް ޔުނިވާސްގެ މަގާމު ފިލިޕީންސްގެ އަންހެނަކު ހޯދި ހަތަރު ވަނަ ފަހަރެވެ.\nމޮޑެލްއެއްގެ އިތުރުން ލަވަކިޔުންތެރިއެއްގެ ގޮތުގައި ވެސް ހަރަކާތްތެރިވާ ކެޓްރިއޯނާ ބުނީ މިސް ޔުނިވާސް މުބާރާތުގައި އޭނާ ވާދަ ކުރުމަކީ މަންމަގެ ހުވަފެނެއް ކަމަށެވެ.\n"އަހަރެންގެ އުމުރުން އެންމެ 13 އަހަރުގައި މަންމަ ބުނެފައިވޭ ތިމަންނަގެ އެންމެ ބޮޑު އެއް ހުފެވަނަކީ އަހަރެން މިސް ޔުނިވާސް މުބާރާތުގައި ވާދަ ކުރުމޭ،" އުފަލުން ގޮސް ކަރުނަތައް ފޮހެމުން އޭނާ ބުންޏެވެ. "ނަސީބު ދިމާކުރި ގޮތުން މަންމަގެ އެ ހުވަފެން މި އޮތީ މާ ބޮޑަށް ވެސް ހަގީގަތަކަށްވެފައި."\nމިސް ޔުނިވާސް ހޮވުމަށް ތައިލެންޑްގެ ވެރިރަށް ބެންކޮކްގައި ބޭއްވި ކުލަގަދަ ހަފުލާގެ އުސްއަލިތަކަށް ބަލާ އިރު، އެ ގައުމުން މުބާރާތުގައި ވާދަކުރި ސޮފީޑާ ކަންޗަނަރިން ވަނީ ގަދަ 10 އިން ޖާގަ ހޯދައިފަ އެވެ.\nމިސް ޔުނިވާސް 2018 ގެ ތާޖް ހާސިލު ކުރި ކެޓްރިއޯނާ.\nއަދި މި ފަހަރުގެ މުބާރާތަކީ ޓްރާންސްޖެންޑާ ބައިވެރިއަކު މިސް ޔުނިވާސް މުބާރާތުގެ ތާރީހުގައި ފުރަތަމަ ފަހަރަށް ވާދަ ކުރި ފަހަރު ވެސް މެ އެވެ. އެއީ ސްޕެއިންގެ ރީތީގެ ރާނީ އެންޖެލޯ ޕޮންސް އެވެ. އެކަމަކު އޭނާ ވަނީ ގަދަ 20 ގައި ވެސް ލައްވައި ނުލައި މުބާރާތުން ކަޓައިފަ އެވެ.\nމި އަހަރުގެ މިސް ޔުނިވާސްގެ ދެވަނަ ގެންދިޔައީ ދެކުނު އެފްރިކާގެ ރީތީގެ ރާނީ ތަމަރީން ގްރީން އެވެ. ތިން ވަނަ ލިބުނީ ވެނެޒުއެލާގެ އެސްތެފެނީ ގުޓިރޭޒަށެވެ.\nއިތުރު ލިޔުންތައް ފިލިޕީންސް މިސް ޔުނިވާސް


Embassy hulhuvumaa dhimaakoh America aa dhekolhah Al-Qaeda ge leader jihaad iulaan koffi | Mihaaru\nއެމްބަސީ ހުޅުވުމާ ދިމާކޮށް އެމެރިކާއާ ދެކޮޅަށް އަލްގައިދާގެ ލީޑަރު ޖިހާދު އިއުލާންކޮށްފި\nއަލް ގައިދާގެ ލީޑަރު އައިމަން ޒަވާހިރީ. --ފޮޓޯ:އޭއެފްޕީ\nކާބުލް (މެއި 14) - އިޒްރޭލުގައި ހުންނަ އެމެރިކާ އެމްބަސީ ގުދުސް އަށް ބަދަލު ކުރުމަކީ މަޝްވަރާތައް ފެއިލްވުން ކަމަށާއި އެހެންވެ މުސްލިމުން އެމެރިކާއާ ދެކޮޅަށް ޖިހާދު ކުރަން ޖެހޭ ކަމަށް އަލް ގައިދާ ޖަމާއަތުގެ ލީޑަރު އައިމަން އަލް ޒަވާހިރީ ބުނެފި އެވެ.\nތެލް އަވީވުގައި ހުންނަ އެމެރިކާ އެމްބަސީ ގުދުސްގައި ހުޅުވާނީ މިއަދު އެވެ. އެ ރަސްމިއްޔާތުގައި ބައިވެރިވުމަށް އެމެރިކާގެ ރައީސް ޑޮނަލްޑް ޓްރަމްޕުގެ ދަރިކަނބަލުން އިވަންކާ ވަނީ އިޒްރޭލަށް ވަޑައިގެންފަ އެވެ.\n"ތެލް އަވީވް އަކީ ވެސް މުސްލިމުންގެ ބިމެއްގެ" ގެ ނަމުގައި ޒަވާހިރީ ދިން ފަސް މިނިޓުގެ ވީޑިއޯ މެސެޖުގައި ވަނީ ފަލަސްތީނު "ވިއްކާލީ" ފަލަސްތީނުގެ ވެރިން ކަމަށް ބުނެފަ އެވެ. އެހެންވެ އޭނާ ވަނީ މުސްލިމުން ހަތިޔާރު ނެގުމަށް ގޮވާލައިފަ އެވެ. އަލްގައިދާގެ ކުރީގެ ލީޑަރު އުސާމާ ބިން ލާދިން 2011 ވަނަ އަހަރު މަރާލުމުން އެ ޖަމާއަތުގެ ލީޑަރުކަމާ ހަވާލުވި ޒަވާހިރީ ބުނީ މުސްލިމުންގެ ބިންތަކަށް އަރައިގަތުމުގައި ޓްރަމްޕަކީ މި ޒަމާނުގެ ނަމޫނާއެއް ކަމަށާއި ހިމޭނުން ތިބެގެން އެ މީހުންނާ އެކު މަސައްކަތް ނުކުރެވޭނެ ކަމަށެވެ. އަދި ހަމައެކަނި އޮތް ގޮތަކީ އެމެރިކާއާ ދެކޮޅަށް ތެދުވުން ކަމަށް އޭނާ ބުނެފައިވެ އެވެ.\nޒަވާހިރީ ބުނީ މުސްލިމުންގެ އެއް ވަނަ އަދާވާތްތެރިއަކީ އެމެރިކާ ކަމަށް ބިން ލާދިން ވެސް އިއުލާންކޮށްފައިވާ ކަމަށެވެ. އދ.ގެ ތެރޭގައި ވެސް މުސްލިމުންގެ ހައްގުތައް ހިމާޔަތް ކުރަން އިސްލާމީ ގައުމުތައް ފެއިލްވެފައިވާ ކަމަށް ޒަވާހިރީ ބުންޏެވެ.\nއެމެރިކާ އެމްބަސީ ގުދުސް އަށް ބަދަލު ކުރަނީ އިޒްރޭލް އުފެދުނުތާ 70 އަހަރު ފުރޭ މުނާސަބަތާ ދިމާކޮށެވެ. ފަލަސްތީނުން އެ ދުވަސް ފާހަގަ ކުރަނީ ނަކްބާ ނުވަތަ ހަލާކުގެ ދުވަހުގެ ގޮތުގަ އެވެ.\nއެމެރިކާގެ ޚާރިޖީ ވަޒީރު މައިކް ޕޮމްޕެއޯ ވިދާޅުވެފައި ވަނީ އެމްބަސީ ގުދުސް އަށް ބަދަލުކުރި ނަމަވެސް މެދުއިރުމަތީގެ ސުލްހައިގެ މަޝްރޫއު މަރުނުވާ ކަމަށެވެ.\nއަލްގާއިދާ އައިމަން އަލް ޒަވާހިރީ އެމެރިކާ\n19 ކޮމެންޓް, 120 ރިއެކްޝަންސް\nޝާފީ ކަލޭ ކިތައްމެ އެމެރިކާ އާ އެއްކޮޅަށް އެރިއަސް ހަމަ ކަލެއަށްވެސް އެނގޭނެ އެމެރިކާ އާ ޔަހޫދީން ބަލިވެގެން ދާނީ ނުލާހިކު ހިތި ގޮތަކަށް ކަން .... އެދުވަހުން ކާކުގެ ލޮޖިކު ތޯ ރަނގަޅީ ބަލަން ތިބޭ!!!\nޔާ ﷲ އެމެރިކާއާއި ޔަހޫދީ ދައުލަތް ނިކަމެތކުރައްވާންދޭވެ.\nޝާފީގެ ހަގު އަނބި\nޝާފީ ހާދަ ޑިސްލައިކް ގިނައޭ.\nޝާފީ ކަލޯ ވަގުތުކޮޅުގަތަ؟\nސާފީ އެހެންވީރު އެމެރިކާ މީހުން މިތަނަށް އަރާ ސާފީގެ އާއިލާ މީހަކު މެރިޔަސް އެއްޗެކޭ ނުބުނާނަން ދޯ\nފަލަސްތީނާ އިޒްރޭލާ މީ މުސްލިމުދެގައުމުތޯ؟\nޝާފީ ދޭބަލަ މަހަށް ، މަހަށްދޭބަލަ މަހަށްދޭ.\nކަލޭމެން ކިތަންމެ ރުޅިއައިއްސަ ކޮމެންޓު ކުރިޔަސް މުސްލިމުން މުސްލިމުންނާއި ކުރާ ހަނގުރާމައަކީ ޖިހާދެއްނޫން.\nޖިހާދު ކުރެވޭނީ މުސްލިމުންގެ ތެރޭގައި އެއްބައިވަންތަކަން ގާއިމުކުރެވިގެން. މިއަދު މިވަނީ މުސްލިމުން ވަތަނީވެ، އެއްބަޔަކު އަނެއްބަޔަކާ ހަނގުރާމަކުރާ ހާލަތުގައި. މިހާލަތު ގެނައުމަށް ޔަހޫދީންނާއި ޔަހޫދީންނަށް ވާގިވެރިވާ ކާފަރުންނާއި މުސްލިމުންގެ ނަމުގައި ތިބި ބަޔަކު ކެނޑިނޭޅި ވަރަށް ނިޒާމީ ގޮތަކަށް މަސައްކަތް ކުރަމުން އެދަނީ.\nކަލޭމެން ޖިހާދުކުރާގޮތް މުޅި ދުނިޔެ ހިތުދަސްވާނެ. ހަނގުރާމަ އިޢުލާންކޮށް ތަންކޮޅެއް ގިނައިން މުސްލިމުން ނަމާދަށް އަރާ މިސްކިތެއްގާ ބޮން ގޮއްވާލާ. އެއީ ކަލޭމެންގެ ޖިހާދު.


Geythereyge vai saafu kurumah beynunnama mi gasthah hahdhaa\nގޭތެރޭގެ ވައި ސާފު ކުރުމަށް ބޭނުންނަމަ މި ގަސްތައް ހައްދާ\nމަގުމައްޗެކޭ އެއްގޮތަށް ގޭރެތޭގައި ވައި ނުސާފުވުން މިއީ އެކަށީގެންވާ ކަމެކެވެ. ހަމަ އެހެންމެ ދުޅަހެޔޮ ސިއްހަތަކަށް ތިމާގެ ވަށައިގެންވާ މާހައުލު ސާފުކޮށް އޮތުމަކީ މުހިއްމު ކަމަކެވެ. އެގޮތުން ގޭތެރޭގެ ވައި ސާފުކުރުމަށް މި ގަސްތައް އިންދުން ކިހިނެތްވާނެ ތޯ އެވެ. ބަލާލަންވެސް ރީތި ވާނެ އެވެ.\nމިއީ ހޫނު ގަދަ ތަންތާވެސް ފަސޭހައިން ހައްދާލެވޭނެ ގަހެކެވެ. އަދި އެކި ބޭނުންތަކަށްވެސް ބޭނުން ކުރެވޭ ގަހެކެވެ. އެލޮވޭރާއިން ގޭތެރޭގައި ހުންނަ ކެމިކަލްސް ނުވަތަ ހަށިގަނޑަށް ގެއްލުވާ ގޭސް ފަދަ ތަކެތިން ވައި ސާފުކޮށްދެ އެވެ.\nރުކަކީ ގޭތެރޭގައި ހެއްދުމަށް އެންމެ ރަނގަޅު އެކައްޗެވެ. ވައިސާފުކޮށް ދިނުމުގެ އިތުރުން ހިޔާވެސް ލިބޭނެ އެވެ. މީގެ އިތުރުން ރުކުން ކާބަން މޮނޮކްސައިޑް، ތެޔޮފަދަ ތަކެތިން ވަޔަށް އަރާ ކެމިކަލް ފަދަ ތަކެތިން ވައި ސާފުކޮށްދެ އެވެ.\nމިއިވެސް ޕޮޓްގައި ފަސޭހަ ކަމާއިއެކު ހައްދާލެވޭ ގޭގެ އެތެރޭގައި ބަހައްޓާލެވޭނެ ގަހެކެވެ. އަދި ގޭތެރޭގެ ރީތިކަން ވެސް އިތުރުކޮށްދޭ އެއްކެވެ. މިގަހުން ގޭތެރެ ސާފު ކުރުމަށް ބޭނުން ކުރާ އެކި މާއްދާގައި ހިމެނޭ ކެމިކަލް ވައިން ސާފުކޮށްދެއެވެ. ފާހާނާގައި ނުވަތަ ނިދާ ކޮޓަރީގައި ބޭނުން ކުރުމަށް މިއީ ރަނގަޅު ގަހެކެވެ.\nދަރިންގެ ގައިގާ އަށަގެންނެވުން މުހިއްމު ބައެއް ރަނގަޅު އާދަތައް\nނޮޅިވަރަމް ޓީޗަރުން ގޭގައި ތިބެގެން ފެހީ މާސްކް!\nކުޑަކުދިން އަލަށް ރޯދަ ހިފަން ފެށުމުގެ ގޮތުން ކުރެވިދާނެ7ކަމެއް\nކަރަންޓީނަށް އަމިއްލަ އިމާރާތްތައް ސަރުކާރަށް ނެގޭގޮތަށް ގަވައިދެއް އެކުލަވާލައިފި\nރާއްޖޭން ދިޔަ ލަންކާގެ3މީހަކު ޕޮޒިޓިވް ވެއްޖެ\nރާއްޖޭގެ އުފެއްދުންތައް ބާޒާރަށް ނެރުމަށް އެހީވުމަށް ޕްރޮގްރާމެއް ފަށަނީ\nތިން ރަށެއްގެ އެމްޑަބުލިއުއެސްސީގެ އޮފީސްތައް އާންމު ހިދުމަތަށް ހުޅުވާލައިފި\nއޭ ލެވެލް ސެޓްފިކެޓްތައް އަންނަ އާދީއްތަ ދުވަހު ސެންޓަރުތަކަށް ފޮނުވަނީ


BREAKING: Raajje In Miadhu Covid-19 Ah Fassivee 122 Meehun - Vaguthu\nރާއްޖެއިން މިއަދު ކޮވިޑް-19 އަށް ފައްސިވީ 122 މީހުން\nރާއްޖެއިން އިތުރު 122 މީހަކު ކޮވިޑް-19 އަށް ފައްސިވެއްޖެ އެވެ.\nމިއަދު ރާއްޖެއިން ފައްސިވި މީހުންގެ ތެރެއިން 90 މީހުން ފައްސިވެފައި ވަނީ މާލެ އިންނެވެ. އަދި އަތޮޅު ތެރޭގެ ރަށްތަކުން ހަތަރު ވޭދަނަ ފެނިފައިވާއިރު، ރިސޯޓުތަކުން 25 މީހަކު ފައްސިވެފައި ވެއެވެ. އަދި ސަފާރީތަކުން ތިން މީހަކު ފައްސިވެފައި ވެއެވެ.\nމިއާއެކު ރާއްޖެއިން ކޮވިޑް-19 އަށް ފައްސިވި މީހުންގެ އަދަދު ވަނީ 15736 އަށް އަރާފައެވެ. މީގެ ތެރެއިން މިހާރު 1582 މީހަކަށް ދަނީ ފަރުވާދެމުންނެވެ. އޭގެ ތެރެއިން 152 މީހަކަށް ފަރުވާދެމުން ދަނީ ހޮސްޕިޓަލްތަކުގައެވެ.\nރާއްޖެއިން ފައްސިވާ ގިނަ ވޭދަނަތައް ފެންނަމުން ދަނީ މާލެ ސަރަހައްދުންނާއި، ރިސޯޓުތަކުންނެވެ. މާލެ ސަރަހައްދުން ގިނަ ވޭދަނަތައް ފެންނަން ފެށުމާއެކު މިހާރު ވަނީ މާލެ ސަރަހައްދުގައި ކާފިއު އިއުލާނު ކޮށްފައެެވެ.ކާފިއު ގަޑިއަކީ ރޭގަނޑު 12:00 އިން 4:30 އަށެވެ.\nއިއްޔެ ރާއްޖެއިން ކޮވިޑް-19 އަށް ފައްސިވެފައި ވަނީ 118 މީހުންނެވެ.\nޖެނުއަރީ 30, 2021 22:30\nއަޅެ ސުކޫލް ތައް ބަންދު ކުރާނީ ކިހާވަރެއްވީމަތަ\nޙެޔޮނުވާނެ މިވަރުވާއިރު އެޑިޔުކޭޝަން މިނިސްޓަރ ގެ ބަހެއް ބޭނުން\nޖެނުއަރީ 31, 2021 00:58\nކޮބާ ލޮކްޑައުން.. މާ ރޗު 12 ވަނަ ދުވަހު ލޮކް ޑައުން އިއުލާން ކު ރީ3ކޭސް ފެނިގެން. މިހާ ރު 100 މަތި... ވާނުވާއެއް އެނގޭބާ\nޖެނުއަރީ 31, 2021 06:32\nޢަޅެ މިވަރުވެގެން ދާއިރުވެސް ގަައުމުގެ ހާލަތު ނުފެންނަ ކަހަލަ. އާދޭސް ކޮށްފަ ބުނަން ސްކޫލްތަށް ބަންދު ކޮށްދެއްވާ...\nޖެނުއަރީ 31, 2021 07:48\nއެމީހުން އުޅުނީ މާސކް އަޅައިގެންތަ ؟\nއެމީހުން ކިތައް ތަނަށްވަދެ ކިހާ ބަޔޚާއި ބައްދަލުވެފައި ހުންނާނެ.\nތިޔަކުރާ ޓެސްޓުން އިނގޭނީ އެދުވަހަކު ކުރެވުނުވަރެއް.\nމިހާރު މާލޭގައި ގިނަވާނީ ޖެހިފައި ތިބި މީހުން.\nޖެނުއަރީ 31, 2021 09:26\nހެޔޮނުވާނެ ސްކޫލްތައް ބަންދު ކޮއްދްވާ...\nނޫނީ އޮންލައިންކޮށް ގެންދަން ބޭންންވާ ފަރާތްތަކަށް އެފުރުސަތު ހޯއްދަވަިދެއްވާ......


Hiley beysfaruvaa kodhinumah 516 million RF kharadhukoffi | Mihaaru\nދަރުމަވަންތަ ހޮސްޕިޓަލްގެ 24 ވަނަ ފްލޯ: މި ފްލޯގައި ހިންގާނީ ރެސްޓޯރެންޓެއް. --ފޮޓޯ: ހުސެއިން ވަހީދު/މިހާރު\nއާސަންދަ އިން ޚިދުމަތް ދިނުމަށް 516 މިލިއަން ރުފިޔާ ޚަރަދުކޮށްފި\n30 ޖޫން 2020 - 15:474comments\nފިނޭންސް މިނިސްޓްރީން އާންމުކުރި ތަފާސްހިސާބުތަކުގައި ވާ ގޮތުން އާސަންދައިގެ ދަށުން ބޭސްފަރުވާ ކުރުމަށް މިދިޔަ އަހަރުގެ މި މުއްދަތާ ހަމައަށް ހޭދަކުރީ 406 މިލިއަން ރުފިޔާ އެވެ. މި ހިސާބުތައް ދައްކާ ގޮތުން މިދިޔަ އަހަރަށް ވުރެ 110 މިލިއަން ރުފިޔާ އިތުރަށް މި އަހަރުގެ މިހާތަނަށް ވަނީ ޚަރަދުކޮށްފަ އެވެ.\nއާސަންދައިގެ އިތުރުން ސަބްސިޑީ އާއި އެހީގެ ގޮތުގައި 1.7 ބިލިއަން ރުފިޔާ ޚަރަދު ކޮށްފައިވެ އެވެ.\nތަފާސްހިސާބުތައް ދައްކާ ގޮތުން، ދައުލަތުން މިހާތަނަށް 11.4 ބިލިއަން ރުފިޔާ ވަނީ ޚަރަދު ކޮށްފަ އެވެ. މިދިޔަ އަހަރުގެ މިހާތަނަށް ޚަރަދުވެފައި ވަނީ 10.7 ބިލިއަން ރުފިޔާ އެވެ.\nކޮވިޑް-19 އާ ގުޅިގެން ސިއްހީ ދާއިރާ އަށް ކުރާ ހޭދަތައް ވަނީ ވަރަށް ބޮޑަށް އިތުރުވެފަ އެވެ. ދައުލަތުގެ މި އަހަރުގެ ބަޖެޓުގައި ސިއްހީ ދާއިރާ އަށް 1.7 ބިލިއަން ރުފިޔާ ކަނޑައަޅާފައިވެ އެވެ. ނަމަވެސް ސިއްހީ ދާއިރާގެ ޚަރަދުތައް މެނޭޖު ކުރުމަށް އިތުރަށް 1.6 ބިލިއަން ރުފިޔާ ބޭނުންވާނެ ކަމަށް ފިނޭންސް މިނިސްޓްރީން ވަނީ ބުނެފަ އެވެ.\nދައުލަތުގެ އާމްދަނީ އިންތިހާ އަށް ދަށްވެފައިވާ މި ދަނޑިވަޅުގައި ދައުލަތުގެ ޚަރަދުތައް މެނޭޖު ކުރުމަށް 3.3 ބިލިއަން ރުފިޔާ ހޯދަން ޖެހޭނެ ކަމަށް ސަރުކާރުން ބުނެ އެވެ. ސަރުކާރަށް މިހާރު ވެސް ވަނީ ބޭރުގެ ގިނަ މާލީ އިދާރާތަކެއް މެދުވެރިކޮށް އެހީ ހޯދަމުންނެވެ.\nފިނޭންސް މިނިސްޓްރީގެ އަންދާޒާ ދައްކާ ގޮތުން މި ޚަރަދުތަކަށް "ސިނޭރިއޯ 3" ގެ ހާލަތު ކުރިމަތިވެއްޖެ ނަމަ 13-15 ބިލިއަން ރުފިޔާއާ ދެމެދުގެ އަދަދެއް ބޭނުންވެ އެވެ.\nއިތުރު ލިޔުންތައް އާސަންދަ އާސަންދަ ޕްރައިވެޓް ލިމިޓެޑް ސިއްހަތު ފިނޭންސް މިނިސްޓްރީ


PPM ah veegothun supporterun edheny MRM Maumoonge gaath beyfulhakah dheyn\n"ޕީޕީއެމްއަށް ވީގޮތުން، ސަޕޯޓަރުން އެދެނީ އެމްއާރުއެމް މައުމޫނުގެ ގާތް ބޭފުޅަށް ދޭން"\n0 June 13th, 2019 - 9:45 PM\nމޯލްޑިވިސް ރިފޯމް މޫވްމަންޓު (އެމްއާރުއެމް) އުފައްދަން ޔުމްނާ މައުމޫނު ގެ ނަންފުޅުގައި ހުއްދަނެގީ، ޕީޕީއެމްގެ ތަޖުރިބާއަށް ބަލައި ރައީސް މައުމޫނާއި ގާތް ބޭފުޅަކު އެ ޕާޓީ އުފެއްދުމަށް ސަޕޯޓަރުން އެދޭތީކަމަށް އެމްއާރުއެމް އުފެއްދުމުގައި އިސްކޮޮށް ހަރަކާތްތެރިވާ ބޭފުޅަކު ވިދާޅުވެއްޖެއެވެ.\nއެމްެއާރުއެމްގެ އައު ހުއްދައެއް މިހާރު ވަނީ ރައީސް މައުމޫން އަބްދުލްގައްޔޫމްގެ ދަރިކަލުން ޔުމްނާ މައުމޫންގެ ނަމުގައި ނަންގަވާފައެވެ. ކުރިން އެ ހުއްދަ ނެގީ މިހާރުގެ ހަޔާ އެޑިއުކޭޝަން މިނިސްޓަރު އިބްރާހިމް ހަސަންގެ ނަމުގައެވެ. މިހާރު އެ ހުއްދަ ނަގާފައިވާ ޔުމްނާ މައުމޫނަކީ ރައީސް މައުމޫނުގެ ދަރިކަނބަލުންްނެވެ.\nއެމްއާރުއެމް އުފެއްދުމަށް ކުރިން ހުއްދަ ނެގި ނަމަވެސް ޕާޓީ ރެޖިސްޓާ ކުރުމަށް ބޭނުންވާ ތިންހާސް މެމްބަރުން ހަމަކޮށްފައެއް ނުވެއެވެ. ނަމަވެސް އަލުން ޔުމްނާ މައުމޫނުގެ ނަމުގައި ހުއްދަ ނެގިފަހުން މެމްބަރުން ހަމަކުރުމަށް ރައީސް މައުމޫނުގެ ސަޕޯޓަރުން ވަނީ މަސައްކަތް ފާށާފައެވެ. އަދި އެކަމަށް ދަތުރުތަކެއް ވެސް ކުރާނެއެވެ.\n"ރައީސް މައުމޫނުގެ ބައެއް ސަޕޯޓަރުން އެދެނީ ރައީސް މައުމޫނާއި ގާތް ބޭފުޅެއް އެމްއާރުއެމް އުފައްދަން. އެއީ ޕީޕީއެމްއަށް ވެސްް ވީގޮތުން،" އެމްއާރުއެމް އުފެއްދުމުގައި އިސްކޮށް ހަތަކާތްތެރިވާ ބޭފުޅަކު ވިދާޅުވިއެވެ.\nދިވެހި ރައްޔިތުންގެ ޕާޓީ، ޑީއާރުޕީ އަދި ޕްރޮގްރެސިވް ޕާޓީ އޮފް މޯލްޑިވިސް، ޕީޕީއެމް އުފެއްދެވުމުގެ ބާނީއަކީވެސް ރައީސް މައުމޫނެވެ. ނަމަވެސް ދެ ޕާޓީވެސް ރައީސް މައުމޫނަށް ބީވެގެން ދިޔައީ އެތެރޭގެ ހަމަނުޖެހުންތަކުގެ ސަބަބުންނެވެ.


Noosveriyaage massala boduvefai vanikoh Saudi ge 100 million dollar America ah | Mihaaru\nއެމެރިކާގެ ޚާރިޖީ ވަޒީރު މައިކް ޕޮމްޕެއޯ (ވ) ސައުދީ ވަލީ އަހުދު މުހައްމަދު ބިން ސަލްމާންއާ ބައްދަލު ކުރައްވަނީ. --ފޮޓޯ:އޭއެފްޕީ\nނޫސްވެރިޔާގެ މައްސަލަ ބޮޑުވެފައި ވަނިކޮށް ސައުދީގެ 100 މިލިއަން ޑޮލަރު އެމެރިކާ އަށް\n19 އޮކްޓޯބަރ 2018 - 21:347comments\nރިޔާޒް (އޮކްޓޯބަރު 19) - ސައުދީ ސަރުކާރަށް ފާޑުކިޔަމުން ދިޔަ ނޫސްވެރިޔާ ގެއްލުމުން ސައުދީ އަށް އެތައް ތުހުމަތެއް ކުރަމުން ދަނިކޮށް ސައުދީ އަރަބިއާ އިން އެމެރިކާ އަށް 100 މިލިއަން ޑޮލަރު މިދިޔަ އަންގާރަ ދުވަހު ދީފި އެވެ.\nއެ ފައިސާ އެމެރިކާ އަށް ހަވާލުކޮށްފައި ވަނީ ނޫސްވެރިޔާ ގެއްލުނު މައްސަލާގައި މަޝްވަރާ ކުރުމަށް އެމެރިކާގެ ޚާރިޖީ ވަޒީރު މައިކް ޕޮމްޕެއޯ ސައުދީ އަށް ވަޑައިގެންނެވި ދުވަހު އެވެ.\nސައުދީން ބުނެފައި ވަނީ އެއީ ސީރިއާގައި ހަމަޖެހުން ގާއިމްކުރަން އެމެރިކާ އިން ކުރާ މަސައްކަތަށް އެހީތެރިވުމަށް ދިން ފައިސާގެ އެހީއެއް ކަމަށެވެ.\nނަމަވެސް މި ފައިސާ އެމެރިކާ އަށް ދިން ދަނޑިވަޅާ މެދު ބައެއް މީޑިއާތަކުން ދަނީ ސުވާލު އުފައްދަމުންނެވެ. ނޫސްވެރިޔާގެ މަރުގެ ތުހުމަތު ސައުދީ އަށް ކުރެވެމުންދާ ދުވަސްވަރެއްގައި އެމެރިކާ އަށް ފައިސާ ދީފައިވާތީ އެވެ. ސްޓޭޓް ޑިޕާޓްމަންޓުން ބުނެފައި ވަނީ ސައުދީން ދިން ފައިސާ އާއި ނޫސްވެރިޔާގެ މަރާ ގުޅުމެއް ނެތް ކަމަށެވެ. އަދި ސައުދީ އޮފިޝަލުންނާ އެކު ޕޮމްޕިއޯ ބޭއްވި ބައްދަލުވުމުގައި އެފަދަ މަޝްވަރާއެއް ކޮށްފައި ނުވާ ކަމަށް ވެސް ބުނެފައިވެ އެވެ.\nނޫސްވެރިޔާގެ މަރާ ގުޅިގެން އެމެރިކާގެ ރައީސް ޑޮނަލްޑް ޓްރަމްޕް ފުރަތަމަ ވިދާޅުވެފައި ވަނީ އެ ކަމުގެ ޒިންމާ ސައުދީން އުފުލަން ޖެހޭ ނަމަ ހަރުކަށި ފިޔަވަޅު އަޅާނެ ކަމަށެވެ. ނަމަވެސް ފަހުން ވަނީ ޓްރަމްޕުގެ ރާގު ބަދަލުވެ ސައުދީއާ މެދު ކަންތައް ކުރަމުން ދަނީ ކުށްވެރިވުމުގެ ކުރިން ކުށްވެރިއެއްގެ ގޮތުގައި ކަމަށް ވިދާޅުވެފަ އެވެ.


Mifco ah mas ganna adhadhu control kohfi\nމިފްކޯގެ ބަނދަރަކަށް މަސް ކިރުވަން މަސްވެރިން ކިއު ޖެހިފައި. މިއަދުން ފެށިގެން މަސް ގަންނަ އަގު ވަނީ ކޮންޓްރޯލްކޮށްފައި -- ފޮޓޯ: އަވަސް\nސަރުކާރުގެ މަސް ކުންފުނި -- މިފްކޯ އަށް މަސް ގަންނަ އަދަދު ކޮންޓްރޯލް ކޮށްފި އެވެ.\nމިފްކޯ އިން ނެރެފައިވާ ބަޔާނެއްގައި ބުނެފައިވަނީ މިއަދުން ފެށިގެން މަސް ގަންނަ އަދަދު ކޮންޓްރޯލް ކުރަން ނިންމީ ދެކުނުގެ މަސްވެރިކަން އާދަޔާ ހިލާފަށް ރަނގަޅުވެ މިފްކޯގެ ސްޓޯރޭޖުގައި މަސް ރައްކާކުރެވޭ ވަރަށް ވުރެ އިތުރަށް މަސް ގަންނަން ލިބެމުންދާތީ ކަމަށެވެ.\nމިފްކޯ އިން ބުނީ އިއްޔެ އާއި އޭގެ ކުރީ ދުވަހު އެކަނި ވެސް 1،390 ޓަނުގެ މަސް ކިރާފައިވާ ކަމަށެވެ. އަދި މިއަދު، ދުވަސް ފެށުނުއިރު ކިއުގައި 510 ޓަނުގެ މަސް އެބަހުރި ކަމަށެވެ. އެކަމަކު މިފްކޯގެ ދެކުނުގެ ފްރީޒިން ކެޕޭސިޓީ އަކީ 420 ޓަނެވެ.\nއާދައިގެ ދޯންޏަކުން ދުވާލަކު އެވްރެޖުކޮށް 12 ޓަނު މަސް އަދި ބޮޑެތި ދޯނިތަކުން ދުވާލަކު 25-60 ޓަނުގެ މަސް ބާނާ ކަމަށް ބަޔާނުގައިވެ އެވެ.\nކިއުގައި މިވަގުތު ތިބި ދޯނިތަކުން ބާނާފައި ހުރި މަސް ކިރާ، ފްރީޒް ކުރުމަށް ވަގުތު ބޭނުންވާތީ މިއަދުން ފެށިގެން ކިއުގައި ހުރ ދޯނި ފަހަރުގެ މަސް މެނޭޖުކުރެވެންދެން ދޯންޏަކުން ކިރަން ނިންމާފައިވަނީ ފަސް ޓަނުގެ މަހެވެ.\n"މިގޮތަށް ހަމަޖެއްސި ކަމުގައިވީ ނަމަވެސް ކޫއްޑޫ ފިޝަރީޒް ކޮމްޕްލެކްސް އާއި އައްޑޫ ފިޝަރީޒް ކޮމްޕްލެކްސްގައި މިހާރު ކިއު ނަންބަރު ދެވިފައި ހުރި ދޯނިފަހަރު މަސްކިރާ ނިމެންދެން ކޮންޓްރޯލް ނެތި ކުރިއަށް ގެންދެވޭނެ ވާހަކަދަންނަވަމަވެ." ބަޔާނުގައިވެ އެވެ.\nދެކުނުގެ މަސްވެރިން ބާނާ މަސް ކިރުމަށްޓަކައި މިފްކޯގެ ޖަޒީރާ 102 ބޯޓު މާދަމާ އައްޑޫ ދިއުމަށްވެސް ހަމަޖެހިފައިވެ އެވެ. އެ ބޯޓަކީ 100 ޓަނުގެ މަސް ކިރޭ ބޯޓެކެވެ.\nމަސްވެރިކަން ރަނގަޅުވާ ދުވަސްވަރު މަސްވެރިން ބާނާ ހުރިހާ މަހެއް ކިރަން ކެޕޭސިޓީ ނެތުމުން މަހުގެ އަގު ކޮންޓްރޯލް ކުރުމަކީ މިފްކޯ އިން އާންމުކޮށް ކުރާ ކަމެކެވެ.\nތެޔޮފޮދު އުކާލަން ނުޖެހޭ މަސްދަޅު ބާޒާރަށް ނެރެފި


މަތީ ތައުލީމާއި ތަމްރީނު ޕްރޮގްރާމްތަކުގައި ވޭތުވެދިޔަ އަހަރު 13999 ދަރިވަރުން ބައިވެރިވި މަތީ ތައުލީމާއި ތަމްރީނު ޕްރޮގްރާމްތަކުގައި ވޭތުވެދިޔަ އަހަރު 13999 ދަރިވަރުން ބައިވެރިވި\n2019 ވަނަ އަހަރުގެ ޔުނިވަރސިޓީ އަދި ކޮލެޖްތަކުގެ ތަފާސް ހިސާބު ހިމެނޭ ފޮތް ނެރުން-ފޮޓޯ:ހަޔަރ އެޑިއުކޭޝަން\nވޭތުވެދިޔަ އަހަރުތަކުގައި، މަތީ ތައުލީމާއި ތަމްރީނާއި ގުޅޭ ތަފާސް ހިސާބަކީ ގަވާއިދުން ބެލެހެއްޓިގެން އާއްމުކުރެވޭ މައުލޫމާތަކަށް ވެފައިނުވާތީ، އޭގެ ސަބަބުން މި ދާއިރާއިން ދިރާސާކުރާ ފަރާތްތަކަށާއި، މައުލޫމާތުގެ އަލީގައި ކަންކަން ނިންމުމުގައި ދަތިތަކެއް ހުރިކަން މިނިސްޓަރ އޮފް ހަޔަރ އެޑިއުކޭޝަން ޑރ އިބްރާހިމް ހަސަން ފާހަގަކުރެއްވިއެވެ. އަދި މަތީ ތައުލީމާއި ތަމްރީނަށް މީހުންގެ ޝައުގާއި ލޯބި އިތުރުކުރުމުގެ ގޮތުން، ދާއިރާއާއި ގުޅުންހުރި އެކި މައުލޫމާތު އާއްމުންނާއި ހިއްސާކުރަމުން ގެންދަވާކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ މި ފޮތަކީ ކިޔަވާ ކުދިންނަށާއި، މުދައްރިސުންނަށާއި، ޢިލްމީ ދިރާސާތައް ކުރައްވާ ބޭފުޅުންނަށް ވަރަށް މުހިންމު ފޮތަކަށްވެގެންދާނެ ކަމަށެވެ.\nއަހަރުތަކަކަށްފަހު، މަތީ ތައުލީމާއި ތަމްރީނާއި ގުޅޭ ތަފާސް ހިސާބު އާއްމުކުރެވުނީ ޔުނިވަރސިޓީ އަދި ކޮލެޖްތަކުގެ ވަރަށް ބޮޑު ބައިވެރިވުމާއެކުގައި ކަމަށް ހަޔަރ އެޑިއުކޭޝަން މިނިސްޓްރީން ވިދާޅުވެއެވެ. އަދި ތަފާސް ހިސާބުގެ ގޮތުގައި ކޮންމެ އަހަރަކުވެސް މިފޮތް ނެރުމަށް އެ މިނިސްޓްރީން ވަނީ ނިންމަވާފައެވެ.


Tom Cruise Ge Kuriyah Shah Rukh Khan Jehilaifi - Vaguthu\nޓޮމް ކުރޫޒްގެ ކުރިއަށް ޝާހުރުކް ޚާން ޖެހިލައިފި\nހޮލީވުޑްގެ މަސްހޫރު ތަރި ޓޮމް ކުރޫޒް ވައްޓާލުމަށްފަހު ވިކިޕީޑިޔާގައި އެންމެ ގިނަމީހުން ސާޗްކުރި ލިސްޓްގެ ދެވަނައަށް ބޮލީވުޑްގެ ރަސްގެފާން ކަމަށް ގިނަ މީހުން ގަބޫލްކުރާ ޝާހްރުކް ޚާން އަރައިފިއެވެ.\nމި ލިސްޓްގެ އެއްވަނައިގައި ކިމް ކާޑޭސިއަން ހިމެނޭއިރު ޝާހުރުކް ޚާން މި ލިސްޓްގެ ދެވަނައިގައި ފައިތިލަ ހަމަކޮށްފައި މިވަނީ މަސްހޫރު އެތައްތަރިންނެތް ވަައްލުމަށްފަހުގައެވެ. އޭގެ ތެރޭގައި އެންޖެލީނާ ޖޯލީ، ލިޔަނާޑޯ، ޓޮމް ކުރޫޒް އަދި ވިލް ސްމިތް މެން ފަަދަ މަޝްހޫރު ހޮލީވުޑްގެ އެތައް ތަރިން ހިމެނެއެވެ.\nޝާހްރުކް ޚާން އަކީ އިންޑިޔާގެ އިތުރުން އޭނާ އަށް ސަޕޯޓްކުރާ އެތައް ބަޔަކު ދުނިޔޭގެ ކަންކޮޅުތަކުގައި ގިނަ އަދަދަކަށް ހުރި މޮޅު ފަންނާނެކެއެވެ. އޭނާގެ ފިލްމްތަކަކީ ގިނަ ފަހަރަށް ބޮކްސް އޮފީހުގެ ޗާޓުގެ އެއްވަނައިގައި ގިނަ ދުވަހު ހިފަހައްޓާލާ ކާމިޔާބު ފިލްމުތަކެކެވެ.\nޝާހްރުކް ޚާން މިހާރު މަސައްކަތް ކުރަމުން ގެންދަނީ އޭނާގެ ފިލްމް "ޒީރޯ" ގެ މަސައްކަތެވެ. އެ ފިލްމްގައި އޭނާ ފެންނާނީ ހެދިބޮޑުވުމުގައި މައްސަލަތަކެއް ދިމާވެފައިވާ މީހެއްގެ ގޮތުގައެވެ. މައުލޫމާތު ލިބޭ ގޮތުގައި މި ފިލްމްގައި ގިނަ ސްޕެސިއަލް އިފެކްޓްސްތަކެއް ހިމެނޭނެއެވެ. މި ފިލްމަކީ މިހާތަނަށް ބޮލީވުޑްގައި އުފައްދާ އެންމެ ޚަރަދު ބޮޑު ފިލްމަށް ވާނެކަމަށްވެސް ރިޕޯޓްތަށް ބުނެއެވެ.\nމި ފިލްމް ޕްރޮޑިއުސް ކޮށްފައިވަނީ ޝާހުރުކް ޚާންގެ ރެޑް ޗިލީސް އެންޓަޓެއިންމެންޓާއި އަނާންދް ރައިގެ ކަލާ ޔެލޯ ޕްރަޑަކްޝަންސް ގުޅިގެންނެވެ. މި ފިލްމްގައި ޝާހްރުކް ޚާންގެ އިތުރުން ކެތުރީނާ ކައިފް އާއި އަނުސްކާ ޝަރުމާ ހަރަކާތްތެރިވާނެއެވެ. އަދި ހާއްސަ ފެނިލުމަކުން ލަވައެއްގެ ތެރެއިން ސަލްމާން ޚާން ފެނިގެންދާނެކަމަށް ރިޕޯޓްތައް ބުނެއެވެ. މި ފިލްމް ރިލީޒް ކުރުމަށް ހަމަޖެހިފައިވަނީ 21 ޑިސެމްބަރ 2018ގައެވެ.\nޝާހްރުކުގެ ގަޔަށް ގަލަން ދެލި ޖަހާނެ ކަމުގެ އިންޒާރު ދީފި\nޝާހްރުކްޚާންގެ ސަޕޯޓަރަކު އޭނާއާ ބައްދަލުނުވެގެން އަމިއްލައަށް މަރުވާން އުޅެފި\nއިންޑިއާ ގައި އެއް ބިލިއަނަށްވުރެ ގިނަ މީހުން އުޅެއެވެ. ފިލްމީ ތަރިންނަށް ކަލާގެ ދަރަޖަ ދެއެވެ. ވީމާ ތިއީ ވަރަށް އާދައިގެކަމެކެވެ.\nމާޗް 3, 2018 20:50\nއިންޑިއާގަ އެކަނިވެސް އުޅޭ ބިލިއަނުން މީހުން. ހހަހަ.


ވަފާތެރި މަވީމޭ ލޯބިން.. 8 – Esfiya – Dhivehi Vaahaka Site\nވަފާތެރި މަވީމޭ ލޯބިން.. 8\n- by Hawwu (Layaa) - 82- September 7, 2019\nކިތަންމެ ހިތްހަމަ ނުޖެހުނު ނަމަވެސް ހަނީފް ރަމީޒާ ކައިރީގައި ހަމަޖެހުމަށް ލޮލުގެ އިޝާރާތުން އަންގާލީ ގޭގައި މެހެމާނުތަކޭ އެބަތިއްބޭ ބުނާ ބީދައިން ފާތުންމެންނާއި ދިމާއަށް ބަލާލަމުންނެވެ. އެންމެ ދޮރާއި ދިމާއަށް ބަލާކަން ފާހަގަވެގެން ވާހަކައިގަ ތިބި ޝާނީއާއި ކަމްލާގެ އިތުރު ނަޝާ އެދިމާ ބަލާލުމާއެކު ކަމްލާގެ މެއަށް ނުބައިގޮތެއް ވެގެން ދިޔައެވެ. ނަމަވެސް ދާދިއަވަހަށް އެއިހްސާސްތައް ފޮރުވާލުމާއެކު ހިނިތުންވުމެއް ތުންފަތަށް ވެރިކުރުވީ އަމިއްލަ ނަފްސަށް ވެފައިވާ ވައުދު ފުއްދުމަށެވެ. މިއަދު ދުވަހު އޭނާ ޖެހޭނީ ހިތާއި ދެކޮޅަށްވެސް ކެތްތެރިވާށެވެ.\n“ދޮންބެ އާ ލީޝް..” މަޑުމަޑުން ޝާނީ އެހެން ބުނެލިނަމަވެސް ކަމްލާއަށް އެއަޑު ރީތިކޮށް އިވުނެވެ. “އެއީ ދޯ އެބުނާ ހިތުގެވެރިޔާއަކީ ” ކަމްލާއަށް ހިތާ ހިތާ ކިޔާލެވުނެވެ. ކަމްލާ ހީކުރިވަރާއި އަޅާބަލާފައި ލީޝްގެ ތަހުޒީބުގެ ބައި ބޮޑުކަމުން އިސްޖަހާލެވުނީ އެފަދަ ހެދުމެއްގައި މައިންބަފައި ކުރިމަތީގައި އޭނާ ހުރުމުންނެވެ. ލީޝް ގެ ކަކުލާއި ހަމަޔަށް އަރާ ހެދުންކޮޅު ކަމްލާއަށްވީ އާކަމަކަށެވެ. އެންމެ ކުޑަ ދުވަހުއްސުރެ އަންހެން ކުދިންނަކީ އައުރަ ނިވާކޮއްގެން ތިބޭން ޖެހޭ ބައެއްކަން ކަމްލާދަނެއެވެ. މިވީހާތަނަށް އޭނާ ބުރުގާ ނާޅާވެސް ހުންނާން ޖެހިފައިވަނީ ބޮލުގެ މައްސަލައެއް ހުރުމުން އެކަމަށް އުޒުރުވެރިވެއެވެ.\nހަނީފް އާއި ރަމީޒާ އިސްޖަހާލުމުން ވީގޮތް ފާތުން ތޫނުފިލި ސިކުނޑިއަށް ނަގައިގަނެވުނެވެ. މީގެ ކުރިންވެސް ހަނީފް ޝިޔާޒްއަށް ލީޝްގެ ހެދުން އެޅުމުގެ ވައްޓަފާޅި ބަދަލުކުރުމަށް ނަސޭހަތް ދިންކަން ރަމީޒާވަނީ ފާތުން ކައިރީގައި ބުނެފައެވެ.\n“ދެކުދިން ތިބެނީތަ.. އާދޭ އަވަހަށް ދައްތަމެން ކާން ނުފަށާވެސް މިތިބީ ޝިޔާޒް އަންނަންދެން.. ” ފާތުން އަވަހަށް ޝިޔާޒްއަށް ގޮވާލުމާއެކު ކަމްލާއާއި ކުރިމަތިވާނޭހެން ޝިޔާޒް އިށީންދެލިއިރު ޖެހިގެން ހުރި ހުސް ގޮނޑީގައި ފަރިގޮތަކަށް އައިސް ލީޝްވެސް އިށީންދެލިއެވެ.\n“ދެކުދިންގެ ކައިވެނި އޮތީ ކިހާތާކުތަ؟ މިހާރު ލީޝްވެސް އެބަޖަހާ ދިވެހި ކުއްޖެއް ވައްތަރު އިސްތަށިގަނޑު ތިޔަހެން ކަޅުކޮއްލީމަ.. އެކަމަކު އަދިވެސް 3އަހަރުގެ ކުޑަކުއްޖަކު ލާކަހަލަ ހެދުން ވީޔާ ތިޔަލަނީ.. އެކަން ރަނގަޅު ކޮއްލަނިކޮށް އަދި މާ ފުރިހަމަ ވާނެ.. ” ކެއުމުގެ ތެރޭން މާގިނަ ވާހަކަ ނުދެއްކުނު ނަމަވެސް ފާތުން އިސްވެ ލީޝް އާއި ވާހަކަދެއްކިއެވެ.\n“ހުއް މުސްކުޅި ޑަކައިތުގަނޑު މީކީ ކަލެއާ ބެހޭކަމެއްނޫން.. ބެހޭކަންތަކާ ބެހިބަލަ، ކަލެއަށްކީއްތަ މަބިކިނީގަ ހުއްޓަސް.. އެހެން ނޫނަސް މިތިބަ ކަލޭގެ ދަރިން ތިބިހެން ލިބާސް ލާ ޒަމާނޭ ނޫނޭ މިއަކީ.. ނިކަން ތަހުޒީބު ވާން ދަސްކޮއްބަލަ.. ނުނީ މުއްސަނދިވާން މަސައްކަތް ކޮއްބަލަ އޭރަކުން އިނގިދާނެ ހެނދުން އެޅުން ހުންނަން ޖެހޭގޮތް.. ތިޔައީ ހަމަ ފަސްކުޅަނދު ހަމަނުވާ ރާއްޖެތެރޭ މީހުންގެ ވައްތަރު ހުހް..” އަނގަޔަށް ވައްތަރެއް ޖައްސާލުމާއެކު ދެބުމަ ގޮއްޖެހިގެންދިޔަ ލީޝް ހިތާހިތާ އެތިވަރު ގޮވާލީ ފާތުން އަކީ ކާކުކަންވެސް ނޭންގޭހާލުގައެވެ. އަނެއްކޮޅުން އޭނާގެ މޫނަށް އަރައިގަތް ކުލަވަރު ހިނދާނުލެވިގެން އުޅެނިކޮށް އެމަންޒަރު ޝިޔާޒްގެ މަންމަ އާއި ބައްޕައަށް ރީތިކޮށް ފެނުންކަމެއް ލީޝް އަކަށް ނޭންގެއެވެ.\n” ބައްޕަ އަށްވެސް ހީވަނީ މިހާރު ޝިޔާޒް ކައިރީގަވެސް އެވާހަކަ ދެފަހަރަކު ބައްޕައަށްވެސް ބުނެދެވިއްޖެހެން.. ކިތަންމެ މުއްސަނދިވި ނަމަވެސް ހެދުން އަޅަންވާނީ އިސްލާމީ ރިވެތި އުސޫލުތަކާ އެއްގޮތަށް.. ނިކަން ބަލާލަ ދަރިފުޅުގެ ކޮއްކޮ އާ އެތިބަ ދެކުދިން.. އެވެސްހަމަ އަންހެންކުދީން.. އެހެންނޫނަސް ހިންޏާ ކަނޑަޔާވެސް ގާތްކަން ބޮޑުވާނީ އުރައިން ނައްޓާލާފަ ބާއްވާފަ އޮންނަ މެޓާފަދަ ތަކެއްޗަށް އެތަނެއްގަ ކިތަންމެ މީރު އެހެންބާވަތްތަކު އެއްޗެހި ހުރިނަމަވެސް. އުރަތެރޭގަ އޮންނަ މެޓަލަށް އެތަކެތިވެސް އަވަސްވެ ނުގަންނާނެ އެކަހަލަ މެޓައެއް ކުރިމަތީގަ އޮއްވަ..” ހިތްހަމަ ނުޖެހުމާއެކު ހަނީފް ލީޝް އަށް ފިސަހަރި ރަނގަޅު ފިލާވަޅެއް އިއްވާލިއެވެ. ” ބައްޕަ އާއި މަންމަ ބޭނުން ކެއުން ނިންމާލާފަ ތިޔަ ދެކުދިންނާ ވަކިން ބައްދަލުކޮއްލަން..” ޝިޔާޒް އެއްޗެއް ބުނަން އަނގަހުޅުވާލުމާއެކު ހަނީފް ވާހަކަ ދެއްކުމުން އިސްޖަހާލި ނަމަވެސް ލޭހޫނުވަމުން ދިޔައެވެ. ކުރިމަތީގައި ކަމްލާ އިންދަ އެފަދަ ގޮތަކަށް އޭނާގެ ބައްޕަ ވާހަކަ ދެއްކުމުން ޝިޔާޒް ހިތުގައި ނަފްރަތާއި ރުޅިވެރިކަން އުފެދިގެން ދިޔަނަމަވެސް ވަގުތާއި ހާލަތުގެ ގޮތުން އަނގަމަޑުން ލައިގެން އިނެވެ.\nމެންދުރުގެ ކެއުން ކިތަންމެ ހިމޭންކަމާއެކުގައި ދިޔަނަމަވެސް ކެއުމަށްފަހުގައި ލީޝް ޝިޔާޒްގެ ކޮނޑުގައި އެލިގަތުމުންނާއި ބްރޭކް ގަޑި ނިމެންވެފައި ވުމާއިއެކު ޝިޔާޒްމެން ދިއުމުން އަލުން އައުދިރުމެއް އައިފަދައެވެ. ހަނީފް އާއި ރަމީޒާގެ މޫޑުވެސް ރަނގަޅު ވާގޮތްވީ އެމީހުން ދިއުމުންނެވެ. ނަމަވެސް ލީޝްއާއިހެދި މައިންބަފައިންނަށް ވަގުތު ނުދެވުނީ ހަނީފްގެ ހިތުގައި ޝިޔާޒްއާއި ދޭތެރޭ ހުސްކަމެއް އުފެދުނެވެ.\nއެކިވާހަކަ ތަކުގައި މައިން ބަފައިން ތިބި އިރު ޝާނީ ދިޔައީ ކަމްލާއާއި ނަޝާ ގޮވައިގެން އޭނާގެ ކަންކަމުގެ ވާހަދައްކާ ހިޔާލު ބަދަލު ކުރަމުންނެވެ. އެވީ ކުޑަ ކުޑަ ވަގުތު ކޮޅުގެ ތެރޭގައި ޝާނީވީ އެދެމީހުންގެވެސް ގާތް ރަހުމަތްތެރި އަކަށެވެ. ވާހަކައިގައި ޓެރަސް އުނދޯލީގައި ތިން ކުދިން ތިބިއިރު މިއަދު ދިމާވީ ބައެކޭ ދުރުން ބަލާލާ މީހަކު ނުވެސް ބުނާނެއެވެ. ކަމްލާގެ ފޯނު ރިންގް ވާންފެށީ ނަޝާ އާއި އެކު ޝާނީ ޓެރަހުގައިވާ މާގަސްތަކުގެ ތެރެއަށް ދިޔަ ވަގުތުގައެވެ.\n“މިކާލް..” ކަމްލާ އަށް ފޯނުގެ ސްކްރީނުގައިވާ ނަން ފެނުމާއެކު ކިޔާލެވުނެވެ. އެވަގުތު ކަމްލާގެ މޫނުމަތިން ފާޅުވެގެންދިޔަ ހިނިތުންވުމާއެކު އަވަހަށް ނަޝާ މެންނަށް އަޑުނުއިވޭނޭހާ ދުރަށް ޖެހިލާފައި ފޯނަށް ޖަވާބުދިނެވެ.\nގެއަށް އާދެވުން އިރު އަސުރު ވާން ގާތްވެފައި ހުރުމުން ކަމްލާއާއި ނަޝާ ހަވީރު ސައި ބޭނުން ނޫންކަމުގައި ބުނެ ކޮޓަރިއަށް ދިޔައީ ނަމާދު ކޮއްލައިގެން އަރާމް ކޮއްލުމަށެވެ. ފާތުންމެންގެ ދެމަފިރިންނަށްވީ ދާދި އެހާކަންހާ ވަރެވެ. ބަރުބަލި ވެފައި ތިބުމާއެކު އަރާމް ކޮށްލަން ކޮޓަރިއަށް ވަނީއެވެ.\nއޮފީހުގައި އިން އިރުވެސް ޝިޔާޒްގެ ލޯކުރިމަތީގައި ކަމްލާގެ ހިނިތުންވެފައިވާ ސޫރަ ސިފަވާވަރުން މަސައްކަތައް ބުރޫއަރަމުން ދިޔައެވެ. ވުމާއެކު އެހެން ދުވަސްތަކާއި ހިލާފަށް އިސްވެ ޝިޔާޒް ލީޝްއަށް ގުޅާލީ ބޯހަމަ ޖައްސާލުމަށެވެ.\nމެންދަން ވެގެންދިޔައިރު މުޅިކޮޓަރީގައިވަނީ ދެމީހުންގެ އަވަސްވެފައިވާ ނޭވާގެ އަޑެވެ. އެތައްދުވަހަކަށްފަހު ލީޝްގެ ކެތްތެރިކަން އަނެއްކާވެސް ކޮޅުންލީ ހަވީރުގަޑީ ރަސްފަންނުން ދިމާވި ކުރީގެ ލޯބިވެރިޔާ ކާއިލް ފެނުމުންނެވެ. ކާއިލްގެ އާދޭސްތަކަށް ބީރުކަންފަތެއް ދިނުމަށްފަހު ލީޝް އޭރު ދުރަށްދިޔައީ ކިޔެވުމުގެ ބަހަނާގައިނަމަވެސް އޭނާގެ މަންމަ އާމިރާގެ ބާރުއެޅުމުންނެވެ.\nކާއިލްއަކީ އަކީ މެދުފަންތީގެ އާއިލާއަކަށް ނިސްބަތްވާ މީހަކަށްވުމުން އާމިރާ ހިތްހަމަ ނުޖެހުނީއެވެ. ނަމަވެސް އޭރުގަ ނިކަމެތިކޮށްހުރި ކާއިލްއަކީ މިހާރު ޒުވާން ހިތްތަކުގައި ރަސްކަންކުރަމުން އަންނަ ރަސްގެފާނެކެވެ. އޭނާގެ ނަސީބުއަތުގަހިފީ ލީޝް އޭނާދޫކޮއްލާފައި ދިއުމާއެކުގައެވެ. ފިޔަޖަހަމުން އަންނަ ރޮކްސްޓަރ ކާއިލް އޭ ބުނެފިނަމަ މިހާރު ގިނަބަޔަކަށް އެނަމެއް ނޯޅޭނެއެވެ. ދަރިން ލިބުމުން މަހްރޫމްވެފައިތިބި އޮސްޓްރޭލިއާގެ ދެމަފިރިއެއްގެ ފަރާތުން ލިބުނު އެހުރިހާ ނިއުމަތަކަށް ކާއިލް އެމީހުނަށް އަބަދުވެސް ޝުކުރުވެރިވެއެވެ. ކިޔަވާ ނިންމާލުމާއެކު އަމިއްލަ ކެރިއަރުންވެސް އޭނާ ތަމްރީނު ހޯދީ ހުސްވަގުތު ތަކުގައި އެކަން ކުރަން ހިތްއެދޭވަރުންނެވެ. ދިހަބުރީގެ އަމިއްލަ އިމާރާތުގެ އޭނާގެ ކޮޓަރީގައި މިހާރު އެއޮތީ ލީޝްއަށް އޭނާއަކީ މުއްސަންޖެންކަން ސާބިތުކޮށްދީފައެވެ. ނަމަވެސް ކާއިލްއަށް ލީޝްގެ ފަރާތުން އެފަދަ ގުޅުންތަކެއް ކުރިން ހިނގާފައި ހުރިކަން އެނގުމާއެކު ހިތުގައިވި ފުން ލޯބި ފަނޑުވެގެންދިޔައެވެ. ނަމަވެސް އެއިން ކަމެއް އޭނާގެ މޫނުމަތިން ދައްކާވެސް ނުލައެވެ.\nއަރައިގެން އައި އިރާއެކު އޮފީހަށްދާން ތައްޔާރުވެގެން ނިކުމެ ކޮފީއެއް ހަދާލައިގެން ސޯފާގައި އިށީންދެލުމުން ކާއިލްއަށް ރޭގައި ކަންތައްވީގޮތް ހަނދާންވިއެވެ. އެއާއެކު ބޮލުގައި އަތްހިނގާލެވުނީ ލީޝްގެ ބޭވަފާތެރިކަން ހިތަށް އައުމުންނެވެ. މޫނުމަތީގައި އެހުންނަ މައުސޫމު ކަމަކުން މީހެއްގެ ގޮތެއް ނޭންގޭނެއެވެ. އެހާދުވަހަށްފަހު ބައްދަލިވުމުން އެކަމުގައި އިސްނެގީވެސް ހުދު ލީޝްއެވެ. ވީއިރު ލީޝްއަކީ އެއްވެސް އުޅުމެއްނެތް މީހެއްކަން ކާއިލްއަށް ޔަގީން ކުރެވުނެވެ. އަދި ހަމަ އެވަގުތު ހިތަަށް ތަސައްލީއެއް ލިބުނީ އިއްޔަގަ އޭނާއިންޓަވިއުއަށް ދިޔަ އޮފީހުން ފެނުނު ސޫރަ ހަނދާން ވުމުންނެވެ. މިއަދު އޮފީހަށް ނިކުންނަން ޖެހުނުކަމީ ނަސީބޭ ކާއިލްގެ ހިތަށްއެރީ އެސޫރަ ދެކެލަން ބޭގަރާރު ވެފައިވާ ފަދައަކުންނެވެ. އަވަހަށް ކޮފީތަށި ބޯލާފައި އެޕަރޓް މަންޓް ތަޅުލަމުން ނިކުތީ މިއަދުވެސް ހެނދުނު ހެނދުނާ އަވަހަށް އެސޫރަ ދެކެލާހިތުންނެވެ. ކުރިން ލީޝް ނޫން އަންހެން ކުއްޖަކަށް ނުބަލަން ހުރި ކާއިލްއަށްވެސް މިހާރު އޭނާގެ ހިތް ލީޝް އާއި ދުރުވުމަށް އެއްބަސް ވެވިފައިވާ ފަދައެވެ.\nސައި ތައްޔާރުކޮށް ނިންމާލެވުމާއެކު ކަމްލާ ނަޝާ ކޮޓަރިއަށްދިޔައީ ކޮލެޖައްދާން ވާއިރަށް ތައްޔާރީތައް ވުމަށެވެ. ގަނެފައި ހުރި ނޯޓް ފޮތްތަކުގެ އިތުރުން ޓައިމްޓޭބަލްގައިވާ ފޮތްތަށް ތަރުތީބުކޮއްލީ އޮރިއެންޓޭޝަން އަށް ފަހުގައި އެކުދިންނަށް ފޮތް ތައް ލިބިފައިވާތީއެވެ. ހަވީރު ދާން ޖެހުން ނަމަވެސް ކޮލެޖައްދާ ފުރަތަމަ ދުވަހަށް ވުމުން ކަމްލާއެކޭ އެއްފަދައިން ނަޝާގެ އަތްފައި ފިނިވެ ހިތް ވަނީ އަވަސްވެފައެވެ. ކަމްލާ ވަރޑްރޮބްއަށް ވަދެލުމާއެކު ފަހަރަކު ހެދުމެއްގައި އަތްލަމުންގޮސް ކަމުދިޔައީ އެންމެފަހުން ފާތުން އާއި އެކުގައި ގޮސްގަތް ޕީޗްކްރީމްކުލައިގެ ކަކުލުންތިރިއަށް ހުންނަވަރުގެ ހެދުމާއި ޗޮކްލެޓްކުލައިގެ ލެގިންސްއެވެ. ހެދުން ނަގާ ހަށިގަނޑުގައި ޖައްސާލުމަށްފަހު ލޯގަނޑުން އަމިއްލަ ސޫރަބަލާލިއެވެ. އަދި އެތަނުން ހެދުމާއި ގުޅުވާލަން ސިލްވަރ ކުލައިގެ ޕެންޑަލްއެއް ނަގާ ހެދުންމަތީގައި ބޭއްވުމުން އިތުރަށް ފުރިހަމަވެގެން ދިޔަ ކަމުގެ އިހްސާސް ކަމްލާއަށް ކުރެވުނެވެ.\nކުއްލިއަކަށް ކަމެއް ހަނދާންވާ ފަދައަކުން ކަމްލާ ވަރޑްރޮބްއިން ނިކުމެ ފޯނުން ގަޑި ބަލާލުމާއެކު ވަގުތު ކުޑަތަންވެފައި ހުރުމުންނެވެ. ކޮޓަރިން ނިކުތް ގޮތަށް އަވަހަށް ފާތުންގެ ކޮޓަރިއާއި އަރާ ހަމަވިއިރު ގޭގެ ބެލްޖަހާލިއަޑު އިވިގެންދިޔައެވެ. ދެފިކުރެއްގައި ހުރެފައި ގޮސް ދޮރުހުޅުވާލިއިރު އައްސޭރީގެ ސެކިއުރިޓީއަކު މާބުޖޭއަކާއި ދެޕާރުސަލް ދިއްކޮއްލައިގެން ހުއްޓެވެ. އަވަހަށް އެއެއްޗިއްސާއި ހަވާލުވެލުމަށްފަހު އެތެރެއަށް ދާންއުޅުނު ކަމްލާ ސިހުނީ ނަޝާ ކޮޓަރީގެ ދޮރުޖެހުނު އަޑަށެވެ. މަޑުމަޑުން ސިޑިން އަރައިގެން އައިސް ތަނބެއްގެ ފަހަތުގައި މަޑުކޮއްލައިގެން އިނދެފައި ކަމްލާއަވަހަށް ގޮސް ކޮޓަރިއަށް ވަނީ ނަޝާ ތިރިއަށްދިއުމުންނެވެ.\nކޮޓަރިއަށް ވަދެވުމާއެކު ފުން ނޭވާއެއް ލަމުން ކަމްލާ ދެޕާުސަލް ބަލާލާފައި ނަޝާގެ ނަމާއެކު ކާޑެއް ހަރުކޮއްލާފައި އިން ޕާރުސަލާއި މާބޮނޑިނަގާފައި ސިއްރުސިއްރުން ގޮސް އެކޮޓަރީގެ އެނދުމަތީގައި ބަހައްޓާލާފައި އެނބުރިލަން އުޅުންވަގުތު ދޮރުގައި މީހަކުހިފާލިއެވެ. ހާސްވުމާއެކު ކަމްލާގޮސް ނަޝާގެ ވަރޑްރޮބްތެރެއަށް ވަދެސިއްރުން ބަލަން އިންދާ ނަޝާއައިސް ކޮޓަރިއަށް ވަންތަން ފެނުނެވެ.\n“ވާވް.. ހާދަ ލޯބި މާބޮނޑިއެއް..” ނަޝާއަށް އޭނާގެ އެނދުމަތީގައި އޮތް މާބޮނޑިފެނުމާއެކު ފުންމަފުންމައިގެން ދިޔައެވެ. ވީއުފަލާއެކު ހުރިހާދަތްތަށް ދައްކާލަމުން މާބޮނޑި ނެގުމާއެކު އޭގެ ދަށުގައިއޮތް ޕާރުސަލް ނަޝާގެ ލޮލުގައި އަޅައިގަތެވެ.\n**ހެއި.. ނަޝާ އައި މިސްޔޫ ސޯމަޗް.. ރަށުން ފުރަމުން ކުރިސުވާލުގެ ޖަވާބުދޭން އަސްލުމިއުޅެނީ އަހަރެންގެ ހިތްއެދޭ ބައިވެރިއަކީތީ.. އަބަދުވެސް ލޯދެކެން ބޭނުންވާ ސޫރައަކީ ތީ.. ނަޝާ އައި ލަވް ޔޫ.. އައި ލަވް ޔޫ ސޯމަޗް.. ޖަވާބެއްގެ އިންތިޒާރުގައި އެބަހުރިން މިއަދުގެ ކޮލެޖަށް ދިއުމުގެ ކުރިން ބަރގަރ ޕޮއިންޓް އިން ދިމާވާނެ .. މިކާލް..**\nޕާރުސަލްގައި ހަރުކޮއްލާފައި އިން ކާޑުގައިވާ އިބާރާތްކޮޅު ކިޔާލެވުމާއެކު ނަޝާއަށް އުފަލުން ރޮވުން އިރު ހީވަނީ އުދުހިގެން ފާނެހެން ނެވެ. އެއްފަހަރު އެނބުރިގަތީޔާ އަނެއްފަހަރު ފުންމައިގަނެއެވެ. ހުރިހާ މަންޒަރުތައް ބަލަން އިން ކަމްލާއަށް ކެތްވީ އެހާވަރަށެވެ. ދުވެލާފައި އައިސް ނަޝާގައިގަ ބައްދާލުމުން ނަޝާ ސިހުނުނަމަވެސް ކަމްލާކަން އެނގުމާއެކު ކާޑު ދައްކާލަމުން މޭގައި ޖައްސާލީ ހުރިހާ ދަތްތަކެއް ފެންނަވަރަށް ހީލަމުންނެވެ.\n“ހޫމް އަސްލު ކަންމިއާ މިކް އާދެމީހުން ވެގެންދޯ މިކަންކުރީ.. ” ފަސްވަރަކަށް މިނެޓް އުފާފާޅުކުރުމަށްފަހުގައި ހަމަޖެހިލެވުމުން އަތުގައިވާ ކާޑަށް އިޝާރާތް ކޮއްލަމުން ނަޝާ އަހާލިއެވެ. އެއާއެކު ކަމްލާ އެއްބަސްވުމުގެ ގޮތުން ބޯޖަހާލިއެވެ.\nނަޝާގެ ކޮޓަރިތެރޭގައި މާ އަޑުގަދަވެގެން އައިސް ދޮރުހުޅުވާލި ފާތުން ފެނުމުން ދެކުދިން އެކީގައި ވީހުރިހާކަމެއް ހިއްސާކޮއްލިއެވެ. “ހޫމް ހޫމް އެހެންވީމަ މިއަދު ދައްތަ ޖެހޭނެތާ ތަންކޮޅެއް ދެކުދިން ކުރިން ދެކުދިން ގޮވައިގެން ނިކުންނަން.. ދޯ.. އެކަމަކު ދަރިފުޅު ކައިރީ ދައްތަ ބުނަންތަ ވާހަކައެއް ކޮންމެ މީހަކާއި ގުޅުނަސް އެއީ އަޙްލާޤް ރަނގަޅު މީހަކަށް ވާން ވާނެ.. އަނެއްކާ މާގިނައިން ބޭރަށް ދާން ދައްއަށް ގަބޫލެއް ނުވެވޭނެ އިނގޭ..” ކިތަންމެ މަޖާކޮށް ފެށިނަމަވެސް ފާތުން ވާހަކަ ނިންމާލީ ސީރިއަސްކަން ގެނުވަމުންނެވެ.\n“މަންމާ މިކާލް އަކީ ރަށުގަ ދިރިއުޅޭ ކުއްޖެކޭ.. އޭނައެއައީ މާދަމާ ދާގޮތަށް.. އެހެންވީމަ މިއަދު މަންމަވެސް ވާނެ މިކްއާ މީޓްކޮއްލަން ދޯ ނަޝާ.. ” ފާތުންގެ ވާހަކައަށް އެއްބަސްވެ ބޯޖަހާލުމާއެކު ކަމްލާ ނަޝާއަށްވެސް ދޯދިނެވެ.\nދިހައެއް ޖަހަން ވެފައި ވަނިކޮށް ހޭލެވުން ލީޝް އަށް ހީވީ އާދުނިޔެއަކަށް އާދެވުން ހެންނެވެ. އެހެންރޭރޭ ޝިޔާޒް އާއި އެކީގައި ބޭރުން ކައިގެން ނޫނީ ނުނިދޭ ލީޝް ރޭގައި ޝިޔާޒްމަތިން ހަނދާންވެސް ނުވާފަދައެވެ. ފޯނު ނިއްވާލިގޮތަށް އަދިވެސް އެއޮތީ ހުޅުވާވެސް ނުލައެވެ. ކާއިލް ފެނުމާއެކު ޝިޔާޒް މަތިން ހަނދާން ނެތްނަމަވެސް އޭނާގެ މަންމަގެ ހަނދާން އާވުމާއެކު އަވަހަށް ފޯނު ހުޅުވާލިއެވެ. ރޭގައި ޝިޔާޒް އެތަށްފަހަރަކު ގުޅާ މެސެޖްކޮއްފައި އެބަހުއްޓެވެ. ވީއިރު މިއަދު ލީޝްޖެހޭނީ ޝިޔާޒްއަށް ވަގުތުދޭށެވެ. ނަމަވެސް ކާއިލްއަށް އެއިން މަންޒަރެއް ފެނިގެން ނުވާނެއެވެ.\nލީޝް ޝިޔާޒްއަށް ގުޅާލީ ބްރޭކް ގަޑިއާއި ދިމާކޮއްލާފައެވެ. ނަމަވެސް ޝިޔާޒްގެ ފަރާތުން ޖަވާބެއްނުލިބުނެވެ. ދެތިންފަހަރު ގުޅުމުންވެސް ލިބުނީ ހަމަ އެއްޖަވާބެކެވެ. އަވަހަށް ތައްޔާރު ވެލައިގެން ލީޝް ބޭންކްއަށް ދިޔައީ އޭނާގެ ކޭޝް ކަރޑް އެކްސްޕަޔަރ ވާން ވެފައި ވުމާއެކު އެ އާކޮށްލުމާއެކު ޝިޔާޒްއަށް ސަޕްރައިޒެއް ދޭށެވެ. ނަމަވެސް ފެނުނު މަންރާއެކު ލީޝް ލައިލައިހުރި ނޭވާވެސް ކަރުބުޑުގައި ތާށިވީ ފަދައެވެ. ޝިޔާޒް އާއެކުގައި ނިކުތުމަށް އެއަންނަނީ ކާއިލްނޫން ދެވަނަ ދެމީހެއްނޫނެވެ. ވީއިރު މިވަގުތު އެއިން އެކަކަށްވެސް ފެންނަން ލީޝްގެ ހިތް އެއްބަހެއްނުވިއެވެ. ނޫން ކަމަށް ހަދާފައި އަވަހަށް ނިކުމެ ކާރަށް އެރުމާއެކު ނަސީބަކުން ޑްރައިވަރު ކާރުދުއްވާލިއެވެ. މޭގައި އަތް އަޅާލައިގެން އިން ލީޝް އަށް ނޭންގުނު ކަމަކީ އޭނާ ޖެއްސިހުރިހާ ވައްތަރެއް ކާއިލްއަށް ރަނގަޅަށްފެނުން ކަމެވެ.\nދުވަސްތަށް ފާއިތުވަމުންގޮސް ހަފްތާއެއް ވީއިރު ކަމްލާއާއި ނަޝާވެސް ކޮލެޖަށް ހޭނިލައިފިއެވެ. އަދި ފުރަތަމަ ދުވަހުގެ ބައްދަލު ވުމާއެކު ފާތުންއަށް މިކާލްގެ އަހުލާގު ރަނގަޅުކަމާއި ހުލްގުހެޔޮކަން ފެނި ފާތުންގެ ރުހުމާއެކު އައްސޭރިއަށް މާލެ އަންނަފަހަރަކު އާދެއެވެ. ނަޝާއާއި މިކާލްގެ ގުޅުން ކުރިއަށް ދަނީ ދެއާއިލާގެ ރުހުމާއި އެކުގައިވެސް މެއެވެ.\nހަފްތާގެ ބަންދާއި ދިމާކޮށް ރާމިޒާ ބޭރު ކޮފީހަޓްގައި ސައިތައްޔާރުކޮއްލީ ހަނީފުގެ އެދުމުގެ މަތީން ދައްކާންވެފައި ހުރިވާހަކަތަކެއް ހުރުމުންނެވެ. ޝާނީއާއި ޝިޔާޒްވެސް ބައިވެރިވި ހަވީރުގެ ސައި ނިމުމާއެކު ހަނީފްގެ އެދުމުގެ މަތީން ޝިޔާޒް މަޑުކޮއްލި ނަމަވެސް ޝާނީ އެވަގުތު ދިޔައީ ރައްޓެސަކު ގުޅައިގެން ކޮޓަރިއަށެވެ.\n“ބައްޕަ މިއުޅެނީ ވަރަށްމުހިއްމު ވާހަކައެއް ދައްކަން.. ކަނުލާ އަޑު އަހާނެކަމަށް އުންމީދުކުރަން.. ބައްޕަ އަށް ވަރަށް ގިނަ މަންޒަރުވެސް ފެނިއްޖެ. ގިނަ އަޑުވެސް އިވިއްޖެ.. އެހެންވީމަ ބައްޕަ އެއްގޮތަކަށްވެސް ގަބޫލެއްނޫން ދަރިފުޅާ ލީޝްގެ ކައިވެނިކުރެވެން.. ބައްޕަ އާއި މަންމަ މިކަމާ އެތަކެއް ބަހުސެއްކޮށް މިގޮތަށް މިނިންމީ ދަރިފުޅުގެ ދިރިއުޅުން ބާއްޖަވެރިކުރުމަށް. ކަމްލާ ކަހަލަ ގެވެހި އަޙްލާޤް ރަނގަޅު ކުއްޖަކު ނުލިބޭނެ ދަރިފުޅުގެ ހަޔާތުގެ ބައިވެރިއަކަށް.” އެތަށް ދުވަހަކަށްފަހު ހަނީފް ބުނަން ބޭނުންވި ވާހަކަ ހާމަ ކޮއްލުމާއެކު ޝިޔާޒްގެ މޫނުން އަލިފާން ކަނި ބުރައިގެންދިޔައެވެ.\nއެދިއެދި ހޯދީމޭ…(2 ވަނަ ބައި)\nAlheyy haadha dhuvaheh kohlaafa..v v miss v mi story mathin❤💛💚💙💜…Ma Sha Allah mi bai vx v v rythi ingey..Hithah mi arany dhn vaane gothakaa medhu..Anyway me first tha💞💞💞💞💕💕💕💕💗💗💗💓💓💖💖💖💘💘💝💝💟💟\nWhich grade are u studying jiji\nHeyy Layaa ❤❤❤😊😊😊… Afteralong time your back dhw 😁😁😁… I’m so happy to see the story 😊😊😊… Ummeedhukuran medhu nukedi kiyaalan libeyne kamah mifaharu 😊😊😊… Story as usual v v v reethi ❤❤❤😊😊😊💜💜💜🌹🌹🌹💐💐💐🌺🌺🌺🌷🌷🌻🌻🌻😍😍😍… Keep going 😊😊😊… Curiously waiting for the next part 😊😊😊❤❤❤…\nMivaahaka mathin hadhaanvea nei


Male' City Council Ah Turkey In Ehee Vany - Vaguthu\nތުރުކީވިލާތުގެ ގުންގުރެން ޑިސްޓްރިކްޓުގެ މޭޔަރ ބުންޔާމީން ޑެމިރަ އާއި މާލެ ސިޓީ ކައުންސިލް މޭޔަރ ޑރ. މުހައްމަދު މުއިއްޒު، ފޮޓޯ:ސިޓީ ކައުންސިލް\nމާލޭ ސިޓީ ކައުންސިލްގެ މުވައްޒަފުން ތަމްރީނު ކުރަން ތުރުކީން އެހީ ވެދޭނެ ކަމަށް އެ ގައުމުގެ ގުންގްރެން ޑިސްޓްރިކްޓްގެ މޭޔަރު ބުންޔާމީން ޑެމިރު ވިދާޅުވެއްޖެއެވެ.\nމޭޔަރު ބުންޔާމީން މިފަދައިން ވިދާޅުވެފައިވަނީ މާލޭ ސިޓީގެ މޭޔަރ ޑރ.މުޙައްމަދު މުޢިއްޒު، ތުރުކީވިލާތަށް ކުރައްވާ ކައުންސިލްގެ ރަސްމީ ދަތުރުފުޅުގައި ގުންގޮރެން ޑިސްޓްރިކްޓް ގެ ކައުންސިލް އިދާރާގައި ހޮނިހިރު ދުވަހު ބޭއްވި ބައްދަލުވުމެއްގައެވެ.\nމި ބައްދަލުވުމުގައި ދެ ކައުންސިލުން ގުޅިގެން ކުރެވިދާނެ ކަންތައްތަކާއި ގުޅޭގޮތުން މަޝްވަރާކުރައްވާފައިވެއެވެ. ބައްދަލުވުމުގައި ދެފަރާތުން ހިންގާ ޕްރޮޖެކްޓްތަކާބެހޭ މައުލޫމާތު ބަދަލުކޮށް މި ޕްރޮގްރާމްގައި ހުރި ކަންތައްތަކުގެތެރެއިން އިސްލާހްކުރަންޖެހޭ ކަންކަމާއި، ދެފަރާތުން ތަޖުރިބާ ހިއްސާކުރެވޭނެކަންކަން ފާހަގަކުރެވިފައިވާ ކަމަށް ސިޓީ ކައުންސިލުން ބުނެފައިވެއެވެ.\nމި ދިޔަ ހުކުރުދުވަހުރޭ ވެލާނާ އިންޓަނޭޝަނަލް އެއަރޕޯޓުން ފުރާވަޑައިގަންނަވަމުން ނޫސްވެރިންނަށް މައުލޫމާތު ދެއްވަމުން މޭޔަރ ވިދާޅުވީ މި ދަތުރުފުޅުގައި ތުރުކީވިލާތުގެ އެކި ސިޓީތަކުގެ ކައުންސިލްތަކާއި ބައްދަލުކުރައްވާނެކަމަށެވެ. އަދި އެ ކައުންސިލްތަކާއެކު ސިސްޓަރ ސިޓީ ހެއްދެވުމުގެ މަސައްކަތް ކުރައްވާނެކަމަށެވެ. މީގެ އިތުރުން މާލޭ ސިޓީގެ ތަރައްޤީއަށް ތުރުކީވިލާތުގެ ކަމާބެހޭ ބައެއްފަރާތްތަކުން ފޯރުކޮށްދެވިދާނެ އެހީތެރިކަމާބެހޭގޮތުން މަޝްވަރާކުރައްވައި އެހީ ހޯއްދެވުމަށް މަސައްކަތްކުރައްވާނެކަމަށް މޭޔަރު ވިދާޅުވިއެވެ. އަދި އެހީތެރިކަން ލިބޭނެކަމުގެ އުއްމީދު ވަރަށް ބޮޑުކަން ހާމަކުރެއްވިއެވެ.\nމާލޭ ސިޓީ ކައުންސިލުން މިހާރުވަނީ ރާއްޖޭގެ ކައުންސިލްތަކާއެކު ގުޅުންބަދަހިކުރުމުގެ ބައްދަލުވުންތައްވެސް ބާއްވަން ފަށާފައެވެ. އެގޮތުން މާލެ އަތޮޅު ކައުންސިލާ އަދި މާލެ އަތޮޅުގެ ބައެއް ރަށްރަށުގެ ކައުންސިލްތަކާއެކު ގުޅިގެން މަސައްކަތްކުރެވިދާނެ ގޮތްތަކާއި ގުޅޭގޮތުން ވަނީ މަޝްވަރާކުރައްވާފައެވެ.\nސެޕްޓެމްބަރު 13, 2021 22:53\nތިޔަ ޑިސްޓްރިކްޓްގެ ޒަމާންވެސް ތިދިޔައީ\nސެޕްޓެމްބަރު 14, 2021 11:34\nކައުންސިލް ތަކާ ހުރެ މިގައުމު ވާނުވާގެ ތެރެއައް ވެއްޓުމަކީ ވަރައް ގާތްކަމެއް . ކައުންސިލްތައް އުވާލާ.